ރޮކް ސްޓްރީޓުން ތިން ވަނަ ޑިވިޝަން ކާމިޔާބުކޮށްފި – Haftha\nއެފްއޭއެމް ތިން ވަނަ ޑިވިޝަން ފުޓްބޯޅަ މުބާރާތުގެ ޗެމްޕިއަންކަން ރޮކް ސްޓްރީޓް ހޯދައިފިއެވެ.\nމިއަދު ގައުމީ ފުޓްބޯޅަ ދަނޑުގައި ކުޅުނު ތިންވަނަ ޑިވިޝަންގެ ފައިނަލުގައި ރޮކް ސްޓްރީޓުން އެ މުބާރާތް ކާމިޔާބުކުރީ 0-2 ގެ ނަތީޖާއަކުން ސުޕަ ޔުނައިޓެޑް ސްޕޯޓްސް ބަލިކޮށްގެންނެވެ.\nމުބާރާތުގެ ފައިނަލަށް ދިއުމުން މި ދެ ޓީމަށް ވެސް އަންނަ އަހަރުގެ ދެވަނަ ޑިވިޝަނުން ފުރުސަތު ލިބޭނެއެވެ.\nމިއަދުގެ މެޗުގައި ދެ ޓީމުގެ ފަރާތުން ވެސް ހަމަހަމަ ކުޅުމެއް ފެނިގެންދިޔައިރު، މާ އެދެވޭ ހަމަލާއެއް ވެސް ދެ ޓީމަށް އުފެއްދިފައެއް ނުވެއެވެ. އެގޮތުން ފުރަތަމަ ހާފުގެ ކުޅުން ނިމިގެންދިޔައީ އެއްވެސް ޓީމަކަށް ގޯލެއް ނުޖެހި އެއްވަރު ވެގެންނެވެ.\nނަމަވެސް ދެވަނަ ހާފުގެ ފުރަތަމަ ކޮޅު ދެ ޓީމުން ވެސް ނުރައްކާތެރި ހަމަލާތަކެއް އުފައްދާފައިވެއެވެ.\nތިންވަނަ ޑިވިޝަންގެ އެންމެ މޮޅު ކުޅުންތެރިއަކަށް ހޮވުނު ރޮކް ސްޓްރީޓުގެ ކެޕްޓަން އަހުމަދު ނާހިލް އިބްރާހިމް އަށް ތަށި ހަވާލުކުރަނީ — ފޮޓޯ/ އެފްއޭއެމް\nއެގޮތުން މެޗުގެ 52 ވަނަ މިނެޓުގައި ރޮކް ސްޓްރީޓުގެ ހުސެއިން އަބްދުލް މަޖީދު ބޮލުން ޖެހި ބޯޅަ ކީޕަރު ތާޑޭ ފައިން މަތަކުރިއިރު، އޭގެ މިނެޓެއް ފަހުން ސުޕަ ޔުނައިޓެޑުގެ އަހުމަދު އަޝްރަފު އޭރިއާ ތެރެއިން ޖެހި ބޯޅަ އަމާޒުވީ ގޯލުގެ އަރިމަތީ ދަނޑިއަށެވެ.\nނަމަވެސް މެޗުގެ 56 މިނެޓުގެ ތެރޭގައި ރޮކް ސްޓްރީޓުގެ ހުސެއިން އެ ޓީމަށް ލީޑު ނަގައިދިނެވެ. އަދި އެ ލީޑާއެކު ލިބުނު އުއްމީދުން މެޗުގެ 75 ވަނަ މިނެޓުގައި ލިބުނު ފުރުސަތެއްގެ ބޭނުން ހިފައި ދެވަނަ ލަނޑެއް ކާމިޔާބުކޮށް ލީޑު ފުޅާކުރިއެވެ.\nރޮކް ސްޓްރީޓުގެ އިސްމާއިލް ނަސީމް ފޮނުވާލިި ބޯޅަ ކީޕަރު ތާޑޭ އަތުގައި ޖެހިފައި ލިބުނު ފުރުސަތުގައި އެ ޓީމަށް ލީޑު ފުޅާކޮށްދިނީ ކެޕްޓަން އަހުމަދު ނާހިލް އިބްރާހިމްއެވެ.\nގައުމީ ޓީމުގެ 19 އަހަރުން ދަށުގެ ޓީމަށް ކުޅެމުން އަންނަ އުމުރުން 16 އަހަރުގެ ނާހިލް އަކީ، މިއަދު ނިމިގެންދިޔަ ތިން ވަނަ ޑިވިޝަންގެ މޮޅު ކުޅުންތެރިއާވެސް މެއެވެ.\nމުބާރާތުގެ އެންމެ މޮޅު ކީޕަރަކަށް ހޮވުނީ ބުރު ސްޕޯޓްސް ކުލަބުގެ އަބްދުﷲ އަރުޝަންއެވެ. އަދި ފެއާޕުލޭ ޓީމަކަށް ހޮވުނީ ދަ ބޯ ސްޕޯޓްސް ކުލަބެވެ.


Vaahaka: Shakku - Vaguthu\nކޮވިޑް-19: "ތަހްގީގާއި" ހަވާލުކޮށް "ޒިންމާއިން ރެކިގަތް ދުވަހެއް" - 17 ގަޑިއިރު ކުރިން\n3 ހަފްތާ ކުރިން ( މެއި 7, 2021 )\nވެލާނާ އިންޓަނޭޝަނަލް އެއާޕޯޓުގެ ފުރާ ގިމަތައިގައި އަހަރެން އިނީ ފޯނުގައި ހުރި މެސެޖްތައް ކިޔާށެވެ. ކޮންމެ ފަހަރަކު ރަށުން ބޭރަށް ފުރާ ދުވަހު ވެސް މި މެސެޖްތައް އަހަރެންނަށް އާދެއެވެ. އަހަރެންނަށް މި މެސެޖްތައް ފޮނުވަނީ ދުރު މީހެއް ނޫނެވެ. އަހަރެންގެ ފިރިމީހާއެވެ. އޭނާގެ މިޒާޖު އަހަރެންނަށް ދަސްވީ ކައިވެނިކޮށްގެން އުޅޭތާ އެތަކެއް އަހަރު ވީ ފަހުންނެވެ. ކުރިން އޭނާ އަކީ ޝަކުވާ ބޮޑު މީހެއް ނޫނެވެ. ނަމަވެސް މިފަހުން އެކަން ފާހަގަވާން ފެށިއެވެ.\nއަހަރެން ވަޒީފާ އަދާ ކުރާ ވުޒާރާ އަކީ ރާއްޖޭގެ ރަށްރަށުގެ ތަރައްގީގެ މަޝްރޫޢު ތަކާ ގުޅިފައިވާ ވުޒާރާއެކެވެ. އަހަރެންނަކީ އެތަނުގެ ސާރވޭ ޓީމްގެ އިސްމީހަކީމެވެ. ވަޒީފާގެ ގޮތުން މިފަދަ ދަތުރު ތަކުގައި ދާން މަޖުބޫރު ވަނީއެވެ. މިފަހަރު ވެސް އަހަރެން މިދަނީ އެފަދަ ދަތުރެއްގައެވެ. ބައެއް ފަހަރަށް އެކަނިވެސް ދާންޖެހެއެވެ. އަދި ގިނަ މީހުންނާއެކުގައި ވެސް ދަތުރު ކުރާންޖެހެއެވެ.\nއަހަރެންނާއި ޝައްފާނު ގާސިމާ ބައްދަލުވީ ވެސް މިފަދަ ދަތުރަކުންނެވެ. އޭރު އޭނާ ވަޒީފާ އަދާކުރަމުން ދިޔަ އޮފިހުގެ ފަރާތުން މަސައްކަތު ބައްދަލު ވުމެއް ބޭއްވުމަށް ކުރި ދަތުރަކުންނެވެ. ދެމީހުން ވެސް ދާންޖެހުނީ އެއް ރަށަކަށެވެ. އެދަތުރު މަތީގައި ތައާރަފުވެ އަދި އެރަށުގައި ހޭދަކުރި ތިން ދުވަހުގެ ތެރޭގައި ދެމީހުން އެކަކު ނެކަކަށް ދަސް ވިއެވެ. ކަންދިމާކުރި ގޮތުން ދަތުރު ނިންމާފައި އަންނަން ޖެހުނީ ވެސް އެއް ލާންޗަކުންނެވެ. ދެމީހުންގެ ފޯނު ނަންބަރު ބަދަލު ކުރެވި ކުޑަ ދުވަސް ކޮޅެއްގެ ތެރޭގައި ލޯބީގެ ގުޅުމަކަށް ބަދަލު ވެގެން ހިނގައްޖެއެވެ.\nޝައްފާނަކީ ހެޔޮ ވަފާތެރި ލޯބިވެރިއެކެވެ. ރައްޓެހި ވީތާ އަހަރު ވީއިރު އަހަރެމެން ތިބީ ކައިވެނިކޮށްގެންނެވެ. އަހަރެންނާއި ޝައްފާނާ ދެމެދު އޮތީ ރަހުމަތްތެރިއަކާއި އެކުވެރި އެއްގެ ގުޅުންމުން އުފެދުނު ލޯތްބެއް ކަމުން ވަރަށް ގިނަ ވާހަކަ ހުރީ ހިއްސާ ކުރެވިފައެވެ. އޭނާގެ ބައެއް ސިއްރުތަކާއި އަހަރެންގެ ސިއްރުތައް ވެސް އޮތީ ހިއްސާ ކުރެވިފައެވެ.\nޝައްފާނަކީ ބައެއް ފަހަރަށް ކަންކަމާއި އަމިއްލަ ނަފުސުގެ އިތުބާރު ކުޑަ މީހެކެވެ. އެކަން ރަނގަޅުވޭތޯ އަހަރެން މަސައްކަތް ކުރީމެވެ. ކޮންމެވެސް ވަރެއްގެ ކުރި އެރުމެއް ލިބުނު ހެން ހީވިއެވެ. ނަމަވެސް އެދެވޭ ބަދަލެއް ނާދެއެވެ. ދޭތެރެއަކުން އެކަން ބޮޑު ވެއެވެ. ކައިވެންޏަށް ދެއަހަރު ވީއިރު ކުއްޖަކު ލިބިއްޖެއެވެ. ދެމީހުން ވެސް ތިބީ އެ ދަރިފުޅު ގެ އުމުރުން ފަސްއަހަރު ނުވަނީސް އިތުރު ކުއްޖަކު ހޯދާ ގޮތަކަށް ނޫނެވެ. ޝައްފާނަށް ވުރެ އަހަރެންނަށް ލިބޭ އާންމު ދަނީ ބޮޑެވެ. އެއީ އަމިއްލަ ކުންފުނިތަކުން ލިބޭ ޕްރޮޖެކްޓް ތަކުގައި އަހަރެން މަސައްކަތް ކުރާތީއެވެ. ބައެއް މަސް މަހު ހީނުކުރާ ވަރުގެ ރަނގަޅު އާންމު ދަނީ ވެސް ލިބެއެވެ. ބޭރުގެ ބައެއް މަސްރޫޢުތައް ވެސް ލިބެއެވެ. ވަރަށް ގިނަ ރޭރޭ ދަންވަންދެން އަހަރެން ގޭގައި މަސައްކަތް ކުރަމެވެ.\nމައްސަލަތައް ކުރިމަތިވާން ފެށިތާ އަދި އަހަރު ވެސް ނުވާނެއެވެ. ޝައްފާނަކީ ވަރަށް ގިނަ ރަހުމަތެރިން ތިބޭ މީހަކަށް ވުމުން އޭނާ ކޮންމެ ދުވަހަކުވެސް ކޮފީ ބުއިމަށް ވަގުތު ހުސްކުރެއެވެ. ހަވީރު ގިނަ ދުވަސް ދުވަހު އުޅެނީ ރަހުމަތްތެރިންނާ އެކުގައެވެ. ހުކުރު ދުވަހު ވެސް ދަރިފުޅާ އެކު ބޭރަށް ދަނީ ވެސް އަހަރެން އެކަންޏެވެ. މިކަމުގައި ޝަކުވާ ކުރެވެން ފެށުމުން ރުންކުރުވާ ގޮތް ވާން ފެށީއެވެ. އަހަރެން ބެލީ ޝަކުވާތައް މަދު ކުރެވޭތޯއެވެ. ނަމަވެސް ދަރިފުޅު ބައްޕަ ހޯދަން އުޅޭތީ އެޝަކުވާ ކުރެވެނީއެވެ.\nއޮފީސް ދަތުރު ތަކުގައި ރަށުން ބޭރަށް ދަނީ ދަރިފުޅު އަހަރެންގެ ދައްތައާ ހަވާލު ކޮށްފައެވެ. އެފަދަ ދުވަސްކޮޅު ޝައްފާނަށް ވަރަށް ބޮޑު މިނިވަން ކަމެއް ލިބެއެވެ. ނަމަވެސް އޭނާއަށް އަހަރެން ހުންނަ އިރު ފުރިހަމަ ކޮށްދޭ ގޮތަށް އަހަރެންގެ ތިމާގެ މީހުން ކަންކަން ނުކޮށްދޭ ކަމުގެ ޝަކުވާ ކުރެއެވެ. ގަމީސް ލާންޖެހެނީ ވެސް އިސްތިރި ކުރާ ތަނުންނެވެ. ހޫނު ކަން ނުކެނޑެނީހެވެ. ފެންވަރައިގެން ނުކުންނައިރު އިސްޓާކީނާ ބޫޓު ތައްޔާރަށް ހުންނަން ޖެހެއެވެ. އަހަރެންނާ ކައިވެނި ކުރީންސުރެ އޭނާ އަމިއްލައަށް ބޫޓް ޕޮލިސްކުރާ ކަށް ނުޖެހެވެ. އިސްޓާކީނު އަލަމާރިން ނަގާކަށް ނުޖެހެވެ. ގިނަދުވަސް ދުވަހު އިސްޓާކީނު ފަޔަށް ލައްވާދެނީ ވެސް އަހަރެންނެވެ. މިގޮތަށް ޚިދުމަތް ނުދެވޭތީ ރުންކުރުވެ ރުޅި ގަދަވަނީއެވެ.\nމިފަހުން ކުރި ގިނަ ދަތުރުތަކުގައި އަހަރެން ގެއިން ނުކުތީ ރޮމުންނެވެ. އޭނާ ދުވަހަކު އަހަރެންނާ ދިމާއަށް ނުކިޔާ ވަރަށް މިއަދު އެއްޗެތި ކިއެވެ. މެސެޖުންނެވެ. ފޯނުންނެވެ. ދިމާއަށް އެއްޗެތި ކިޔާހާ ހިތްވަރެއް ނުހުރެއެވެ. އެއީ ގޭ މީހުންނަށް އަޑު އިވިދާނެތީއެވެ. އަމިއްލަ ނަފުސުގެ އިތުބާރު ކުޑަވީމައެވެ. ވާހަކަ ދައްކައިގެން ކަންކަން ހައްލު ކުރާކަށް ބޭނުމެއް ނުވެއެވެ.\nބޯޓް ފުރަން އަދި 45 މިނެޓް އެބައޮތެވެ. އަހަރެން އިނީ ޚިޔާލު ތަކުގެ ތެރެއަށް ގެއްލިފައެވެ. މި ދިމާވާ ކަންކަމަށް ދާއިމީ ހައްލަކީ ކޮބައިތޯ ވިސްނެނީއެވެ. އަހަރެން ވަޒީފާ އިން ވަކިވެގެން ގޭގައި އިނުމުން ހައްލުވާނެ ބާވައެވެ! ރަށް ރަށަށް ދަތުރު ކުރާންނުޖެހޭ ވަޒީފާ އެއް އަދާކޮށްގެން ހައްލުވާނެބާވައެވެ!\nކުއްލިއަކަށް އަހަރެން ސިއްސައިގެން ދިޔައީ ކައިރީގައި ހުރި ގޮނޑީގައި މީހަކު އިށީދެ ވާހަކަ ދައްކަން ފެށުމުންނެވެ. އެމީހެއްގެ މޫނަށް ފުންކޮށް ވިސްނާލީމާ ވެސް ކާކުކަން ދަނެގަނެވޭގޮތެއް ނުވެއެވެ. ނަމަވެސް ދެލޮލުން އެއީ ކުރިން ދެކެފައި ވާ މީހެއްކަން އިހުސާސް ވާން ފަށައިފިއެވެ.\nއަހަރެން އޭނާއާއި ސުވާލު ކުރީމެވެ. ތިޔައީ ކާކުހެއްޔެވެ؟ ނޭނގުނެވެ. އޭނާ އެދުނީ އަދިވެސް އިތުރަށް ވިސްނާލުމަށެވެ. ވިސްނާލުމުން ވެސް ހަނދާނަށް އެއީ ކާކުކަން ނާދެއެވެ. އެކަމަކު ހަމަ ލޮލަށް ބަލައިލުމާއެކު ހީވަނީ ވަރަށް ގާތް މީހެއްހެންނެވެ.\nއިރު ކޮޅެއް ވުމުން އޭނާ ބުނެފިއެވެ. ނޭނގުނު ދޯއެވެ. މިއީ ހައިދަރު އަލީ އެވެ. އެއް ނަސްލެކެވެ. އެއް ލޭ ހިނގާ ދެމީހުންނެވެ. އަހަރެންނަށް ގަބޫލުކުރަން ދަތިވިއެވެ. އަހަރެންގެ އުމުރުން 15 އަހަރުގައި އޭނަ ދުށީމެވެ. ނަމަވެސް މިގޮތަށް ހުއްޓަކާއެއް ނޫނެވެ. އެއީ އަހަރެން ބައްޕަ ބޯޓް ދަތުރު ކުރާން އުޅުނުއިރު ސްރީލަންކާގެ މުސްލިމް އަންހެނަކާ ކައިވެނިކޮށްގެން ލިބިފައި ހުރި ކުއްޖެކެވެ. އޭނާ އަހަރެންނަށް ފެނުނު އިރު އޭނާގެ އުމުރުން ވާނީ ވިއްސަކަށް އަހަރެވެ. އޭނާ އަހަރެން ދެނެގަތީ ކިހިނެއް ބާވައެވެ! އަހަރެންނަށް އޭނާ ފެނިފައި އޮތީ އެންމެ ދެފަހަރުއެވެ. މިހާރު އޭގެ ފަހުން 15 އަހަރު ވީއެވެ. މުޅިމީހާ ހުރީ ބަދަލު ވެފައެވެ. ބޮޑު ތުބުޅިއަކާއި މަތި މަހެކެވެ. ބޮލުގެ އިސްތަށިގަނޑުވެސް ހުރީ އައްސާލާފައެވެ. ވަރަށް ފަލަ އެވެ. ކުރިން ހުރީ ހިމަތޮޅި ކޮށެވެ.\nހައިދަރު އަހަރެންގެ އަތުގައި ހިފައި ބުރަކަށީގައި ފިރުމާލިއެވެ. އަދި އަހަރެންނަށް ވެސް އޭނާގެ އަތުގައި ދެއަތުން ހިފައިގެން އިރުކޮޅަކު އިނދެވުނެވެ. ދިރިއުޅެނީ ލަންކާގައެވެ. ހައިދަރުގެ މަންމަ އާއި އެކުގައެވެ. އަހަރެންގެ ބައްޕަ މިހާރު ނިޔާވިތާ ދުވަސް ކޮޅެއް ވެއްޖެއެވެ. ހައިދަރުގެ ދެމައިންނަށް ބައްޕަގެ ފަރާތުން މާބޮޑު އެހީ ތެރިކަމެއް ފަހުން ނުލިބޭކަމުގައި ބުންޏެވެ. އަހަރެމެންގެ އާއިލާއާ ވެސް ގުޅުން ނޯންނަނީ ބައްޕަ ކަންތައް ކުރި ގޮތުންނެވެ. މަންމަ ބަލި އެނދުގައި އޮންނަން ޖެހުނީ ވެސް އެކަމާ ގުޅިގެންނެވެ. ބައްޕަ ނިޔާވިކަން އެނގުނީވެސް މާލެ އައި ފަހުން ކަމުގައި ބުންޏެވެ. ހައިދަރު ރާއްޖެ އައީ ވިޔާފާރި ދަތުރެއްގައެވެ. ދިވެއްސަކާއި ގުޅިގެން ދިވެހި މީހާގެ ގެސްޓް ހައުސްއަށް މީހުން ފޮނުވާދިނުމުގެ ކަންކަން ހަމަޖައްސާށެވެ. އޭނާވެސް ދަނީ އަހަރެން މިދާރަށެވެ. އެއް ބަފާ ދެމީހުން އެތަކެއް އަހަރު ފަހުން ބައްދަލު ވުމުން އަހަރެންނަށް ވަރަށް ފުން އަސަރެއް ކުރިއެވެ. އަހަރެންގެ އެއް ބަނޑު އެއްބަފާ ފިރިހެނަކު ނުހުރެއެވެ. މުޅިންތިބެނީ އަންހެނުންނެވެ. ހައިދަރު ހުރުމުން އަހަރެންނަށް ނޭނގޭ އިހުސާސް އެއް ކުރެވުނެވެ. ބޯޓަށް އަރަން ގޮވައިފިއެވެ. ހައިދަރު އަހަރެންގެ ލެޕްޓޮޕާއި އެކުގައި ހުރި އިތުރު ދަބަހެއް އުފުލާދިނެވެ. އަދި ދޭތެރެއަކުން އަހަރެންގެ ބުރަކަށީގައި ފިރުމާލާފައި ބުނެއެވެ. ކޮއްކޮ އަހަރެނާއި ބައްދަލު ވާނެކަމަށް އުންމީދު ކުރިންހެއްޔެވެ؟ މިއި ހާދަ އުފާވެރި ދުވަހެކެވެ.\nއަހަރެންނަށް މިއަދު ބޭބެއެއް ހުރިކަމުގެ އިހްސާސް އެބަ ކުރެވެއެވެ. ބޯޓްގައި ވެސް އިއްތިފާގުން ދެމީހުން ތިބެން ޖެހުނީ ކައިރިކައިރީގައެވެ.\nބޯޓް ފުރުމުގެ ކުރިން ފޯން ނިންވާލަން ވެގެން ބަލައިލިއިރު ޝައްފާނުގެ ތިން ހަތަރު މެސެޖް އޮތެވެ. އެތަނުން އެއް މެސެޖެއްގައި އޮތެވެ. މިފަހަރު ދަތުރު ކުރަނީ ވެސް ލޯބި ވެރިޔާއާއި އެކުގައި ދޯއެވެ. މިހާ ގިނަ ދަތުރު ކުރަނީ މިބޭނުމުގައި ދޯއެވެ. ހަގީގަތް އެނގޭނީ އެ އޮޑިއަކަށް އަރާ ދުއްވާލުމުން ތާއެވެ. ހާދަ ބުރުސޫރަ ރީތި މީހެއް ތިޔަ ހޯދީ އެނޫން މީހެއް ނުލިބުނީ ހެއްޔެވެ؟ އަހަރެން ކައިރީ ބުނިނަމަ އެއަށް ވުރެ ރަނގަޅު މީހަކު ހޯދާ ދޭނަމެވެ.\nއަހަރެންނަށް އޭނާ މެސެޖް ކުރާވަރު ގިނަ ވެގެން އޭރު ވެސް ފޯން އޮތީ މިއުޓަށް ލެވިފައެވެ. މެސެޖް ތަކުގެ ތިރީގައި އަހަރެން ފުރާ ގިމަތައިގައި އިން ފޮޓޯ އަކާއި ސްޓޭޝަން މަތީގައި ހުއްޓާ ހައިދަރު އަހަރެންގެ ބުރަކަށީގައި ފިރުމާލާ ފޮޓޯ އެއްވެސް ފޮނުވާފައި އޮތެވެ. ކޮންމެވެސް މީހަކު ފާރަލައިގެން ފޮޓޯ ނެގީތާއެވެ. ކާކުކަން މިހާރު ދެނެގަންނާނީ ކިހިނެއް ހެއްޔެވެ؟ މިހާރު ވަގުތު ފާއިތު ވެއްޖެއެވެ.\nއައި ރުޅީގައި އަހަރެން ދިގު މެސެޖެއް ލިޔެލީމެވެ. ޝައްކު ނުކޮށް ކާކުތޯ އަހާލިނަމަ ސާފުކޮށް ބުނެދޭނަމަވެ. ދެން އެކަމަކު މިފަހަރު ކާކުކަން ބުނެދޭކަށް ބޭނުމެއް ނޫނެވެ. އަހަރެން ދުވަހަކުވެސް ޝައްފާނަށް ޝައްކު ކުރިން ހެއްޔެވެ؟ އަހަރެން އަބަދު ވެސް ދެން ވެސް ޝައްފާނަށް އިތުބާރު ކުރާނަމެވެ. އަހަރެންނާ މެދު މިފަހުން ތިޔަ ވަރަށް ޝައްކުކޮށް ރުޅި އަންނަނީ ކީއްވެގެން ހެއްޔެވެ؟\nމެސެޖް ލިޔަމުން ދިޔައިރު ލޮލުން ކަރުނަ ހިލެން ފަށައިފިއެވެ. އަދި ރުޅިވެރިކަން ވެސް އެތެރޭގައި ހޫނުވަނީއެވެ. އެކަން އަހަރެންގެ ބޭބެއަށް ނުދެއްކުމަށް ޓަކައި އަތުގައި އޮތް ތޮފި އަޅާލީމެވެ. ދެން އޮތް މެސެޖް ގައި އޮތެވެ. ޝައްކު ޔަގީނަށް ވެއްޖެއެވެ. މިއަދުން ފެށިގެން ޝައުޝަން ސަލީމް ތީ އަހަރެންގެ އަންބެއް ނޫނެވެ. ވަރިކޮށްފީމެވެ.\nއަހަރެންނަށް ގިސްލާފައި ރޮވެން ފަށައިފިއެވެ. ނުހިފެއްޓިގެން ބާރަށް ރޮވެނީއެވެ. އަނގަމަތީގައި އަތް އަޅާގެން ވެސް އިނދެވޭ ވަރެއް ނޫނެވެ. ގޮނޑިން ތެދުވެގެން ފާޚާނާ އަށް ދިޔައީމެވެ. އަޑުން އަޑުނަގާ ރޮވުނީ ކިހާ އިރެއް ވަންދެން ކަން ނޭނގުނެވެ. ފާޚާނާ ދޮރުގައި ޖަހާ އަޑަށް ހުޅުވާލީމެވެ. ކުރިމަތީގައި ހުރީ ބޭބެއެވެ. ބޭއިޚުތިޔާރުގައި ބައްދާލެވުނެވެ. އަހަރެންނަށް ބުނެވުނީ އަހަރެން ސަލާމަތް ކޮށްދޭށެވެ. އަހަރެން މަރުވަނީ އެވެ.\nހޭވެރިކަން ވީއިރު އޮތީ ހަސްފަތާލުގައި އެނދުމަތި ކޮށްފައެވެ. ރަނގަޅަށް ހޯދާ ބަލައިލި އިރު އެކަކު ވެސް ނެތެވެ. ކުޑަ އިރު ކޮޅެއް ވީތަނާ ހައިދަރު ބޭބެ އަތުވެއްޖެއެވެ. އަހަރެންނަށް ވީގޮތް އޮޅުން ފިލުވީމެވެ. ހޭނުތުނީއެވެ. ހައިދަރު ބޭބެގެ އެދުމުގެ މަތިން ދިމާވި ކަންކަން ކިޔައި ދިނީމެވެ. އަހަރެންނަށް ވަރަށް ހިތްވަރު ދިނެވެ.\nހަސްފަތާލުން ދޫކޮށްލުމުން އަހަރެންގެ މަސައްކަތް ފުރިހަމަ ކުރުމަށް ފަހު މާލެއައީ ފަސްދުވަސް ފަހުންނެވެ. ކަންވީ ގޮތް ޝައްފާނުގެ އެންމެ ގާތް ރަހުމަތްތެރި އަކަށް އަހަރެން ކިޔާދިނީމެވެ.\nދެދުވަސް ފަހުން އަހަރެންގެ އަލަތު ފިރިމީހާ އަދި ޝައްކާއި ވަހުމުގައި އަހަރެން ވަރިކުރި ފިރިމީހާ ޝައްފާނުގެ މެސެޖެއް ލިބުނެވެ. މައާފަށް އެދިފައި ވެއެވެ.\nއަހަރެން އޭނާއަށް މައާފު ކުރީމެވެ. ނަމަވެސް އޭނާ އެދިފައިވާ ގޮތަށް އަލުން ކައިވެނި ރުޖޫޢަ ކުރާކަށް އަހަރެން ބޭނުމެއް ނޫނެވެ.\nޝައްކަކީ ބައްޔެކެވެ. ފަރުވާ ނުހޯދައިފިނަމަ ކިތަންމެ ބޮޑު ގޯހެއް ވެސް ހެދިދާނެއެވެ.\nމެއި 7, 2021 16:50\nފިރިމީހާގެ އަތް ނެތީތާ އިސްޓާކިނު ލާން. އަންހެން މީހާ މޮޑެފަ ކާން ދިނީމާ ދޯ ކެވެނީވެސް. ވެން ވިލް މެން ގްރޯ އަޕް އޯރ ބިކަމް ސެލްފް ސަފިޝިއަންޓް. ވަރަށް ސަލާމް!!!!


Dhagendey: Miadhu ves Maaadhamaa ves Dhivehi Football ge Rasgefaanu\nލަންކާ ކޮޅަށް ލަނޑު ޖަހާފައި ދަގަނޑޭ އުފާފާޅު ކުރަނީ: ސާފް ޗެމްޕިއަންޝިޕަށް ގައުމީ ޓީމުން ނުފެންނާނެ.\nސާފް ޗެމްޕިއަންޝިޕަށް ފަހު ގައުމީ ޓީމަށް އަލްވަދާއު ކިޔަން ނިންމާފައިވާ ކެޕްޓަން އަލީ އަޝްފާގް (ދަގަނޑޭ)ގެ ގާތް ރައްޓެހިން ބުނާގޮތުގައި ސްކޫލުގައި އުޅުނު އިރު އެއީ ވަރަށް ސިޔާސަ ކުއްޖެކެވެ. ކިޔެވުމަށްވުރެ ބޮޑަށް އޭނާ އިސްކަން ދިނީ ސްކޫލު ބައިވެރިވާ އެކިއެކި ކުޅިވަރު ހަރަކާތްތަކުގައި ބައިވެރިވުމަށެވެ. ކުށްވެރިވެގެން ނަމަވެސް މަދުރަސީ މާހައުލާ ދުރަށް ދެވުމަކީ އެއިރު އޭނާ ގަބޫލުކުރި ގޮތުގައި ފުޓްބޯޅައިގެ ރޮނގުން ކުރި އަށް ދިއުމަށް ފުރުސަތު ހުޅުވިގެންދާނެ ކަމެކެވެ.\nއަހުމަދިއްޔާ އާއި ޖަމާލުއްދީން އަދި މަޖީދިއްޔާގެ އިލްމީ ހިޔާވަހިކަމުން ނަފްސު މުއްސަދި ކުރުމަށްވުރެ ބޮޑަށް އޭނާ ލޯބި ކުރީ ފުޓްބޯޅަ ދަނޑުން ދިރިއުޅުން ބިނާކުރާށެވެ. ނަތީޖާއެއްގެ ގޮތުން އެ ދަރިވަރު ވެގެންދިޔައީ މިއަދު ދިވެހި ފުޓްބޯޅައިގެ އެންމެ އިސް އާރުކާޓީ އަށެވެ. އޭނާ ނެތި މިއަދު ދިވެހި ގައުމީ ފުޓްބޯޅަ ޓީމު ފުރިހަމައެއް ވެސް ނުވާނެ އެވެ. އުމުރުން އެންމެ 23 އަހަރުގައި ސަރަހައްދީ އެންމެ މޮޅު ފުޓްބޯޅަ ކުޅުންތެރިޔާގެ މަގާމަށް އޭނާ ވާސިލްވީ، އޭނާގެ ހުނަރުން އެތަކެއް ބަޔަކު އާޝޯހު ކުރުވައި އެ ހުނަރަށް އެތައް ބައެއްގެ ހިތް ލަންބުވާލުމަށް ފަހު އެތައް ޑިފެންޑަރުން ހާވިއާ ކޮށްލާފަ އެވެ.\nއައްޑު އަތޮޅު ހިތަދޫ މުހައްމަދު ރަޝީދާއި ކ. މާލޭ އާމިނަތު ނާހިދާ އަށް ލިބުނު ދެ ފިރިހެން ކުދިންގެ ތެރެއިން ހަނގު ދަރިފުޅު އަޝްފާގް އުފަންވީ ސެޕްޓެމްބަރު 6، 1985 ވަނަ އަހަރު އެވެ. އޭނާގެ މަންމަ ކިޔާދިންގޮތުނަމަ ޅައުމުރުގައި ވެސް އަޝްފާގުވީ ފުޓްބޯޅަ ބަލަން ގަވާއިދުން ގަލޮޅު ދަނޑަށް ދާ ކުއްޖަކަށެވެ.\n"އަބަދުވެސް ފުޓްބޯޅަ ކުޅެން ބޭނުންވާނެ. އެހެންވެ އޭނާ އެހާކުރާހިތްވާ ކަމަކަށްވާތީވެ އެކަން މަނާކުރާކަށް އެއްވެސް އިރަކު ނޫޅެން،" ނާހިދާ ކުރިން ދީފައިވާ އިންޓަވިއުއެއްގައި ބުންޏެވެ.\nދަގަނޑޭ އޭނާގެ އާއިލާއާއެކު: އޭނާ ކުޅޭތަން ބަލަން މަންމަ އުސްއިމާރާތެއްގެ މަތީގައި ވެސް އިންނަން ޖެހުނު. ފޮޓޯ އަޝްފާގް ފޭސްބުކް ޕޭޖް\nގޯލްޑަން ޖުބުލީ ބަލަން އިނީ ސިޑިބަރީގައި\nރާއްޖޭގެ ފުޓްބޯޅަ އަށް 50 އަހަރު ފުރިގެން 2000 ވަނަ އަހަރު ބޭއްވި ގޯލްޑަން ޖުބުލީ ފުޓްބޯޅަ މުބާރާތުގެ މެޗުތައް ބަލަން އޭނާ ދަނޑުގައި އިން އިރު އެއީ ކާކުކަން ގިނަ ބަޔަކަށް ނޭނގުނަސް އެ މަންޒަރު މިއަދު ޓީވީން ފެނުމުން އެ ކަމާ ހައިރާން ވާނެ މާ ގިނަ ބަޔަކު ނެތީ އޭނާގެ ޖާދޫގައި ސަހަރައްދީ ހިތްތަކާ ވެސް ކުޅެ، އެތަކެއް ގޯލެއް ފޫއަޅުވާލާފައިވާތީ އެވެ. މަޖީދިއްޔާގެ އަށް ވަނަ ގްރޭޑަށް ދިޔަފަހުން ކިޔެވުން ހުއްޓާލުމަށް ފަހު އަޝްފާގް ފުޓްބޯޅަ ދަނޑަށް ރަސްމީކޮށް ނުކުތީ ގޯލްޑަން ޖުބުލީ މުބާރާތް ކުޅުނުތާ އަހަރެއް ފަހުންނެވެ.\nއެންމެ ފުރަތަމަ އަޝްފާގް ފުޓްބޯޅަ ކުޅެއުޅުނީ ހިއްކި ބިމުގަ އެވެ. އެއިރު އޭނާގެ އެންމެ ގާތް އެއް އެކުވެރިއަކީ ވެލެންސިއާގެ ޗެއާމަން އަދީލްޖަލީލްގެ ދަރިފުޅު އަދި މިހާރު އެފްއޭއެމުގެ ޖެނެރަލް ސެކްރެޓަރީ ބައްސާމް އަދީލް ޖަލީލެވެ. މި ގުޅުމަކީ އަޝްފާގަށް ވެލެންސިއާއިން ފުރުސަތު ލިބެން މެދުވެރިވި މުހިންމު ސަބަބަކަށްވި އެވެ. ނަމަވެސް އަދީލް ޖަލީލު އޭނާ ވެލެންސިއާ އަށް ގެނައީ ބޮޑެތި އެހެން ކުލަބުތަކުން ވެސް އޭނާ އަށް ޝައުގުވެރިވެ ސީރިއަސްކޮށް ވާހަކަ ދައްކަމުންދަނިކޮށް ވަރަށް ބުރަ މަސައްކަތުންނެވެ.\nވެލެންސިއާ އަށް ކުޅުނު ދުވަސްވަރު ތޮއްޑޫ ނިޒާމް (ކ) ދަގަނޑޭ: އެންމެ ފުރަތަމަ ލަނޑު ޖެހީ ވިކްޓަރީ އަތުން ވެލެންސިއާ މޮޅުވި މެޗުގައި.\nފުރަތަމަ މެޗުގައި ވެސް އެންމެންގެ ތައުރީފް ހޯދި\nގައުމީ ފެންވަރުގެ ފުޓްބޯޅަ މެޗަކަށް އަޝްފާގް އެންމެ ފުރަތަމަ ނުކުތީ 2001 ވަނަ އަހަރުގެ ޕޮމިސްކަޕުގައި ވިކްޓަރީއާ ދެކޮޅަށެވެ. އެއިރު ވެލެންސިއާގެ އެންމެ އިސް ފޯވަޑް އަލީ އުމަރު ބޮޑު ސަސްޕެންޝަނެއްގައި ހުރުމުން ކޯޗު އަހުމަދު މުޖުތަބާ (ފެސްކޯ) ވެލެންސިއާގެ ކުރީގެ ކެޕްޓަން އިސްމާއީލް އާސިފް (ކުޑަހީނާ)ގެ 12 ނަންބަރު ޖާޒީގައި އަޝްފާގް ދަނޑަށް ނެރުނީ "މިއީ ވަކި އަލީއުމަރަށް ދޫކުރާ ވަރުގެ މީހެއްނޫން،" ކަމަށް ބުނެފަ އެވެ.\nގައުމީ ކީޕަރު އިމްރާނު މުހައްމަދު ބެލެހެއްޓި ވިކްޓަރީގެ ގޯލަށް އޭނާގެ ފުރަތަމަ ލަނޑު ދަގަނޑޭ ވައްދާލީ ކުރީގެ ގައުމީ ކެޕްޓަން މުހައްމަދު އިބްރާހީމް (ކައްޕި) ކަޓުވާފައި އޭރިޔާ ތެރެއަށް ވަދެ ވާތުފައިން ގޯލުގެ އަރިމަތީ ކަނަށް ތިރިތިރިން ބޯޅަ ފޮނުވާލައިގެންނެވެ.\nމި ލަނޑާއެކު އުފާފާޅު ކުރަން އޭނާ ބުރު އަޅަމުންދިޔައިރު މިއީ ފުޓްބޯޅައިގައި ދިވެހިން ފަހުރުވެރިވާނެ ކުޅުންތެރިޔާ ކަމަށް ގަބޫލުކޮށްގެންތިބީ މަދުބަޔެކެވެ. އެކަމަކު ދެ އަހަރެއްހާ ދުވަހުގެ ތެރޭގައި އަޝްފާގްގެ ވިދާބަބުޅައިގަތީ އެންމެން އަޖާއިބުކޮށްލާފަ އެވެ. ކުރީގެ ގައުމީ ކޯޗު މެނުއަލް ގޯމޭޒް ގަލޮޅުދަނޑުގައި އިން ފުރަތަމަ ދުވަހު އަޝްފާގްގެ މައުލޫމާތު ހޯދައި އޭނާ އަށް ބައިނަލް އަގްވާމީ ދަނޑަށް ނެރެން މަސައްކަތް ފެށި އެވެ. އުމުރުން 16 އަހަރުގައި ޕޯޗުގަލް ލީގުގައި ކުޅުމުގެ ފުރުސަތު ފަހިކޮށްދިނެވެ. އޭގެ ފަހުން އޭނާގެ އެހީއަށް ނޭދޭ އެއްވެސް ބޮޑު ކުލަބެއް ދެކުނު އަދި މެދުތެރޭ އޭޝިޔާގައި ނެތެވެ. ނޫސްވެރިންގެ ކުރިމަތީގައި އޭނާ އަށް ސަނާ ނުކިޔާ އެންމެ ކޯޗަކު ވެސް ނެތެވެ.\nމެލޭޝިޔާ ލީގުން ހޮވާލެވުނު ކުޅުންތެރިންނާއި ޓޮޓެންހަމް ކުޅުނު މެޗުގައި ކީޕަރު ލޮރިސް (ވ) އާއި ހެރީކޭންގެ މެދުގައި ދަގަނޑޭ (7) މަޑުކޮށްލައިގެން.\n"އެއީ ރާއްޖޭގެ މެސީ. އަހަންނަށް އޭނާ ފެނުނު ފުރަތަމަ ދުވަހު ގަބޫލު ވެސް ނުކުރެވުނު އެއީ ރާއްޖޭގެ ކުޅުންތެރިއެއް ކަމަށް. އެކަމަކު ދުނިޔޭގެ ފެންވަރުގެ ހުނަރުވެރިއެއް،" ގޯމޭޒް ބުންޏެވެ.\nސަރަހައްދީ ފެންވަރުގައި އޭނާގެ ފުރަތަމަ ގޯލު ޖެހީ 2002 ވަނަ އަހަރު އިންޑިޔާގެ ވަރުގަދަ ކުލަބު މޯހަން ބަގާންކޮޅަށެވެ. އޭޝިއަން ޗެމްޕިއަންސް ލީގުގައި ކަލްކަތާގައި ކުޅުނު މެޗުން ވެލެންސިއާ ބަލިވާން ދަނިކޮށް އަޝްފާގް މެޗުގެ ނަތީޖާ އެއްވަރުކުރި ލަނޑު ޖެހި ނަމަވެސް އެ އަހަރު ނިމިގެން އޮތް ސާފް ޗެމްޕިއަންޝިޕުން އޭނާ އަށް ފުރުސަތު ނުދިނެވެ. އެކަމަކު އެއީ އަޝްފާގް ޓީމާއެކު ގެންދެވުނު ނަމަ ތަށި ލިބޭނެ މުބާރާތެއް ކަމަށް ފައިނަލްގައި ޕެނަލްޓީ ޖަހައިގެން ބަލިވުމުން އެއިރުގެ ގައުމީ ކޯޗު ސްލޮވާކިޔާގެ ޖޯސެފް ޔަންކޭ އެއްބަސްވި އެވެ. މިހެންވެ 2008ގެ މުބާރާތަށް ޓީމުން ފައިނަލް ކުރަމުންދިޔައިރު ޖާގަ ކަށަވަރުކޮށްދިން މަދު ކުޅުންތެރިންގެ ތެރޭގައި ޔަންކޭ ވަނީ ދަގަނޑޭގެ ނަން ބާއްވާފަ އެވެ.\nދިވެހި ފުޓްބޯޅައިގެ ހުރިހާ ރެކޯޑެއް އޭނާގެ އަތުގައި\nރާއްޖޭގެ އެންމެ މޮޅު ފުޓްބޯޅަ ކުޅުންތެރިޔާގެ މަގާމަށް 2003 ވަނަ އަހަރު އަޝްފާގް ވާސިލްވީ ދިވެހި ފުޓްބޯޅައިގެ ގިނަ ރެކޯޑްތަކަކާ ވެސް އެކުގަ އެވެ. ސީޒަނެއްގައި އެންމެ ގިނަ ލަނޑު ޖެހި ދިވެހި ކުޅުންތެރިޔާގެ ރެކޯޑް މުގުރާލައި އެ ރެކޯޑް ތިން ފަހަރެއްގެ މަތީން އޭނާ އާކުރީ އެހެން ކުޅުންތެރިންނަށް ކައިރިވެސް ނުކުރެވޭހާ ދުރުންނެވެ. ފަނަރަ އަހަރުގެ ކެރިއަރުގައި މިހާތަނަށް 360 ލަނޑު ޖަހާފައިވާއިރު، މޮޅު ކުޅުންތެރިޔާގެ މަގާމާއި ސީޒަނުގެ އެންމެ ގިނަ ލަނޑު ޖަހާ ކުޅުންތެރިޔާގެ ރަންބޫޓު އޭނާ ހޯދިވަރާ ގާތަށް އެކަކަށް ވެސް މިހާތަނަށް ނުހޯދެ އެވެ. އަދި ފުޓްބޯޅައިގައި އޭނާ ހެދި ރެކޯޑްތައް ކައިރި މުސްތަގްބަލެއްގައި މުގުރާލުމަކީ ވެސް ވަރަށް ދުރުކަމެކެވެ.\nނިއު ރޭޑިއަންޓާއި ވީބީ އަދި ބުރޫނާއީގެ ޑީޕީއެމްއެމް އަށް ކުޅުމަށްފަހު މިހާރު މެލޭޝިޔާގެ ޕީޑީއާރުއެމް އަށް ކުޅޭ އަޝްފާގް ކުޅުނު ހުރިހާ ކުލަބުތަކުން ވެސް އޭނާގެ ހުނަރާއި ހިދުމަތް ބަލައިގަތީ އުފަލުންނެވެ. ގައުމީ ޓީމުގެ ކެޕްޓަންކަމާއި 2008 ވަނަ އަހަރު ހަވާލުވުމަށްފަހު މިހާރު އޭނާ އަކީ އެންމެ ގިނަ ދުވަހު ކެޕްޓަން ބޭންޑް އެޅި ދިވެހި ކުޅުންތެރިޔާ އެވެ. ގައުމީ ޓީމަށް އެންމެ ގިނަ މެޗު ކުޅެދީ އެންމެ ގިނަ ގޯލު ޖަހައިދިން ކުޅުންތެރިޔާ އެވެ. ސާފް ޗެމްޕިއަންޝިޕް ރާއްޖެ އަށް ހޯދައިދިން ޓީމުގައި ކުޅެ އެ މުބާރާތުގެ މޮޅު ކުޅުންތެރިޔާ އެވެ. އަންނަ މުބާރާތަށް ފަހު ސާފް ޗެމްޕިއަންޝިޕުގައި ގައުމީޖާޒީ ނުލާން ނިންމައިގެންހުރި އިރު އެ މުބާރާތުގެ އެންމެ ގިނަ ގޯލު ޖެހި ކުޅުންތެރިއަކީ ވެސް އޭނާ އެވެ.\n(ކ-ވ) ސަމްޕަތު، ދަގަނޑޭ، ކިސް، އަންވަރު އަދި އައްސަދު އެފްއޭއެމް އެވޯޑް ނައިޓަށް ފަހު. ކިސް ވަނީ ދަގަނޑޭ އަށް ތައުރީފްކޮށްފައި.\n"ދަގަނޑޭ ނެތުމަކީ ގައުމީ ޓީމަށް ލިބޭނެ ބޮޑު ހުސްކަމެއް. އޭނާއަކީ ދަނޑުމަތީގައި ކުޅުންތެރިއަކު ކުރަން ކޯޗު ބޭނުންވާ ހުރިހާ ކަމެއް އެނގޭ ކުޅުންތެރިއެއް. އެއީ ކުޑަކުޑަ މަރަޑޯނާ އެއް. ރާއްޖޭގެ ކުޑަކުދިންނަށް ރޯލް މޮޑެލް އެއް،" ވެލެންސިއާ އާއި ވީބީގެ ކުރީގެ ކޯޗު ހަންގޭރީގެ ލާސްކޯ ކިސް ބުންޏެވެ.\nއުމުރުން މިހާރު 30 އަހަރުގެ ދަގަނޑޭ ނެތަސް ޔަގީންވާ ކަމެއް އެބައޮތްވެ. ދިވެހި ފުޓްބޯޅައިގެ ތާޖު އޭނާ ފިޔަވައި ދޭނެ އެހެން ކުޅުންތެރިއަކު ނެތް ކަމެވެ. ގިނަ ބަޔަކު ގަބޫލުކުރާ ގޮތުގައި އެފަދަ ކުޅުންތެރިއަކު ދެން ފެނުމަކީ ވެސް ދުރުކަމެކެވެ.\nއަލީ އަޝްފާގު (ދަގަނޑޭ) ވެލެންސިއާ ސާފް ސުޒުކީ ކަޕް + ގައުމީ ފުޓްބޯޅް ޓީމް\nސާފް ޗެމްޕިއަންޝިޕަށް ދަގަނޑޭ ފިޓްވާނެ


"Sparkle" Aai "Scentio" Ge Maguboolu Ufehdhun Thah Kulhudhuffushee "Kay Mart" Fihaara In - Vaguthu\n"ސްޕާކަލް" އާއި "ސެންޓިއޯ"ގެ މަޤުބޫލު އުފެއްދުންތައް ކުޅުދުއްފުށީ "ކޭމާޓް" ފިހާރައިން\n3 ދުވަސް ކުރިން ( އޮކްޓޯބަރ 17, 2020 )\nރާއްޖޭގައި ފުޅާ ދާއިރާއެއްގައި އޮންލައިން ވިޔަފާރިކުރާ "ލިބޭ އޮންލައިން" އިން ރާއްޖެއަށް ތަޢާރަފްކޮށް ވިއްކަމުންދާ ދުނިޔޭގެ މަޝްހޫރު "ސްޕާކަލް" އަދި "ސެންޓިއޯ" ބްރޭންޑްގެ އެންމެ މަޤުބޫލު އުފެއްދުންތައް ކުޅުދުއްފުށީ "ކޭމާޓް" ފިހާރައިން ވިއްކަން ފަށައިފިއެވެ.\n"ލިބޭ އޮންލައިން" އިން ރީޓެއިލް ކުރާ އަގުތަކުގައި "ކޭމާޓް" ފިހާރައިން ވެސް މިހާރު މި ބްރޭންޑުގެ އުފެއްދުންތައް ވިއްކަމުން ދާއިރު، އޭގެތެރޭގައި މީރުވަސް ދުވާ ބޮޑީ މިސްޓް އާއި ބޮޑީ އެސެންސް އަދި ޝަވާ ސެރަމްގެ އިތުރުން ޑިއޯޑޮރެންޓް ހިމެނެއެވެ. މީގެ އިތުރުންވެސް ހަންގަނޑަށް ޚާއްސަ އުފެއްދުންތަކާއި "ސެންޓިއޯ" ބްރޭންޑުގެ މަޤޫބޫލު ކޮސްމެޓިކް ސާމާނު "ކޭމާޓް" އިން މިހާރު ލިބެން ހުންނާނެއެވެ.\nއުމުރުން 13 އަހަރުން މަތީގެ، ފަރާތްތަކާއި އެކަށީގެންވާ ގޮތަށް އުފައްދާފައިވާ "ސެންޓިއޯ" ގެ ކޮސްމެޓިކް ސާމާނަކީ ފައިދާކުރަނިވި އަދި އެދެވޭ ނަތީޖާތަކެއް ދައްކައިދޭކަން ތަޖުރިބާގެ އަލީގައި ގިނަ ބަޔަކަށް ޔަޤީންކުރެވިފައިވާ އިތުބާރުހުރި މޮޅު އުފެއްދުންތަކެކެވެ.\nމި އުފެއްދުންތަކުގެ އިތުރުން ދަތް ހުދުކޮށް ރީތިކުރުމަށާއި، ހިރުގަނޑުގެ ދުޅަހެޔޮކަމަށް ޚާއްސަކޮށްގެން އުފައްދާފައިވާ މަޝްހޫރު "ސްޕާކަލް" ބްރޭންޑުގެ މޮޅު އުފެއްދުންތައްވެސް މިހާރު "ކޭމާޓް" ފިހާރައިން ލިބެން ހުންނާނެއެވެ.\n"ލިބޭ އޮންލައިން" އިން "ސެންޓިއޯ" ބްރޭންޑުގެ ކޮސްމެޓިކްގެ އިތުރުންވެސް، ދިވެހިންނަށް ކަމުދާ މަޤުބޫލު ގިނަ ބްރޭންޑުތައް ރާއްޖެއަށް ތަޢާރަފްކޮށް ވިއްކަމުން ދެއެވެ. އެ ވިޔަފާރިން އަންނަނީ ރާއްޖޭގެ ހުރިހާ ހިސާބަކުން މި ޕްރޮޑަކްޓުތައް ކަސްޓަމަރުންނަށް ލިބޭނެ މަގު ފަހިކޮށްދިނުމުގެ ގޮތުން، ކުދިބޮޑު ވިޔަފާރިތަކަށް ވަރަށް ޚާއްސަ އަގުތަކެއްގައި ހޯލްސޭލްވެސް ކުރަމުންނެވެ.\nއަދި ހަމައެހެންމެ ރަށްރަށުން "ލިބޭ އޮންލައިން" ގެ ޕްރޮޑަކްޓުތައް ވިއްކާ އޭޖެންޓުންނަށް ވުމުގެ ފުރުސަތުވެސް މިހާރު އޮތީ ހުޅުވާލާފައެވެ. މިކަމާއި ގުޅޭ އިތުރު މަޢުލޫމާތާއި ލިބޭގެ ޕްރޮޑަކްޓުތައް ބައްލަވައިގަތުމާއި މަޢުލޫމާތު ސާފުކުރުމަށް ކުންފުނީގެ ނަމްބަރު (9759452) އަށް ގުޅުމަށް އެފަރާތުން އެދެއެވެ.\nމީގެ އިތުރުން "ލިބޭ" ގެ ފޭސްބުކް ޕޭޖަށް މެސެޖުކޮށްގެން ވެސް އޯޑަރު ކުރުމުގެ ފުރުސަތު، ރީޓެއިލް އަދި ހޯލްސޭލް ކަސްޓަމަރުންނަށް އޮންނާނެއެވެ. "ލިބޭ އޮންލައިން" އިން އޯޑަރުކުރާ ތަކެތި ގަންނަ ފަރާތްތަކަށް، އިތުރު އަގަކާ ނުލާ ޑެލިވަރީ ކޮށްދިނުމުގެ ޚިދުމަތް އެ ވިޔަފާރިން ދެއެވެ. އަދި ރަށްރަށުން އޯޑަރުކުރާނަމަ ބޯޓާއި ހަމައަށްވެސް ހިލޭ ގެންގޮސްދޭނެއެވެ.\n"ލިބޭ" އިން ރާއްޖެއަށް ތަޢާރަފްކޮށް ވިއްކާ ބައެއް ޕްރޮޑަކްޓުތަކުގެ ތެރޭގައި:\n1. ބަނޑު ހިންދައި ބައްޓަން ރީތިކޮށްދޭ، ލޭންސްލޭ ސްލިމިންގް ކޮފީ (115 ރުފިޔާ)\n2. މަދު ދުވަސްކޮޅެއްގެ ތެރޭގައި ދަތްތައް ހުދުކޮށްދޭ ސްޕާކަލް ޓްރިޕްލް ވައިޓް (150 ރުފިޔާ)\n3. ކިހިލިފަތް ކަޅުވާ މައްސަލައަށް ހައްލު ހޯދައިދޭ ޑިއޯޑޮރެންޓް (100 ރުފިޔާ)\n4. ހަށިގަނޑު ދޮންކޮށް ޒުވާންކަން ގެނެސްދޭ "މިލްކް ޕްލަސް" ލޯޝަން (179 ރުފިޔާ)\n5. ހަންގަނޑު މަޑުކޮށް ކުރަކިކަން ފިލުވުމަށް އެންމެ އިތުބާރު އެއް ލޯޝަނާއި ބާތު-ކްރީމް\n6. ދަތްތަކުގެ އޮމާންކަން ގެއްލި އަވަހަށް ހަޑިވާން ދިމަވާ މައްސަލައިގެ ހައްލު ހޯދައިދޭ "ސްޕާކަލް ފްރެޝް ވައިޓް ޓޫތްޕޭސްޓް"\n7. އިރުގެ އަލިން މޫނުގެ ހަންގަނޑު ރައްކާތެރިކޮށްދޭ "ޒޫމް ފައުންޑޭޝަން\n8. ހިރުގަނޑު ފާރުވުމުން ދުރުކޮށްދޭ "ސްޕާކަލް - ގަމް ކެއާ ޓޫތްޕޭސްޓް"\n9. "ސެންޓިއޯ: ބޮޑީ މިސްޓް (އެޕަލް/ބެރީ)\n10. ދަ ބޭކަރީ ޕްރިންސެސް - ހެއާ އެންޑް ބޮޑީ މިސްޓް\nލިބޭ އިން ހަތަރު ލޭޔާ މާސްކެއް އެންމެ 10 ރުފިޔާ އަށް\nގާލީ ގާލް: ހަންގަނޑުގެ ޒުވާންކަމާއި ޗާލުކަން ދަމަހައްޓަން ދެވަނައެއް ނެތް!\nލޭންސްލޭ ސްލިމިން ކޮފީ ބ.ދޮންފަނު، އާވާޒް މާޓުން މިހާރު ލިބޭނެ


Hukumah kuraa inthizaaru: Rayyithunnah dhey aniyaa eh!\nހުކުމަށް ކުރާ އިންތިޒާރު: ރައްޔިތުންނަށް ދޭ އަނިޔާއެއް!\nމުޅި ގައުމު އޮތީ ހުކުމުގެ އިންތިޒާރުގައި\nހުކުމް ކުރުން ލަސްކުރަމުން ދާތީ ރައްޔިތުން ދަނީ ކަންބޮޑުވުން ފާޅުކުރަމުން\nކ. މާލެ 20 އޮކްޓޯބަރ 2018 | ހޮނިހިރު 18:34 3,281\nރިޔާސީ އިންތިހާބާ ގުޅޭ މައްސަލައިގެ އަޑުއެހުމަށް ވަނުމަށް އެތައް އިރެއް ކުރިން ބަޔަކު ކިޔުގައި ޖެހިފައި: އަޑު އެހުންތަކަށް ވަނީ ނުނިދައި ކިޔުގައި ތިބެގެން - މުހައްމަދު ޝަރުހާން\n"ރާއްޖޭގައި ވޯޓު ދިން ހުރިހާ ރައްޔިތުން އެ ތިބެނީ ނަފްސާނީ ބިރުވެރިކަމެއްގެ ތެރޭގައި އިނގޭތޯ، ކޯޓުން ވެސް އެބަ ޖެހޭ، އަޅުގަނޑު ހަމަ އިލްތިމާސްކުރަން ވީހާ ވެސް އަވަހަކަށް މި ހުކުމް ނެރެދެއްވުމަށް، އެއީ ހުކުމް ނުނެރެ މިދާ ކޮންމެ ގަޑިއިރަކީ ދިވެހި ރައްޔިތުން ދެން ކިހިނެއްބާއޭ ތިމަންނަމެންގެ ވޯޓަށް ވާނީ ހިތަށް އަރާފައި ބޮޑު ބިރުވެރިކަމުގައި މި ތިބެނީ. ހެޔޮ ނުވާނެ މި ރާއްޖޭގެ ހުރިހާ ރައްޔިތުން މިފަދަ ނަފްސާނީ ހާލަތެއްގައި ބައިތިއްބަ،" ބުރާސްފަތި ދުވަހުގެ ރޭ ރާއްޖެޓީވީގައި ވާހަކަ ދައްކަވަމުން އައްޑޫ މީދޫ ދާއިރާގެ މެންބަރު ރޮޒެއިނާ އާދަމް ވިދާޅުވެފައި ވެއެވެ.\nރޮޒެއިނާ ވިދާޅުވި ފަދައިން މުޅި ރާއްޖެ މި ވަގުތު އިންތިޒާރުކުރަމުން ގެންދަނީ ރިޔާސީ އިންތިހާބުގައި ބޮޑެތި އޮޅުވާލުންތަކެއް ހުރި ކަމަށް ތުހުމަތުކޮށް ރައީސް އަބްދުﷲ ޔާމީންގެ ފަރާތްޕުޅުން ދިވެހި ރާއްޖޭގެ ސުޕްރީމް ކޯޓަށް ހުށަހަޅުއްވާފައިވާ މައްސަލައިގެ ހުކުމަކަށެވެ. އެ ހުކުމް އަންނާނެ ގޮތެއްގެ ކޮންމެ ވެސް ވަރެއްގެ ލަފައެއް ކުރެވުނެއް ކަމަކު ރާއްޖޭގެ ކޯޓުތަކާ މެދު ރައްޔިތުންގެ އިތުބާރު ގެއްލިފައިވާތީ، ޝަރީއަތުގެ ކަންކަން ކޮންމެ ގޮތަކަށް ދިޔަ ނަމަވެސް ހުކުމެއް އަތުވެދާނެ ގޮތަކާ މެދު އަންދާޒާކުރަން ވެސް ދައްޗެވެ.\nއެ ޝަރީއަތުގެ އަޑުއެހުންތައް ނިންމާލާފައިވާ އިރު މައްސަލަ ސާބިތުކުރުމަށް އެއްވެސް ހެއްކެއް ކޯޓުން ބަލައި ގަނެފައެއް ނުވެއެވެ. ރައީސް ޔާމީނުގެ ފަރާތުން ކޯޓަށް ސިއްރު ހެކިތަކެއް ހުށަހެޅި ނަމަވެސް އެއީ ބަލައިގަނަންޖެހޭ ހެކިތަކެއްގެ ގޮތުގައި ފަނޑިޔާރު ގަބޫލުކުރައްވާފައެއް ނުވެއެވެ. އެހެންކަމުން އިންތިހާބު ބާތިލުކުރުމުގެ ފުރުސަތު ނެތް ކަމަށް ގިނަ ބަޔަކު ގަބޫލުކުރެއެވެ. އެހެން ނަމަވެސް ކުރިން ވެސް ފާހަގަކުރިހެން ރާއްޖޭގެ ކޯޓުތަކާ މެދު އަދި ހާއްސަކޮށް ސުޕްރީމް ކޯޓާ މެދު އާންމުން ދެކޭ ގޮތް ވަރަށް ތަފާތެވެ. ހުކުމް ކޮންމެ ގޮތަކަށް ވެސް ނުކުމެދާނެއެވެ.\nމި ހުކުމުގެ އިންތިޒާރުގައި ތިބީ ހަމައެކަނި ރައީސް ޔާމީނަށް ވޯޓު ތިން 96،000 ރައްޔިތުން އެކަންޏެއް ނޫނެވެ. ކުރިއަށް އޮތް ފަސް އަހަރުގެ ދައުރަށް ރައީސަކު އިންތިހާބުކުރުމަށް ސެޕްޓެމްބަރު 23 ވަނަ ދުވަހު ނުކުމެ ވޯޓު ލީ ކޮންމެ މީހަކު ވެސް އަދި ތަފާތު އެކި ސަބަބުތަކާ ހުރެ ވޯޓު ނުލެވުނު މީހުން ވެސް ތިބީ އެ ހުކުމުގެ އިންތިޒާރުގައެވެ. އަބަދާ އަބަދު ކުރެވެނީ އެ ފިކުރެވެ. ދެ މީހަކު ދިމާވިޔަސް އެ ވާހަކައެކެވެ. ސައި މޭޒު ދޮށުގައި ވެސް އެ ވާހަކައެވެ. ކޮފީތަކުގައި ވެސް އެ ވާހަކަތަކެވެ.\nމިފަދަ ހާލަތެއްގައި ރައްޔިތުން ތިބެންޖެހުމަކީ އަނިޔާއެކެވެ. ވޯޓުލުމުގެ ހައްގު ލިބިފައިވާ އާބާދީގެ ތެރެއިން 234000 ރައްޔިތުން ނުކުމެ ވޯޓު ދިނީ ކޯޓުން ނަތީޖާ ނެރުމަކަށް ނޫނެވެ. މިއިން ޒަމާނެއްގައި ވޯޓު ލުމަށް ނުކުރާހާ ދިގު އިންތިޒާރަކަށް ފަހު އެތައް އިރެއް ވަންދެން ކިޔުގައި ތިބެ ވޯޓު ލީ ފަސް ފަނޑިޔާރުން ކަނޑައަޅާ ގޮތަކަށް ރުހޭކަށް ނޫނެވެ. ކޯޓުތަކުން ނިންމާ ނިންމުންތަކަށް ތަބާވާންޖެހެއެވެ. ނަމަވެސް އެހާ ގިނަ އަދަދެއްގެ ރައްޔިތުން ވޯޓުލާން ނުކުތީ ކޯޓަކުން ނަތީޖާ ނެރޭނެ ކަމަށް ބަލައިގެން ނޫނެވެ. އެ މީހުންގެ ނިންމުމަށް އިހްތިރާމުކުރާނެ ކަމަށް ބަލައިގެންނެވެ.\nމައްސަލަތަކެއް ހުރި ކަމަށް ފެންނަ ނަމަ ކޯޓަށް ހުށަހެޅުމަކުން މައްސަލައެއް ނެތެވެ. ނަމަވެސް މިފަދަ ހައްސާސް މައްސަލައެއްގައި މިހާ ދުވަސް ވެގެނެދާއިރު ކޯޓުން ގޮތެއް ނިންމައި ދިގުލައިގެން ދިއުމަކީ ރައްޔިތުންނަށް ދޭ އަނިޔާއެކެވެ. ބޮޑެތި މައްސަލަތަކުގައި ރެއާއި ދުވާލު ކޯޓު ހުޅުވައިގެން ވެސް މައްސަލަތައް އަވަހަށް ނިންމާފައި ވެއެވެ. އެހެން ކަމުން ރިޔާސީ އިންތިހާބާ ގުޅޭ މިފަދަ މައްސަލައެއް ދެ ހަފުތާ އަށް ވުރެ ގިނަ ދުވަސް ވެގެންދާއިރު ހުކުމް ލަސްވެގެންދާތީ ރައްޔިތުން ހަގީގަތުގައި ވެސް ތިބީ ނަފްސާނީ ބިރުވެރިކަމެއްގެ ތެރޭގައެވެ. ހާއްސަކޮށް އަޑުއެހުންތައް ނިމި ހުކުމެއް ލިޔަން ހަތަރު ފަސް ދުވަސް ފަނޑިޔާރުން ނެންގެވުމަކީ ރައްޔިތުންގެ ހިތުގައި އޮތް ބިރުވެރިކަން އިތުރަށް ބޮޑުވެގެންދާ ސަބަބެކެވެ. މީގެ ކުރިން ސުޕްރީމް ކޯޓުން ނެރެފައިވާ ހުކުމްތަކުގެ ސަބަބުން ވެސް އެ ބިރުވެރިކަން ބޮޑުވެގެން ދެއެވެ. ހުކުމްތަކަކީ ގަނެ ވިއްކާ އެއްޗެއް ކަމަށް ގިނަ ބަޔަކު ގަބޫލުކުރާ މި ދަނޑިވަޅުގައި ހުކުމް ކުރުން ލަސްވެގެން ދިޔުމަކީ ވެސް ރައްޔިތުން ކަންބޮޑުވާ ކަމެކެވެ.


Maduvvari Rape: Idhikolhu Ge Sittee Eh Gender Ministry Ah - Vaguthu\nއިދިކޮޅު މުޒާހަރާއެއްގެ ތެރެއިން - ފޮޓޯ:ޕީޕީއެމް\nރ. މަޑުއްވަރީގައި އުމުރުން 14 އަހަރުގެ އަންހެން ކުއްޖަކު ރޭޕް ކުރި ކަމަށް ބުނާ މައްސަލައިގައި އެކަށީގެންވާ ފިޔަވަޅުތައް ނާޅާ ކަމަށް ބުނެ އިދިކޮޅު ފަރާތްތަކުގެ ހާއްސަ ސިޓީއެއް ޖެންޑަ މިނިސްޓްރީ އަށް މިއަދު ހުށަޅައިފިއެވެ.\nއިދިކޮޅު ފަރާތްތަކުން މި ސިޓީ ހުށަހަޅާފައިވަނީ ޕީޕީއެމް/ޕީއެންސީގެ ބައެއް ސަޕޯޓަރުންނާއެކު ހިނގާފައި ޖެންޑަ މިނިސްޓްރީ ދޮށަށް ގޮހެވެ. އެމީހުން އެސަރަހައްދަށް ދިއުމުން ފުލުހުން ފުރަތަމަ ހުރަސް އެޅިއެވެ. އެކަމަކު ފަހުން، އިދިކޮޅު ލީޑަޝިޕްގެ ދެ ތިން ބޭފުޅަކަށް ޖެންޑަ މިނިސްޓްރީ ތެރެއަށް ވެންނެވުމުގެ ފުރުސަތު ދިނެވެ. އޭގެ ތެރޭގައި މަޑުއްވަރީ ދާއިރާގެ ޕީއެންސީގެ މެމްބަރު އާދަމް ޝަރީފް ވެސް ހިމެނިވަޑައިގަންނަވައެވެ.\nމަޑުއްވަރީގައި ކުޑަ އަންހެން ކުއްޖަކަށް ޖިންސީ ގޯނާ ކުރި މައްސަލައިގައި އެ ރަށުގެ ރައްޔިތުން ތިބީ ކަންބޮޑުވެފައެވެ. އެއީ އެ މައްސަލައިގައި ފުލުހުންނާއި ޖެންޑާ މިނިސްޓްރީން ވެސް އެކަށީގެންވާ ފިޔަވަޅެއް ނޭޅި މައްސަލައިގައެވެ.\nކުއްޖާގެ އާއިލާ އިން ބުނާ ގޮތުގައި ކުޑަ އަންހެން ކުއްޖާ އަށް ގަދަކަމުން ޖިންސީ ގޯނާ ކުރީ ތިން މީހަކު ބައިވެރިވެގެންނެވެ. ޖިންސީ ގޯނާގެ ޝިކާރައަކަށްވި ކުއްޖާގެ އެސެސްމަންޓްތައް ހެދުމަށްޓަކައި އެ ކުއްޖާ މިހާރު ވަނީ މާލެ ގެނެސްފައެވެ.\nމިމައްސަލައާ ގުޅޭގޮތުން އެކިއެކި ފަރާތްތަކުން ފުލުހުންނާއި ހިއްސާކުރަމުންދާ މައުލޫމާތުތަކާއި މީސްމީޑިއާގައި ދެކެވެމުންދާ ވާހަކަތަކާ ގުޅިގެން ބަލަންޖެހޭ ކަންކަން ބަލައި މައުލޫމާތުތަކުގެ ސައްހަކަން ކަށަވަރު ކުރުމާއި މައްސަލައާ ގުޅިގެން ހޯދަންޖެހޭ ހެއްކާއި ގަރީނާ ހޯދުމަށް ކުރަންޖެހޭ މަސައްކަތްތައް ފުލުހުން ކުރަމުންގެންދާ ކަމަށް ފުލުހުން ވިދާޅުވިއެވެ. ނަމަވެސް މި މައްސަލައިގައި އެއްވެސް މީހަކު އަދި ހައްޔަރެއް ނުކުރެއެވެ.\nމަޑުއްވަރީގައި ކުއްޖަކު ރޭޕް ކުރި މައްސަލައިގައި ބަޔަކު ހައްޔަރު ނުކުރާތީ އެރަށުގެ ޕޮލިސް ސްޓޭޝަން ކައިރިއަށް ބަޔަކު އެއްވެ ހަމަނުޖެހުން ހިންގުމުން މިހާތަނަށް ދިހަ މީހަކު ހައްޔަރުކޮށްފައި ވެއެވެ.\nރައްޔިތުން ބަސް އެހި، ސަރުކާރުން ބަސް ނޭހި ހިސާބު ޓެގުން ސާފު ކޮށްދޭން ޖެހޭ: ޝިޔާމް\nމާޗް 28, 2021 21:05\nމިކަމަށް ޖެންޑާއިން އަވަސް ހައްލެއް ބޭނުންވޭ


Kulhudhuffushi kulhi ge dhiraasaa, expertun minister aa hissaa kohfi\nކުޅުދުއްފުށީ ކުޅީގެ ދިރާސާ، އެކްސްޕާޓުން މިނިސްޓަރާ ހިއްސާކޮށްފި\nކުޅުދުއްފުށީ ކުޅީގެ ދިރާސާއަށް ސާންޕަލް އެކްސްޕާޓެއް ނަގަނީ --\nހދ. ކުޅުދުއްފުށީ ކުޅީގެ ބާކީ އޮތް ބަޔަށް ދިރުން ގެނެސް، އެތަނާގެ ހިމާޔަތަށް ކުރަންޖެހޭ ކަންކަމާ ގުޅޭ ގޮތުން ބޭރުގެ ތަޖުރިބާކާރުންތަކެއް އެ ރަށަށް ގޮސް ކުރި ދިރާސާ އެންވާރަމެންޓް މިނިސްޓަރު ޑރ. ހުސެއިން ރަޝީދު ހަސަންއާ ހިއްސާކޮށްފި އެވެ. ކުރީގެ ސަރުކާރުން އެރަށުގައި އެއާޕޯޓެއް އެޅަން ކުޅީގެ ބޮޑު ބައެއް ވަނީ ހިއްކާފަ އެވެ.\nކުޅުދުއްފުއްޓަށް މިދިޔަ ހަފުތާ ބަންދުގައި ގޮސްފައިވަނީ "މެންގްރޫވް އެކްޝަން ޕްރޮޖެކްޓް" ގެ ހަތަރު ތަޖުރިބާކާރެކެވެ. އެ ޓީމާއެކު "ސޭވް މޯލްޑިވްސް" ގެ ޓީމަކާއި މިނިސްޓްރީ އަދި އީޕީއޭގެ ބޭފުޅުން ވެސް ދިޔަ އެވެ. މެންގްރޫވް އެކްޝަން ޕްރޮޖެކްޓަކީ ދުނިޔޭގެ ކުޅި، ފާ ފަދަ ތަންތަން ހިމާޔަތް ކުރުމަށް މަސައްކަތްކުރާ ބައިނަލްއަގްވާމީ ނެޓްވޯކެވެ.\nއެންވާރަމެންޓް މިނިސްޓަރު، އެ ޓީމާ ބައްދަލު ކުރެއްވީ އިއްޔެ އެވެ. ބައްދަލުވުމާ ގުޅޭ ގޮތުން މިނިސްޓްރީން ބުނީ ކުޅުދުއްފުށީ ކުޅިން ހެދި ދިރާސާތަކުގެ މައުލޫމާތު މިނިސްޓަރާ ހިއްސާކުރި ކަމަށެވެ. އަދި އެ ޓީމުން ވަނީ ކުޅީގެ ބައި އޮތް ބައިގެ ދިރުންތައް އިތުރަށް އާލާކުރުމަށް ކުރެވިދާނެ ކަންކަން ވެސް ހުށަހަޅާފަ އެވެ.\nކުޅުދުއްފުށީގެ ކުޅީގެ ބާކީ ބަޔާމެދު އަމަލު ކުރާނެ ގޮތެއް ނިންމާނީ މެންގްރޫވް އެކްޝަން ޕްރޮޖެކްޓްގެ އެކްސްޕާޓުންގެ ދިރާސާތަކަށް އެ މީހުން ދޭ ލަފަޔަށް ބަލައިގެނެވެ. ސަރުކާރުން ބުނެފައި ވަނީ ކުޅި ހިމާޔަތް ކުރަން ބޭނުން ވަނީ ފައިދާ ނެރެވޭ ގޮތަށް ކަމަށެވެ.\nންގްރޫވް އެކްޝަން ޕްރޮޖެކްޓް ހަތަރު އެކްސްޕާޓުން ވަނީ ކުޅުދުއްފުށީ ކުޅީގެ އެކިއެކި ދިރުންތަކާއި އެތަނުގެ މާހައުލާ ގުޅޭ ގޮތުން ދިރާސާތައް ކޮށްފަ އެވެ. އެ އެކްސްޕާޓުން ވަނީ އެ ކުޅިއަކީ ތަފާތު ރީތި ކުޅިއެއްކަން ފާހަގަކޮށް ޓްވީޓް ވެސް ކޮށްފަ އެވެ. ކުޅީގެ ބޮޑު ބަޔަކަށް އެކްސްޕާޓުން ޒިޔާރަތްކުރިއިރު އެކްސްޕާޓުންގެ ޓީމް ވަނީ ކުޅުދުއްފުއްޓާ ޖެހިގެން އޮންނަ ކޭލަކުނަށް ވެސް ޒިޔާރަތްކޮށް އެ ރަށް ބަލާލާފަ އެވެ.\nމެންގްރޫވް އެކްޝަން ޕްރޮޖެކްޓްގެ އެހީ ހޯދަން ސަރުކާރުން ނިންމާފައިވަނީ ސޯޝަލް މީޑިއާގައި ކުޅުދުއްފުށީ ކުޅީގެ ބާކީ އޮތް ބައި ހިމާޔަތްކޮށް ދޭން އެދި ބޮޑު ކެމްޕެއިނެއް ބަޔަކު ފަށާފައި ވަނިކޮށެވެ.\nކުޅުދުއްފުށީ އެއާޕޯޓް ހަދަން ކުޅީގެ ބޮޑު ބައެއް ހިއްކާފައިވީ ނަމަވެސް އަދިވެސް ކުޅީގެ ހިތްގައިމު ސަރަހައްދެއް ސަލާމަތުން އެބަ އޮތެވެ. އެއީ ރަށުގެ އެތެރެއަށްވާ ގޮތަށް އޮތް ބައެވެ. މަށި ކުޅީގެ ގޮތުގައި މަޝްހޫރުވެފައިވާ ކުޅީގެ މި ބަޔަކީ ގިނަ އަދަދެއްގެ ދޫނި ޖައްސާ ސަރަހައްދެކެވެ.\nއެއާޕޯޓް ހެދި އިރު އެތަނަށް އެއްވެސް ސަމާލު ކަމެއް ދީފައިނެތުމުން ވެއްޔާއި ޗަކަ ކުޅީގެ އެ ބައިގެ ތެރެއަށް ދެމިގަނެ ސަރަހައްދުގެ ދިރުން ވަރަށް ބޮޑަށް ވަނީ ގެއްލިފަ އެވެ.\nތިމާވެށި ކުޅުދުއްފުށި އީޕީއޭ + ޑރ. ހުސައިން ރަޝީދު ހަސަން


ކުޑަކުއްޖާ މައްސަލާގައި ކޮމެޓީގެ ނިންމުން ނަޝީދު ތަންފީޒު ކުރަނީ – Haftha\nFri, 28 February, 2020, 4:49 pm\nމަޖިލީހުގެ ރައީސް، ރައީސް މުހައްމަދު ނަޝީދު މަޖިލީހުގެ ޖެންޑާ ކޮމެޓީގައި ކޮމެޓީ މެންބަރުންނާއި ބައްދަލުކުރައްވަނީ -- ފޮޓޯ / މަޖިލިސް\nދެކުނުގެ ރަށެއްގައި ދެ އަހަރުގެ ކުޑަ އަންހެން ކުއްޖަކަށް ޖިންސީ ގޯނާކުރި މައްސަލަ ދިރާސާ ކުރަމުން އަންނަ ރައްޔިތުން މަޖިލީހުގެ ޖެންޑާ ކޮމެޓީން މިއަދު އެ މައްސަލާގައި ގޮތެއް ނިންމާނެ ކަމަށް ރައްޔިތުންގެ މަޖިލީހުން ބުނެފިއެވެ.\nޖެންޑާ ކޮމެޓީން ވަނީ މިދިޔަ ހުކުރު ދުވަހުގެ ރެއާ އަދި ރޭވެސް އެ ކޮމެޓީގެ ބައްދަލުވުމެއް ކުރިޔަށް ގެންގޮސްފައެވެ. ރޭގެ ބައްދަލުވުމުގައި އެ ކޮމެޓީއަށް ވަނީ ޖެންޑާ މިނިސްޓްރީއާ ފުލުހުންނާއި ކްރިމިނަލް ކޯޓާއި ކަނޑުހުޅުދޫ ކައުންސިލާއި އަދި ޕްރޮސިކިއުޓާ ޖެނެރަލް (ޕީޖީ) އޮފީހުގެ ބޭފުޅުން ހާޒިރުކޮށް ސުވާލު ކުރައްވާފައެވެ.\nރައްޔިތުންގެ މަޖިލީހުގެ ޑިރެކްޓަރު މީޑީއާ އެންޑް ކޮމިއުނިކޭޝަން ހަސަން ޒިޔާއު ވިދާޅުވީ އުމުރުން2އަހަރުނުވާ ކުޑަކުއްޖަކަށް ޖިންސީ ގޯނާކުރި މައްސަލަ ދިރާސާކުރެއްވުމަށްފަހު ހިއުމަން ރައިޓްސް އެންޑް ޖެންޑާ ކޮމިޓީން މިއަދު ގޮތެއް ނިންމަވައި މަޖިލީހުގެ ރައީސް، ރައީސް މުހައްމަދު ނަޝީދަށް އަންގަވާނެ ކަމަށެވެ. އަދި އެ ނިންމެވުން ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ތަންފީޒު ކުރައްވާނެ ކަމަށްވެސް ޒިޔާއު ވިދާޅުވިއެވެ.\nމި މައްސަލާގައި ތިން މީހަކު ވަނީ ހައްޔަރުކޮށްފައެވެ. އެއީ ކުއްޖާގެ ބައްޕަވެސް ހިމެނޭ ގޮތުން ކުއްޖާގެ ކާފައާ އަދި މުނިކާފައެވެ. ކުއްޖާގެ ކާފައަކީ އެރަށު މިސްކިތެއްގެ މުދިމެކެވެ. އޭނާ ވަނީ ވަޒީފާއިން ސަސްޕެންޑު ކޮށްފައެވެ. ކުއްޖާގެ ކާފައަކީ މީގެކުރިންވެސް ކުޑަކުދިންނަށް ޖިންސީ ގޯނާ ކުރުމުގެ ކުށުގެ ރެކޯޑު އޮންނަ މީހެކެވެ. ބައެއް މައްސަލަތަކުގެ ޝަރީއަތްތައްވެސް ކޯޓުގައި އެބަ ހިނގައެވެ. އެ ކުއްޖާގެ މަންމައާ ބައްޕައަކީ މަސްތުވާތަކެތީގެ ޝިކާރައަކަށް ވެފައިވާ ދެ މީހުން ކަމަށް މައުލޫމާތު ލިބެއެވެ.\nހިތް ކުދި ކުދި says:\nނަޝީދު ތިކަމެއް ތަންފީޒު ކޮއްފިއްޔާ ކިތަންމެހާވެސް ރަގަޅު


Saudi Rasgefaanu Indonesia ah vadaigannavanee 1,500 officialunna eku | Mihaaru\nސައުދީ ރަސްގެފާނު ސަލްމާން ބިން އަބްދުލްއަޒީޒް: އޭޝިއާގެ ފަސް ގައުމަކަށް އަންނަ މަހު ކުރައްވާ ދަތުރުފުޅުގައި ރާއްޖެ އަށް ވެސް ވަޑައިގަންނަވާނެ. --ފޮޓޯ: ރައީސް އޮފީސް\nސައުދީ ރަސްގެފާނު އިންޑޮނީޝިއާ އަށް ވަޑައިގަންނަވަނީ 1،500 އޮފިޝަލުންނާ އެކު\n22 ފެބުރުއަރީ 2017 - 09:51 45 comments\nސައުދީ އަރަބިއްޔާގެ ރަސްގެފާނު ސަލްމާން ބިން އަބްދުލްއަޒީޒް އަންނަ މަހު އިންޑޮނީޝިއާ އަށް ވަޑައިގަންނަވަނީ 10 ވަޒީރުންނާއި 1،500 އޮފިޝަލުންނާ އެކު ކަމަށް މީޑިއާތަކުން ރިޕޯޓްކޮށްފި އެވެ.\nއިންޑޮނީޝިއާ އެކު އޭޝިއާގެ ފަސް ގައުމަކަށް ކުރައްވާ މި ދަތުރުފުޅުގައި ސައުދީ ރަސްގެފާނު ރާއްޖެ އަށް ވެސް ވަޑައިގަންނަވާނެ އެވެ. އެމަނިކުފާނު ރާއްޖެ ވަޑައިގަތުމަށް ހަމަޖައްސަވާފައި ވަނީ، އެނގިފައިވާ ގޮތުގައި، އަންނަ މަހުގެ ދެ ވަނަ ހަފުތާގެ ތެރޭގަ އެވެ.\nއިންޑޮނީޝިއާ ސަރުކާރުގެ އޮފިޝަލަކާ ހަވާލާދީ، ސްޓްރެއިޓްސް ޓައިމްސްގައި ބުނެފައިވާ ގޮތުގައި ސައުދީ ރަސްގެފާނު އެ ގައުމަށް ވަޑައިގަންނަވަނީ އަންނަ މަހު 1-9 އަށެވެ. އެ ދަތުރުފުޅުގައި، އެމަނިކުފާނު ބާލީގައި ހަ ދުވަހު ޗުއްޓީ ހޭދަކުރައްވާނެ ކަމަށް ވެސް އޮފިޝަލް ވިދާޅުވެފައިވެ އެވެ.\nސައުދީ ރަސްގެފާނު އޭޝިއާގެ ގައުމުތަކަށް ކުރައްވާ ދަތުރުފުޅާ ބެހޭގޮތުން ސައުދީ ސަރުކާރުން ރަސްމީކޮށް އަދި އެއްވެސް ވާހަކައެއް ނުދައްކަ އެވެ.\nއެނގިފައިވާ ގޮތުގައި، ރަސްގެފާނު ރާއްޖެ ވަޑައިގަންނަވާއިރު ވެސް 1،500 އޮފިޝަލުން ބައިވެރިވެވަޑައިގަންނަވާނެ އެވެ. ރާއްޖެ އަށް ކުރައްވާ ދަތުރުފުޅުގައި ވެސް ބޮޑު ބައި އޮތީ ޗުއްޓީ ހޭދަކުރައްވާ ގޮތަށް ކަމަށް ވެ އެވެ.\nސަލްމާނަށް ރަސްކަން ލިބިވަޑައިގަތުމުގެ ކުރިން، ޑިފެންސް މިނިސްޓަރު ކަމުގައި ހުންނެވި އިރު 2014 ވަނަ އަހަރުގެ ފެބްރުއަރީ މަހު ރާއްޖޭގެ ރިސޯޓެއްގައި ވަނީ އަގު ބޮޑު ޗުއްޓީއެއް ހޭދަކުރައްވައިފަ އެވެ.\nމިދިޔަ އަހަރުގެ އޮކްޓޫބަރު މަހު ރައީސް އަބްދުﷲ ޔާމީން ވެސް ވަނީ ސައޫދީ އަރަބިއްޔާ އަށް ވަޑައިގެން ރަސްގެފާނު ސަލްމާނާ ބައްދަލުކުރައްވައިފަ އެވެ. ރައީސް ޔާމީންގެ ވެރިކަމުގައި ސައޫދީ އަރަބިއްޔާ ވެފައި ވަނީ ރާއްޖެ އަށް އެންމެ ގިނައިން އެހީ ދޭ އެއް ގައުމަށެވެ.\nއިތުރު ލިޔުންތައް ސައޫދީ އަރަބިއްޔާ އިންޑޮނީޝިއާ ރާއްޖެ-ސައުދީ ސަލްމާން ރަސްގެފާނު


Mi Aharuge Budget Dharani 12 Billion Rufiyya ah Araane: Ameer – Iru\nމިއަހަރުގެ ދައުލަތުގެ ބަޖެޓުގެ ދަރަނި 12 ބިލިޔަން ރުފިޔާ އަށް އަރާނެ ކަމަށް މިހާރު ލަފާކުރެވިފައިވާކަމަށް ފިނޭންސް މިނިސްޓަރ އިބްރާހީމް އަމީރު ވިދާޅުވެއްޖެއެވެ.\nނޭޝަނަލް އެމަރޖެންސީ އޮޕަރޭޝަން ސެންޓަރުގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ފިނޭންސް މިނިސްޓަރ އިބްރާހީމް އަމީރު ވިދާޅުވީ ކުރިން ހީކުރި ގޮތާއި ޚިލާފަށް އިޤްތިޞާދީ ގޮތުން ބޮޑެތި ގޮންޖެހުންތަކެއް ކުރާނެކަމަށް މިހާރު ލަފާކުރެވޭކަމަށެވެ. މިހާލަތަކީ އެއްވެސް ވަރަކަށް އަންދާޒާކުރެވުނުވެސް ހާލަތަކަށްނުވާތީ މިކަމުން އަރައިގަތުމަށް ސަރުކާރުން ވަރަށްގިނަ މަސައްކަތްތަކެއް ކުރަމުންދާކަމަށްވެސް އަމީރު ވިދާޅުވިއެވެ.\nއެގޮތުން ބަޖެޓް ތައްޔާރުކުރިއިރު، އާމްދަނީގެ ގޮތުގައި 30 ބިލިއަން ލިބޭނެކަމަށް ލަފާކޮށްފައިވާނެ ކަމަށާއި ނަމަވެސް މިހާރު ލަފާކުރެވޭގޮތުގައި އެ އަދަދުން 12 ބިލިއަން ޑެފިސިޓެއް އަންނާނެ ކަމަށް އަމީރު ވިދާޅުވިއެވެ.\nއަދި ޤައުމީ އުފެއްދުންތެރިކަން މިދިޔަ އަހަރާ އަޅާބަލާއިރު މިއަހަރު 5.7 ޕަސެންޓު ދައްވާނެ ކަމަށާއި އަދި ޓޫރިސްޓް އެރައިވަލް 30 ނުވަތަ 50 އިންސައްތަ ދަށަށްދާނެ ކަމަށް ލަފާކުރެވޭ ކަމަށްވެސް މިނިސްޓަރު ވިދާޅުވިއެވެ.\nއީޔޫއާ ޑަބްލިއުއެޗްއޯ އިން ރާއްޖެއަށް އެއް މިލިއަން ޔޫރޯ\nމިހާލަތުގައި ސަރުކާރުން ވަނީ ދައުލަތުން ކުރަމުންދާ ޚަރަދުތަކުގެ ތެރެއިން 1 ބިލިޔަން ރުފިޔާ އުނިކުރައްވައި ޚަރަދުކުދަކުރުމަށް ރާއްވަވާފައެވެ. މިކަމުގެ އެންމެބޮޑު ބޭނުމަކީ އިޤްތިޞާދީ ގޮތުން ކުރިމަތިވާ ދަތިތަކުން އަރައިގަނެ ތަރައްޤީގެ މަޝްރޫޢުތައް ހުއްޓުނަނުދީ ހިންގެވުމެވެ.\nއެގޮތުން މިއަހަރު ކުރިއަށް ގެންދިއުމަށް ހަމަޖެހިފައިވާ ޕީއެސްއައިޕީގެ އެއްވެސް މަޝްރޫޢެއް ހުއްޓާނުލައި ކުރިއަށް ގެންދިއުމަށް ސަރުކާރުންވަނީ ނިންމަވާފައެވެ.


Dhiri huttaa valhulaafaivaa kujjaaku fenijje\nއިންޑިއާގެ އުއްތަރު ޕްރަދޭޝްގެ ސޮނޫރާ ކިޔާ އަވަށަކުން ދިރިހުއްޓާ ވަޅުލާފައި އޮތް ތުއްތު ކުއްޖަކު ފެނިއްޖެ އެވެ. މި ކުއްޖާ ފެނުނީ އެ އަވަށުގެ ބޭރު ސަރަހައްދަކަށް މަސައްކަތެއް ކުރަން ގޮސް އުޅުނު ބަޔަކަށެވެ. ކުއްޖާ ވަޅުލާފައިއޮތީ ޗަކަ ގަނޑެއް ތެރޭގަ އެވެ.\nމި މީހުން ކުޑަ ކުއްޖަކު ރޯ އަޑު ކަހަލަ އަޑެއް އިވެގެން އެ އަޑު އިވޭ ދިމާލަށް ދިޔައީ އެވެ. އަޑު އިވެނީ ޗަކަތަކުގެ ތެރޭން ބިމުގެ އަޑިންކަން އެނގުމުން އެތަން ކޮނެލުމުން ތުއްތު އެންމެ ފުރަތަމަ ފެނުނީ އެ ތުއްތު ކުއްޖާގެ އެއް ފަޔެވެ. ދެން ކޮނެ އެ ކުއްޖާ ޗަކަގަނޑުން ސަލާމަތް ކުރީ އެވެ.\nއިންޑިއާގައި ބައެއް ސަރަހައްދުތަކުގައި އަދިވެސް ދިރިހުއްޓާ ކުދިން ވަޅުލުމުގެ ކަންތައްތައް ކުރިޔަށްދާކަން މި ހާދިސާއިން ވެސް ސާބިތުވާ ކަމަށް މި ރިޕޯޓުގައި ބުނެފައި ވެއެވެ. ދިރިހުއްޓާ ވަޅުލާފައި އޮއްވާ ނެގީ ފިރިހެން ކުއްޖެކެވެ.\nއަވަށުގެ މީހުނަށް މިކަން އެނގިގެން އެހިސާބުގައި ހުންނަ ހޮސްޕިޓަލަށް ކުއްޖާ ވަނީ ގެންގޮސްފަ އެވެ. މި ކުއްޖާ ބެލި ޑޮކްޓަރުން ބުނެފައިވަނީ ޗަކަ ދިރުވިގެން ކުއްޖާގެ ނޭވާލާ ނިޒާމު ބެދޭތީ ނޭވާލާން ކުއްޖާއަށް އުނދަގޫ ވެފައިވާ ކަމަށެވެ. ކުއްޖާއަށް ފަރުވާ ދޭ މެޑިކަލް ސްޓާފުން ބުނި ގޮތުގައި އެ ކުއްޖާގެ ހާލު އާދައިގެ ގޮތަކަށް ރަނގަޅެވެ. ނަމަވެސް ރަނގަޅަށް ސުޕަވައިޒްކޮށް ފަރުވާ ދިނުމަށް ހޮސްޕިޓަލުގައި ބާއްވަން ޖެހުނީ ކަމަށެވެ.\nމި ކުއްޖާ ދިރިހުއްޓާ ވަޅުލި ކަމުގެ ކުށުގައި މީހަކާ ދެކޮޅަށް ޕޮލިސް ކޭސް ފައިލް ކޮށްފައި ވިޔަސް އަދި މި މީހާގެ ވަނަވަރު ހާމައެއް ނުކުރެ އެވެ. އެއީ ކުއްޖާ ފެނުނު އަވަށާ ވަރަށް ދުރު ހިސާބެއްގައި ދިރިއުޅޭ މީހެއް ކަމަށް ވެއެވެ.\nމިދިޔަ އަހަރުގެ އޮކްޓޯބަރު މަހު ވެސް އުއްތަރު ޕްރަދޭޝްގެ ރަށަކުން ދިރިހުއްޓާ ވަޅުލާފައި އޮތް ކުއްޖެއް ފެނިފައި ވެއެވެ. އެ ފަހަރު ފެނުނީ އަންހެން ކުއްޖެކެވެ. މި ކުއްޖާ އޮތީ ފޮތިގަނޑަކަށް ލާ އޮޅާލާފައި މުށި ޕޮޓެއްގެ ތެރެއަށް ލާ ޕޮޓް އިން ގޮތަށް ވަރަށް ތިލަ ވަޅުގަނޑެއްގައި ވަޅުލާފަ އެވެ. މި ކުއްޖާ ފެނުނީ އެ އަވަށުގެ މީހަކު އޭނާގެ ދަރިފުޅު މަރުވެގެން އެ ކުއްޖާ ވަޅުލަން އައިސް އުޅުމުގެ ތެރޭގައި އެވެ.\nވިހޭއިރު ވެސް މަރުވެފައިވާ ދަރިފުޅު ވަޅުލަން ވެގެން އެ މީހާ ބިންމަތިން ވަޅުގަނޑެއް ކޮންނަނިކޮށް މުށި ޕޮޓެއްގައި އޭނާ ކޮންނަން ގެންގުޅުން އެތިން ޖެހި އޭތި ފަޅައިގެން ދިޔައީ އެވެ. އެޔާއެކު ކުޑަ ކުއްޖާގެ ރުއިމުގެ އަޑު މި މީހާ އަށް އިވިގެން އަވަހަށް ކޮނެގެން އޭނާ ނެގީ އެވެ.\nސީއެންއެންގެ މި ރިޕޯޓުގައި ބުނެފައިވާ ގޮތުގައި ކުއްޖާ ހޮސްޕިޓަލަށް ގެންދިޔައިރު އޭނާ އަށް ރަނގަޅަށް ނޭވާ ވެސް ނުލެވެ އެވެ. ކުއްޖާ ބަރުދަނުގައި ހުރީ އެންމެ 2.4 ޕައުންޑްކަމަށްވެ އެވެ.


New Zealand Miskithah Hamalaadhin Meehaa Hurihaa Dhauvaa Akah Inkaaru Kohfi - Vaguthu\n11 މަސް ކުރިން ( ޖޫން 14, 2019 )\nމިދިޔަ މާޗް މަހު ނިއުޒިލެންޑްގެ ދެ މިސްކިތަކަށް ހަމަލާދީ 51 މުސްލިމަކު ޝަހީދުކޮށްލި ނިރުބަވެރިޔާ އޭނާގެ މައްޗަށް އުފުލާފައިވާ ހުރިހާ ދައުވާ އަކަށް އިންކާރު ކޮށްފިއެވެ.\nހުކުރު ނަމާދަށް ތިބި ބައެއްގެ ގަޔަށް ބަޑި ޖަހާ އެތައް ބަޔަކު ޝަހީދުކޮށްލި މައްސަލައިގައި ދައުވާ އުފުލާފައި ވަނީ އޮސްޓްރޭލިއާގެ ރައްޔިތެއް ކަމަށްވާ ބްރެންޓަން ޓެރަންޓްގެ މައްޗަށެވެ. ކްރިސްޗާޗްގެ ހައިކޯޓުގައި މިއަދު އަޑުއެހުން ކުރިއަށް ގެންދިޔައީ ޓެރަންޓް ހުރި ޖަލާއި އޯޑިއޯ ކޮންފަރެންސަކުން ގުޅާލައިގެންނެވެ. އެއަޑުއެހުމުގައި ޓެރަންޓްގެ ވަކީލު ބުނީ ހުރިހާ ދައުވާ އަކަމަށް ވެސް ޓެރަންޓް އިންކާރު ކުރާ ކަމަށެވެ.\nމިއަދުގެ އަޑުއެހުމުގައި ވެސް ޓެރަންޓް އެއްވެސް ވާހަކައެއް ނުދައްކައެވެ.\nޓެރަންޓްގެ މައްޗަށް ވަނީ 51 މީހަކު މަރާލުމުގެ ދައުވާ އާއި 40 މީހަކު މަރާލަން އުޅުމުގެ ދައުވާ އާއި ނިރުބަވެރި ހަމަލާއެއް ދިނުމުގައި ބައިވެރިވުމުގެ ދައުވާ އާއި އެކު ޖުމްލަ 95 ދައުވާއެއް އުފުލާއެވެ.\nމިއަދު ކޯޓުން ބުނީ ޓެރަންޓްގެ މައްޗަށް އުފުލާފައިވާ ދައުވާތަކުގެ ޝަރީޢަތް ފަށާނީ އަންނަ އަހަރުގެ މެއި 04 ވަނަ ދުވަހު ކަމަށެވެ. ނަމަވެސް އަންނަ އޮގަސްޓް މަހުގެ 16 ވަނަ ދުވަހުގެ އޭނާގެ ޝަރީޢަތުގެ އަޑުއެހުމެއް އޮންނާނެއެވެ. އެއީ އޭނާގެ ބަންދުގެ މުއްދަތު ހަމަވާތީ ބަންދުގެ މުއްދަތާއި މެދު ގޮތެއް ނިންމަން ބާއްވާ އަޑުއެހުމެކެވެ.\nރިޕޯޓްތައް ބުނާ ގޮތުގައި ޓެރަންޓް ދައުވާތަކަށް އިންކާރު ކޮށްފައި ވަނީ ހުރިހާ ދައުވާއަކަށް އިއުތިރާފުވި ނަމަވެސް އަދި އިންކާރު ކުރި ނަމަވެސް އޭނާގެ މައްޗަށް ކުށް ސާބިތުވުމާއި، އަދަބު ކަނޑައެޅިގެން ދިއުމުގައި ބަދަލެއް ނާންނާނެތީއެވެ. ބައެއް މައްސަލަތަކުގައި ދައުވާ އަށް އިއުތިރާފް ވުމުން އަދަބު ކުޑަވި ނަމަވެސް މިމައްސަލައިގައި އެފަދަ ފުރުސަތެއް ނެތެވެ. ދައުވާތަކަށް އޭނާ އިންކާރު ކުރީ އެހެންވެގެން ކަމަށް ބެލެވެއެވެ.\nމިއަދު އޮތް އަޑުއެހުމެއް ވަރަށް ގިނަ އަދަދެއްގެ މުސްލިމުން ކޯޓަށް ވަނެވެ.\nޖޫން 14, 2019 13:33\nމުސްލިމަކު ކުރި ކަމެއް ނަމަ ފޮޓޯ ސެންސަރެއް ނުކުރާނެ


ލ. އަތޮޅު ބުރުގައި ގަމާއި މާމެންދޫ ވާދަކުރި މެޗުގެ ތެރެއިން. ގަން ވަނީ މޮޅަކާ އެކު ފެށުން ރަނގަޅުކޮށްފައި. - ފޮޓޯ: ގޯލްޑެން ފުޓްސަލް އެސޯސިއޭޝަން\nގޯލްޑެން ފުޓްސަލް ޗެލެންޖުގައި ރޭ ލ. އަތޮޅުގެ މެޗުތައް ފެށި އިރު މިދިޔަ އަހަރުގެ ރަނަރަޕް ގަން ފެށުން ރަނގަޅުކޮށްފި އެވެ. ރޭ މާމެންދޫއާ ވާދަކޮށް ގަން މޮޅުވީ 3-1 އިންނެވެ. މިދިޔަ އަހަރުގެ ސެމީ ފައިނަލުގައި ތ. ތިމަރަފުށި ބަލިކުރި ގަން ފައިނަލުގައި ބަލިވީ މާފަންނު އަތުންނެވެ.\nރޭގެ މެޗުގައި ގަން ޓީމަށް ގޯލުތައް ކާމިޔާބުކޮށްދިނީ ފުޓްސަލްގައި މަޝްހޫރު ހުސައިން ޝަރީފް (އޮންލީ) އާއި ށ. ފޯކައިދޫ ފުޓްބޯލް ކްލަބުގެ ޑިފެންޑަރު އަލީ ޝާމިސް (ތޮއްޕޭ) އަދި ހުސައިން ނާޝިދު އެވެ. މާމެންދޫގެ ހަމައެކަނި ގޯލު ކާމިޔާބުކޮށްދިނީ ހުސައިން އަޒުމަތު އެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ގަން ޓީމުގެ އަހުމަދު ހުޝާމް އެވެ.\nLast night's full-time results!Golden Futsal Association#GoldenFutsalChallenge2019\nPosted by Fahuminet on Thursday, 19 September 2019\nލ. އަތޮޅުގެ އަނެއް މެޗުގައި ރޭ ދަނބިދޫ ވަނީ 4-3 އިން އިސްދޫ ބަލިކޮށްފަ އެވެ. މި މެޗުގައި ދަނބިދޫ ޓީމުގެ އަލީ އިރުފާދު ވަނީ ހެޓްރިކް ހަދައި މޮޅު ކުޅުންތެރިޔާގެ މަގާމް ހޯދައިފަ އެވެ. ދަނބިދޫ ޓީމުގެ އަނެއް ގޯލު ޖެހީ ކެޕްޓަން މޫސާ ހާނިމް އެވެ. އިސްދޫ ޓީމުން ޖެހި ތިން ގޯލުގެ ތެރެއިން ދެ ގޯލު އަލީ ޒަމީރު ޖެހި އިރު އަނެއް ގޯލު ކާމިޔާބުކޮށްދިނީ މުހައްމަދު ނައީމް އެވެ.\nރޭ ވަނީ ގދ. އަތޮޅު ބުރުގެ ކުޅުން ވެސް ފަށައިފަ އެވެ. މި ދެ މެޗުގެ ތެރެއިން މުބާރާތަށް ދުރާލާ ތައްޔާރުވި ތިނަދޫ ވަނީ މަޑަވެލި އަތުން 4-2 އިން ބަލިވެފަ އެވެ. މި އަތޮޅުގެ އަނެއް މެޗުގައި ގައްދޫއާ ވާދަކުރި މެޗު 3-2 އިން ވާދޫ ވަނީ ކާމިޔާބުކޮށްފަ އެވެ. ރޭ ތިނަދޫ ކޮޅަށް މަޑަވެލި ޓީމުގެ ގޯލުތައް ޖަހައިދިނީ ޒައްމަތު މުހައްމަދު ވަހީދު އާއި ނާއިފް ޝަފީގް އަދި އަހުމަދު މިންހާޖް ޖަމީލް އެވެ. މެޗުގައި ޒައްމަތު ދެ ގޯލު ޖެހި އިރު މޮޅު ކުޅުންތެރިޔާގެ މަގާމް ހޯދީ ނާއިފް އެވެ. ތިނަދޫ ޓީމުގެ ދެ ގޯލު ވެސް ޖަހައިދިނީ އިބްރާހީމް ޝަނޫން އެވެ. މިދިޔަ އަހަރުގެ މުބާރާތުން ތިނަދޫ ކެޓީ ޒޯން ބުރުންނެވެ.\nރޭ ގަމާއި މާމެންދޫ ވާދަކުރި މެޗުގެ ތެރެއިން. – ފޮޓޯ: ގޯލްޑެން ފުޓްސަލް އެސޯސިއޭޝަން\nގައްދޫ އަތުން ވާދޫ މޮޅުވިއިރު އެއް ގޯލު ވަނީ ގައްދޫ ޓީމުގެ އަލީ މުނާޒް އަތުން ބައިކޮޅަށް ވަދެފަ އެވެ. މި ގޯލުގެ އިތުރުން ރޭގެ މެޗުގައި ވާދޫ ޓީމުގެ އަޖުފާން އަހުމަދު އާއި އަރުގަމް އިބްރާހީމް ވަނީ ގޯލު ޖަހައިފަ އެވެ. ގައްދޫ ޓީމުގެ ދެ ގޯލު ކާމިޔާބުކޮށްދިނީ އަހުމަދު ރިފްޝާން އާއި ހުސައިން ރަޝީދު އެވެ. މި މެޗުގެ މޮޅު ކުޅުންތެރިޔާގެ މަގާމް ހޯދީ ވާދޫ ޓީމަށް ގޯލު ޖަހައިދިން އަޖުފާން އެވެ.\nރޭ ކުޅުނު އދ. އަތޮޅުގެ މެޗުގައި ދަނގެތި ވަނީ 2-1 އިން ކުނބުރުދޫ ބަލިކޮށްފަ އެވެ. މި އަތޮޅުން މުބާރާތުގައި ވާދަކުރާ އަނެއް ޓީމަކީ އޮމަދޫ އެވެ. ރޭގެ މެޗުގައި ދަނގެތި ޓީމުގެ ގޯލުތައް ޖަހައިދިނީ މުހައްމަދު ނާއިމް އާއި މުހައްމަދު ޝާއިފް ސާމިރު އެވެ. ކުނބުރުދޫ ޓީމުގެ ހަމައެކަނި ގޯލު ކާމިޔާބުކޮށްދިނީ ހުސައިން ޝަޒީމް އެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ދަނގެތި ޓީމުގެ ނާއިމް އެވެ.\nބ. އަތޮޅުގެ ފުރަތަމަ މެޗުގައި ރޭ ވާދަކުރީ 2015 ވަނަ އަހަރު މި މުބާރާތުގެ ޗެމްޕިއަންކަން ހޯދި ހިތާދޫ އާއި ތުޅާދޫ އެވެ. މި މެޗު 5-1 ގެ ބޮޑު ތަފާތަކުން ކާމިޔާބުކުރީ ހިތާދޫ އެވެ. ހުނަރުވެރި ގިނަ ކުޅުންތެރިންތަކެއް ހިމެނޭ ހިތާދޫ ޓީމުގެ ފަސް ގޯލުގެ ތެރެއިން އަހުމަދު ހުސައިން ވަނީ ހެޓްރިކް ހަދައިފަ އެވެ. އަދި އެޓީމުގެ ހުޒައިފަތު ރަޝީދު ވަނީ ދެ ގޯލު ޖަހައިފަ އެވެ. ތުޅާދޫ ޓީމުގެ ހަމައެކަނި ގޯލު ޖެހީ އާދިލް އަބްދުއްރަހްމާން އެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ހިތާދޫ ޓީމުގެ ވިޝާން އަބްދުލްމަޖީދު އެވެ. މި ދެޓީމުގެ އިތުރުން ބ. އަތޮޅުން މުބާރާތުގައި ވާދަކުރަނީ މިދިޔަ އަހަރު ސެމީ ފައިނަލުގައި ވާދަކޮށް މާފަންނު އަތުން ބަލިވި އޭދަފުއްޓެވެ.\nFRIDAY FIXTURES!Golden Futsal Association#GoldenFutsalChallenge2019\nމުބާރާތުގައި މިރޭ ޒޯން ފަހެއްގައި ހިމެނޭ ފ. އަތޮޅުގެ ކުޅުން ފަށާނެ އެވެ. މި އަތޮޅުން ބައިވެރިވެފައިވަނީ ހަމައެކަނި ބިލެއްދޫ އާއި ނިލަންދޫންނެވެ. މި ދެޓީމު ވާދަކުރާ ފުރަތަމަ ލެގްގެ މެޗު މިރޭ ފަށާނީ 9:15 ގަ އެވެ. މިރޭ ދެން ކުޅޭނީ އއ. އަތޮޅުގެ މެޗެއްގެ އިތުރުން ހއ. އަތޮޅުގެ ދެ މެޗާއި ށ. އަތޮޅުގެ ދެ މެޗެވެ. ތިން ޓީމު ބައިވެރިވި އއ. އަތޮޅުގެ ބުރުގައި މިރޭ ވާދަކުރާނީ ފެރިދޫ އާއި މަތިވެރި އެވެ. ހއ. އަތޮޅުގެ ދެ މެޗުގެ ތެރެއިން މިރޭ ފުރަތަމަ ކުޅޭނީ މާރަންދޫ އާއި ވަށަފަރުގެ މެޗެވެ. ފަހު މެޗުގައި ކެލާ އާއި ތުރާކުނު ވާދަކުރާނެ އެވެ. ށ. އަތޮޅުގެ މެޗުތަކުގެ ތެރެއިން މިރޭ ކުޅޭނީ ބިލެތްފަހި އަދި ފީވަށް ވާދަކުރާ މެޗާއި މަރޮށި އަދި ގޮއިދޫ ވާދަކުރާ މެޗެވެ.\nމި އަހަރުގެ މުބާރާތުގައި 66 ޓީމަކުން ބައިވެރިވެފައިވާ އިރު މުބާރާތުގެ މެޗުތައް ކުރިއަށްދާނީ އަންނަ މަހުގެ 18 ވަނަ ދުވަހުގެ ނިޔަލަށެވެ. 2015 އަހަރު ފެށި މި މުބާރާތުގެ ވާދަވެރިކަން ރަށްތަކުގެ މެދުގައި އިތުރަށް ބޮޑުވެފައިވާއިރު ޓީމުތަކުން ވަނީ މި އަހަރުގެ މުބާރާތަށް ދުރާލާ ތައްޔާރުވެފަ އެވެ. މި އަހަރުގެ މުބާރާތުގެ ހުރިހާ މެޗެއް ވެސް ކުރިއަށްގެންދަނީ ހުޅުމާލޭގަ އެވެ.\nމިފަހަރުގެ މުބާރާތުގެ ހުރިހާ މެޗެއް ހާފް ކޯޓް މޯލްޑިވްސް އިން ވަގުތުން ލައިވް ސްޓްރީމް ކުރެ އެވެ. މި އަހަރުގެ މުބާރާތުގެ ސްޕޯޓްސް މީޑިއާ ޕާޓްނަރަކީ “ފަހުމިނެޓް” އެވެ.\nމިނިސްޓަރު މަހުލޫފް ގޯލްޑެން ފުޓްސަލް އެސޯސިއޭޝަނާ ބައްދަލުކުރައްވައިފި 66 ޓީމާއެކު ގޯލްޑެން ފުޓްސަލް ޗެލެންޖް މިރޭ ފަށަނީ ގޯލްޑެން ފުޓްސަލް ޗެލެންޖު: ހާއްޕެގެ ހެޓްރިކުން އިނގުރައިދޫ އަށް ބޮޑު މޮޅެއް


ޙަދީޘް ބަސްފުޅަކާއިއެކު 2: ނިދުމުގެ ކުރިން – DhiSalafiyyah\nއަދިވެސް ﷲ ސުބުހާނަހޫ ވަތަޢާލާ ވަޙީކުރައްވާފައިވެއެވެ. وَإِنَّكَ لَعَلَىٰ خُلُقٍ عَظِيمٍ ﴿القلم: ٤﴾\nعَنْ عَائِشَةَ أَنَّ النَّبِيَّ صَلَّى اللَّهُ عَلَيْهِ وَسَلَّمَ كَانَ إِذَا أَوَى إِلَى فِرَاشِهِ كُلَّ لَيْلَةٍ جَمَعَ كَفَّيْهِ ثُمَّ نَفَثَ فِيهِمَا فَقَرَأَ فِيهِمَا قُلْ هُوَ اللَّهُ أَحَدٌ وَقُلْ أَعُوذُ بِرَبِّ الْفَلَقِ وَقُلْ أَعُوذُ بِرَبِّ النَّاسِ ثُمَّ يَمْسَحُ بِهِمَا مَا اسْتَطَاعَ مِنْ جَسَدِهِ يَبْدَأُ بِهِمَا عَلَى رَأْسِهِ وَوَجْهِهِ وَمَا أَقْبَلَ مِنْ جَسَدِهِ يَفْعَلُ ذَلِكَ ثَلَاثَ مَرَّاتٍ.\nޢާއިޝާ ރަޟިޔަﷲ ޢަންހާގެ ކިބައިން ރިވާވެގެން ވެއެވެ. ނަބިއްޔާ ޞައްލަﷲ ޢަލައިހި ވަސައްލަމަ އެކަލޭގެފާނުގެ ދާންމަތިކޮޅުގައި އޮށޯވެ ވަޑައިގެން ކޮންމެ ރެއަކު އެކަލޭގެފާނުގެ ދެއަތްތިލަޕުޅު (ނެންގެވުމަށްފަހު) ޖައްސަވައި އެދެއަތްޕުޅަށް (އަނގައިން) ފުއްމަވައިލައްވައި އެދައަތްޕުޅު ނަންގަވައިގެން އޮންނަވައި قُلْ هُوَ اللَّهُ أَحَدٌ ސޫރަތާއި އަދި قُلْ أَعُوذُ بِرَبِّ الْفَلَقِ ސޫރަތާއި އަދި قُلْ أَعُوذُ بِرَبِّ النَّاسِ ސޫރަތް ކިޔަވާ ވިދާޅުވެލައްވައެވެ. އެޔަށްފަހު އެކަލޭގެފާނުގެ ގައިކޮޅުގައި އެކަލޭގެފާނުގެ ދެއަތްތިލަޕުޅުން އަތްބީއްސެވޭ މިންވަރަށް ބީއްސަވާލައްވައެވެ. ފައްޓަވަނީ އެކަލޭގެފާނުގެ އިސްތަށިފުޅާއި އަދި މޫނުފުޅާއި އަދި ގައިކޮޅާއި ކައިރީގައިވާ ހިސާބުންނެވެ. އެފަދައިން އެކަލޭގެފާނު ތިންފަހަރު ހައްދަވައެވެ.\n1. ނިދަން އޮށޯވެ ދެއަތްތިލަ ނެގުމަށްފަހު އަތަށްފުމެލުމަށްފަހު އިޚުލާސް ފަލަޤި ނާސި މި ތިން ސޫރަތް ކިޔެވުމަކީ ސުންނަތެއްކަން.\n2. އަދި އެޔަށްފަހު ގައިގައި ތިން ފަހަރު އަތްއުނގުޅާލުމަކީ މާތްނަބިއްޔާ ޞައްލަﷲ ޢަލައިހި ވަސައްލަމަގެ މަތިވެރިވެގެންވާ ސުންނަތުގައި ހިމެނޭ ކަމެއްކަން.\n3. އިޚުލާސް ފަލަޤި ނާސި މިތިން ސޫރަތް ކިޔެވުމަށްފަހުގައިވެސް އަތަށް ފުމެލެވިދާނެއެވެ. ސަބަބަކީ ޙަދީޘްގައި ލަފުޒީގޮތުން ކުރިން ފުމެލުން އައިސްފައިވީކަމުގައިވިޔަސް ފުމެލުން ކިޔެވުމަށްފަހުގައި ވާކަމަށް މިޙަދީޘުން ބަހުގެ ގޮތުން ދަލީލު ކުރާކަމަށް ވަރަށް ޢިލްމުވެރިން ވިދާޅުވެއެވެ.\n4. ދެގޮތުން ކުރެ ކޮންމެ ގޮތެއް ކުރިކަމުގައި ވިޔަސް މައްސަލައެއްނޫން ކަމަށް ޝެއިޚު އިބުނު އުޘައިމީން ރަޙިމަހުﷲ ވިދާޅުވެއެވެ.\n5. އެންމެ މޮޅު އިތުރުވެގެންވާ ގޮތަކީ ޙަދީޘްގެ ލަފުޒީ މާނައިގައިވާ ފަދައިން އެންމެ ފުރަތަމަ ދެއަތްތިލައަށް ފުމުމަށްފަހު ކިޔެވުން ކަމުގައި ޝެއިޚު އަލްބާނީ ރަޙިމަހުﷲ ވިދާޅުވެއެވެ. “السلسلة الصحيحة” (7/283)\n6. އެޔަށްފަހު ގައިގަތް ތިންފަހަރު އަތްފިރުމާލުމަކީ މާތްނަބިއްޔާގެ ސުންނަތެއްކަން.\n7. އަދި އަތްފިރުމަށް ބޮލާއި މޫނާއި އަދި ބޮލާއިވީކޮޅުން ފެށުން. .\n8. ޙައިޟުވެފައިވާ އަންހެނާއާއި އަދި ނިފާސްވެރިވެފައިވާ އަންހެނާއަށް ނިދާއިރު ކިޔާ ޛިކުރުތައް ކިޔުމާއެކުގައި (ހިތުން) ސޫރަތްތައްވެސް ކިއިދާނެކަމަށް ޝެއިޚު ބިން ބާޒް ރަޙިމަހުﷲ އެކަމުގައި މައްސަލައެއް ނެތްކަމަށް ބަޔާންކޮށްދެއްވާފައިވެއެވެ. ވީމާ މިސުންނަތްތަކަށް ބަޔާންކުރެވުނު އަންހެންކަނބަލުންނަށްވެސް ނިދާއިރު ޢަމަލުކުރުމަށް މަނައެއް ނެތެވެ. فتاوى ابن باز (17/66)\n(ނޯޓު: ނަމަވެސް ޖުނުބުވެރިޔާއަށް ޤުރުއާން ކިޔެވުން ވަނީ ނަޙީވެގެންވެއެވެ. ވީމާ ޖުނުބުވެރިޔާ މަތީގައި ބަޔާންކުރެވުނު މީހުންގެ ތެރޭގައި ނުވެއެވެ.)\nޞަޙީހް ބުޚާރީ: 5018


Beyruge mass boateh MNDF ge belumuge dhashah genesfi - One Online\nމިރޭ އެމްއެންޑީއެފްގެ ބެލުމުގެ ދަށަށް ގެނައި ބޭރުގެ ބޯޓް -- ފޮޓޯ: އެމްއެންޑީއެފް\nބޭރުގެ މަސްބޯޓެއް އެމްއެންޑީއެފްގެ ބެލުމުގެ ދަށަށް ގެނެސްފި\nރާއްޖޭގެ ކަނޑުގެ ސަރަހައްދަށް ވަދެ އުޅުނު ބޭރުގެ މަސްބޯޓެއް އެމްއެންޑީއެފްގެ ބެލުމުގެ ދަށަށް ގެނެސްފިއެވެ.\nއެމްއެންޑީއެފުން ބުނީ ހދ. ނާވައިދޫގެ ހުޅަނގުން ހަތް ނޯޓިކަލް މޭލު ބޭރުގައި ހަރަކާތްތެރިވި ބޭރުގެ މަސްބޯޓެއް ކޯސްޓްގާޑްގެ ބެލުމުގެ ދަށަށް ގެނެސްފައިވާ ކަމަށެވެ. މި ބޯޓު އެ ސަރަހައްދުގައި ހަރަކާތްތެރިވާކަމުގެ މައުލޫމާތު ލިބިފައިވަނީ މިއަދު ހަވީރު 5:42 ހާއިރު ކަމަށްވެސް ބުންޏެވެ.\nއެ ބޯޓުގެ މައުލޫމާތު ދީފައިވަނީ އެ ސަރަހައްދުގައި މަސްވެރިކަމުގައި އުޅުނު ހދ. މަކުނުދޫ "ރަންދި" ދޯނިން ކަމަށާއި މި ބޯޓާ ބެހޭ މައުލޫމާތު ލިބުމާއެކު ނޮދަން އޭރިއާ ކޯސްޓްގާޑް ސްކޮޑަރަންގެ ލޯންޗެއް ހަރަކާތްތެރިވާން ފެށި ކަމަށްވެސް އެމްއެންޑީއެފުން ބުންޏެވެ.\nއެމްއެންޑީއެފުން ބުނީ އެ ބޯޓް ކޯސްޓްގާޑުގެ ބެލުމުގެ ދަށަށް ގެނެސްފައިވަނީ މިރޭ 7:08 ހާއިރު ކަމަށާއި މިރޭ 9:41 ހާއިރު އެ ބޯޓު ކުޅުދުއްފުށި ސިޓީއަށް ގެންދެވިފައިވާ ކަމަށެވެ. އެ ބޯޓުގައި ހަ މީހުން ތިބި ކަމަށާއި މައްސަލަ އިތުރަށް ތަހުގީގު ކުރަމުން އަންނަ ކަމަށްވެސް ބުންޏެވެ.


Apple ves Tiktok ah | Mihaaru\nއެޕަލް އިން ވެސް މިހާރު ވަނޯ ޓިކްޓޮކް އެކައުންޓެއް ހަދާފައި.\n25 އެޕްރީލް 2020 - 09:24\nމީގެ ތެރެއަށް ނާންނާނީ ކޮން ބައެއް ހެއްޔެވެ؟ ދުނިޔޭގެ އެންމެ ނުފޫޒު ގަދަ ޓެކް ކުންފުނީގެ ތެރޭގައި ހިމެނޭ އެމެރިކާގެ އެޕަލް ވެސް މިހާރު މިއޮތީ ޗައިނާގެ ބައިޓްޑާންސުން އޮޕަރޭޓްކުރާ ޓިކްޓޮކްގެ ތެރެއަށް ވަދެފަ އެވެ.\nއެޕަލްގެ ވެރިފައިޑް އެކައުންޓްގެ ވާހަކަ ވަރަށް ގިނަ ބަޔަކު ޓްވިޓާގައި ވެސް ހިއްސާކޮށްފައިވެ އެވެ.\nސުވާލަކީ ޓިކްޓޮކްގެ ބޭނުން އެޕަލް އިން ކިހާ ވަރަކަށް ހިފާނެތޯ އެވެ؟ އެކައުންޓްގެ ފޮލޯވަރުން އިތުރުވަމުން ދިޔަ ނަމަވެސް އޭގައި އަދި ޕޯސްޓެއް ނެތެވެ. އެޕަލް އިން މީގެ ކުރިން ވެސް ހުޅުވާފައިވާ ސޯޝަލް މީޑިއާ ޕްލެޓްފޯމްތަކުގެ އެކައުންޓްތަކަކީ ވެސް މާ ބޮޑު ދިރުމެއް ހުންނަ އެއްޗިއްސެއް ނޫނެވެ. އެގޮތުން ޓްވިޓާ ފާހަގަކޮށްލެވޭނެ އެވެ. އެ އެކައުންޓް 2011 ގައި ހުޅުވި ފަހުން އިންނަނީ ފަޅަށެވެ.\nއެޕަލް އިން އިންސްޓަގްރާމް އެކައުންޓެއް ވެސް ގެންގުޅެ އެވެ. މި ވަގުތު 23.2 ފޮލޯވަރުން ތިބި އެ އެކައުންޓަކީ ކޮންމެވެސް ވަރެއްގެ ދިރުމެއް ހުރެ އެވެ.\nޔަގީނުން ވެސް ގިނަ ބަޔަކު މިހާރު ދެން އެންމެ ބޮޑަށް ބަލަން ބޭނުންވާނީ އެޕަލް އިން ޓިކްޓިކް ބޭނުންކުރާނެ ގޮތެކެވެ. އެ އެޕަކީ އޭގެ ޒާތުގައި މީސްމީހުންގެ ސަމާލުކަން މާ ބޮޑަށް ވެސް ހޯދާ ގޮތްގޮތަށް ކަންކަން ހިނގާ ޕްލެޓްފޯމެކެވެ.\nއެޕަލް ސޯޝަލް ނެޓްވޯކްސް ޗައިނާ ޓިމް ކުކް އެމެރިކާ\nކުރާނެކަމެއް ނެތިގެން އުޅޭމީހުން ގިނަވީމަ ވާގޮތް


މާފުށީގައި ތުރުކީ ރައްޔިތެއް ގެނބިގެން މަރުވެއްޖެ - Voice of Meedhoo\nސްޕްރިންކޯޓުން ނެރުނު ހުކުމަކީ ހިމޭން ބަޣާވާތެއް- ...\nމާފުށީގައި ތުރުކީވިލާތުގެ ރައްޔިތަކު ގެނބިގެން މަރުވެއްޖެއެވެ.\nމޯލްޑިވްސް ޕޮލިސް ސަރވިސުން ބުނީ މަރުވެފައި ވަނީ އުމުރުން 40 އަހަރުގެ ފިރިހެނެއް ކަމަށެވެ. އަދި އެ މީހާއަކީ މާލެ އަތޮޅުގައި ހަދަމުންދާ ރިސޯޓެއްގައި މަސައްކަތް ކުރަމުންދާ މީހެއް ކަމަށްވެސް ފުލުހުން ބުނެއެވެ.\nތުރުކީވިލާތުގެ ރައްޔިތެއް ގެނބިގެން މަރުވެފައިވަނީ ފަހަކަށް އައިސް ގިނަ ޢަދަދެއްގެ ބިދޭސީން ގެނބިގެން މަރުވަމުންދާތީ ރައްކާތެރިކަމުގެ ފިޔަވަޅުތައް ހަރުދަނާ ކުރުމަށް ދައުލަތުގެ ކަމާއި ބެހޭ އިދާރާތަކުން ފިޔަވަޅުތަކެއް އަޅަމުންދާ ދަނޑިވަޅެއްގައެވެ.\nސްޕްރިންކޯޓުން ނެރުނު ހުކުމަކީ ހިމޭން ބަޣާވާތެއް- އިމްތިޔާޒް ފަހުމީ\nކޮވިޑް-19: އައްޑޫ މޮނިޓަރިންގެ ހާލަތަށް ގެނެސްފި\nއައްޑޫ އިން މާލެ ގެނައި މީހަކު ކޮވިޑް-19 އަށް ފައްސި (ޕޮޒިޓިވް) ވުމުން އެސިޓީ މޮނިޓަރިންގެ ހާލަތަށް ގެނެސްފިއެވެ. ...


Ooredoo Color Run anna mahuge 29 gai, baiverivumuge furusathu hulhuvaalaifi - One Online\nއުރީދޫ ކަލާ ރަން އަންނަ މަހުގެ 29ގައި، ބައިވެރިވުމުގެ ފުރުސަތު ހުޅުވާލައިފި\nއަންނަ މަހުގެ 29ގައި އުރީދޫ ކަލާ ރަން ބޭއްވުމަށް ނިންމައި، އެ ދުވުމުގައި ބައިވެރިވުމުގެ ފުރުސަތު ހުޅުވާލައިފިއެވެ.\nއުރީދޫ އިން މައުލޫމާތުދޭ ގޮތުގައި އަހަރުން އަހަރަށް ބައިވެރިން ގިނަވެ، ރެކޯޑް އަދަދަކަށް ދުވުންތެރިން ބައިވެރިވާ ދުވުމުގެ އިތުރުން، އެދުވަހުގެ ހެނދުނު ގުޑި މަހާސަމާއެއް، އަދި ރޭގަނޑު ގަޑީގައި މިއުޒިކް ޝޯއެއް ވެސް ބޭއްވިގެންދާނެއެވެ.\nހުޅުމާލޭގައި ބާއްވާ އުރީދޫ ކަލާ ރަންގެ ރަޖިސްޓްރޭޝަން މިހާރު ވަނީ ހުޅުވާލެވިފައެވެ. ބައިވެރިންގެ ތަޖުރިބާ އިތުރަށް ފަސޭހަކޮށްދިނުމުގެ ގޮތުން މިއަހަރު ރަޖިސްޓްރޭޝަން ކުރިއަށްދަނީ އުރީދޫ މޫލީ މެދުވެރިކޮށް، މައި އުރީދޫ އެޕްގައެވެ. މިގޮތުން ބައިވެރިންގެ ކިޓްތައް ރާއްޖޭގެ ކޮންމެ ހިސާބަކަށް ވެސް ހިލޭ ޑެލިވަރކޮށްދޭނެ ކަމަށް އުރީދޫ އިން މައުލޫމާތުދެއެވެ.\nއުރީދޫ ކަލާ ރަންއަށް ރަޖިސްޓަރ ކުރުމަށް:\nhttp://ore.do/app މެދުވެރިކޮށް އުރީދޫ އެޕް ޑައުންލޯޑުކޮށް، ލޮގް އިން ކުރައްވާ. ރާއްޖޭގެ ކޮންމެ ނެޓްވޯކެއްގެ ނަމްބަރެއް ބޭނުންކޮށްގެންވެސް މި އެޕަށް ލޮގިން ކުރެވޭނެ.\n"ޝޮޕް ނައު" އަށް ފިއްތަވާ.\nބޭނުންވެލައްވާ އުރީދޫ ކަލާ ރަން ކިޓް، އަދި ސައިޒް ޗާޓާ އެއްގޮތުގެ މަތިން ޓީޝާޓް ސައިޒު ހިޔާރުކުރެއްވުމަށް ފަހު، 'ބައި ނައު'އަށް ފިއްތަވާ.\nމޫލީގެ ކާޓް ހިޔާރުކުރެއްވުމަށް ފަހު، ޗެކް އައުޓް ކުރައްވާ.\nކާމިޔާބުކަމާއެކު ރަޖިސްޓަރވުމާއެކު، އެސްއެމްއެސް މެދުވެރިކޮށް ރަޖިސްޓްރޭޝަންގެ މައުލޫމާތު ލިބިގެންދާނެ.\nއުރީދޫ ކަލާ ރަންގެ އަމާޒަކީ ދުޅަހެޔޮ ދިރިއުޅުމަކަށް ދުވުމަކީ ސިއްހަތަށް ފައިދާ ހުރި އަދި މަޖާ ހަރަކާތެއްކަން އަންގައިދިނުމެވެ. ތަފާތު ފޯރިގަދަ ހަރަކާތްތަކެއް ހިމެނޭ ފަސް ކިލޯމީޓަރުގެ މި ކުރު ދުވުމަކީ އަލަށް ދުވާ ފަރާތްތަކާއި އާންމުކޮށް ދުވާ ފަރާތްތަކަށްވެސް ބައިވެރިވެވޭ ފަދަ މަޖާ އިވެންޓެކެވެ. އުރީދޫ ކަލާ ރަންގައި ކޮންމެ ކިލޯމީޓަރެއް ދުވެ ނިމުމުން، ބެހެއްޓިފައިވާ ކުލަ ސްޓޭޝަންތަކުން ކުލަގަދަ ގޮތެއްގައި އެކަން ފާހަގަކުރެއެވެ. މި ދުވުމަކީ ވަކި ވަގުތެއްގެ ތެރޭގައި ނިންމަން ޖެހޭ ރޭހަކަށް ނުވާތީ ހިނގާފައި، ޖޮގްކޮށްފައި، ދުވެފައި އަދި ނަށަމުން ދުވުން ނިންމި ބައިވެރިންނަށްވެސް މެޑަލްދީ، ދުވުމުގެ ނިމުން ފާހަގަކުރާނެއެވެ.\nއުރީދޫ ކަލާ ރަންގެ ފޯރި އިތުރަށް ގަދަކުރުމަށްޓަކައި ދުވުން ނިމުމުން އެންމެ އެންޓަރޓެއިނިންގ ދުވުންތެރިޔާ އާއި އެންމެ ފެންސީ އަންހެން އަދި ފިރިހެން ދުވުންތެރިޔާ ފަދަ މަޖާ ވަނަތައް ހޮވައެވެ.\nއުރީދޫ އިން ބުނީ ކަލާ ރަން ދުވަހުގެ ތަފާތު ހަރަކާތްތަކާއި ޕާޓްނަރުންގެ ތަފްސީލުތައް ކުރިއަށް އޮތް ހަފްތާތަކުގެ ތެރޭގައި ހިއްސާކުރެވޭނެ ކަމަށެވެ. ކުރީ އަހަރުތަކެކޭ އެއްގޮތަށް އުރީދޫ ކަލަރ ރަންގެ އިވެންޓް ޕާޓްނަރަކީ ޔުނިކްސް ސްޕޯޓިންގެވެ.\nމިއަހަރުގެ ޖޫން މަހު އައްޑޫގައި އުރީދޫ ކަލާ ރަންއެއް ބޭއްވިފައިވާ އިރު، މިއީ މިއަހަރު ބޭއްވޭ ދެވަނަ އުރީދޫ ކަލާ ރަންއެވެ. ތަޖުރިބާކާރު ދުވުންތެރިންނާއި ދުވުމަށް ޝައުގުވެރިވާ ބޭފުޅުން، އަދި އާއިލާ އާއި ރައްޓެހިންނާއެކު އުފާވެރި ވަގުތުކޮޅެއް ހޭދަކޮށްލަން ބޭނުންވާ ހުރިހާ ފަރާތްތަކަށް ވެސް މި ދުވުމުގައި ބައިވެރިވުމަށް އުރީދޫ އިން ދައުވަތު އަރުވައެވެ.\nއިންޓަނެޓްގެ އަގު ހެޔޮކުރަން، އެއީ އަސާސީ ހިދުމަތެއްކަމަށް ގާނޫނުގައި ކަނޑައަޅަން ޖެހޭ: މިނިސްޓަރު މަލީހު\nމިދުވަސްވަރުގައި ބިލު ނުދެއްކުނަސް ހިދުމަތް މެދުކަނޑާ ނުލަން އިކޮނޮމިކް މިނިސްޓަރު އެދިވަޑައިގެންފި\nމި ރަމަޟާން މަހު ގާތްތިމާގެ މީހުންނާއެކު ތިބުމަށް ފަސޭހަކޮށްދޭ ހާއްސަ އޮފާތަކެއް އުރީދޫއިން ގެނެސްދީފި


Thafaathu vass thah aiss neyfathugai jehumun ethah handhaanthakeh alun iyaadhavanee keehvvetha? - One Online\nތަފާތު ވަސް، މީހާގެ ހަނދާންތައް އާކުރުވާ، މިއީ ސައިންޓިސްޓުންވެސް ޔަގީންކޮށްފައިވާ ހަގީގަތެއް.----ފޮޓޯ: އޮޑޯ ޓްރިގާސް.\nއުމުރުން ކިތަންމެ ގިނަ ދުވަހެއްވެ، ތަފާތު ތަޖުރިބާތައް ކުރެވި، ދިރިއުޅުމާއި ދިރިތެޅުމުގެ ތެރެއިން، ހަޔާތުގެ ދަތުރު ކިތަންމެ ދުރަކަށް ގޮސް، ބޭނުންވާ މަންޒިލަށް ދެވި ހަމަޖެހިގެން ހުއްޓަސް މިއީ ދިމާވާ ކަމެކެވެ. އަދި ބޭނުންވާ ހިސާބަށް ވާސިލު ނުވެވި، ތަގުދީރު ގެނައި ހިސާބެއްގައި މަޑުކޮށްގެން، ފޭލިގެ ޖަހައިގެން، ވަގުތު ޖެހެންދެން ދިރިއުޅެމުން އަންނަނިކޮށްވެސް މިކަމާ ދިމާވެއެވެ. ކުލައާއި ވަހާއި ރަހަ އޮޅުން ފިލާވަރަށް ތަކުލީފު އުފުލޭވަރުގެ، ފުރާވަރުން މަތީގެ ކޮންމެ މީހަކަށްވެސް މިކަމުން ދުރެއް ނުވެވެއެވެ. އެއްވެސް ފަރުވާއެއް ނުވަތަ އެއްވެސް ނުރައްކަލެއްވެސް ނެތް، ވަކި ފެށުމެއް، މެދެއް އަދި ނިމުމެއްވެސް މިކަމަކަށް ނެތެވެ.\nމިހެންވޭތޯއެވެ. ވަހެއް ޖެހުމުން ހަމަ ކުއްލިއަކަށް މާކުރީގެ ހަނދާނެއް އާ ވޭހެއްޔެވެ. ހިތަށްވެސް ނާރާ، މުޅިން ހަނދާން ނެތިފައި ހުރި، އެއްވެސް މާނައެއް ނެތް، ކަމެއްގެ ހަނދާން އާވެގެންދާ ވަހެއް ނޭފަތުގައި ޖެހުމުން ހައިރާން ވާނެކަން ޔަގީނެވެ. މާކުރީ ޒަމާނެއްގައި ގެންގުޅުނު ލޯޝަނެއްގެ ވަސް، ނޫނީ ކޮލޯން، ކޯލާވޯޓާ، ޝޭމްޕޫ، ސައިބޯނި، ދޮންނަކުޑި، މީރުވަސްދުއްވާ ސޮފްޓނާ، ހެއާ ކްރީމް، އެންމެ ހާއްސަކޮށް ސެންޓުގެ ވަސް، ހަމަ އެހިސާބަށް ހަނދާންތައް އުދުހިގަންނާނެއެވެ. މިކަމާ ހައިރާނެއް ނުވޭ ހެއްޔެވެ.\nމިއީ ކޮންކަމައްބާވައެވެ؟ ކޮންނަމެއް ކިޔާ މައްސަލައެއް ބާވައެވެ. ބައެެއް ފަހަރު މިއީ ވަރަށް އުފާވެރި ހިތްގައިމު ކަމަކަށްވިޔަސް އަނެއްބައި ފަހަރު މިއީ ވަރަށް އުނދަގޫވާ ކަމަކަށްވެސް ވެއެވެ. މިއީ ކިހިނެއްވާ، ކޮންކަމެއްތޯ ދެނެގަންނަން މަސައްކަތެއްކޮށްލަމާ ހެއްޔެވެ.\nއެއްޗެއް ފެނުމުން، އެއްޗެއްގައި އަތްލުމުން، އަޑެއް އިވުމުން، ނުވަތަ ރަހަ ބެލުމުން، (އަހަރެމެންގެ ފަސްހިއްސު ކުރާ މަސައްކަތްތަކެވެ.) އޭގެ ނާޒުކު މައުލޫމާތު އަމާޒުވެގެން ދަތުރުކުރަނީ ސިކުނޑީގެ 'ރިލައި ސްޓޭޝަން'، އަށެވެ. އެއިން އެމައުލޫމާތު ސިކުނޑީގެ އެކި ޑިއްބާތަކަށް ފޮނުވައިލައެވެ. އޭގެ ތެރެއިން އެއް ޑިއްބާއަކީ "ހިޕޮކެމްޕަސް"، އާދެ، ހަނދާންތަކުގެ ޒިންމާ އުފުލާ މައިމަރުކަޒަކީ މިޑިއްބާއެވެ. އަދި ދެން އިހުސާސްތަކުގެ މަސައްކަތް ނުވަތަ އިހުސާސްތަކާބެހޭ ވަޒީފާ އަދާ ކުރާ އެމިގްޑެލާއަށްވެސް މެސެޖް ލިބެއެވެ.\nއެކަމަކު ވަހުން ކުރާ މަސައްކަތް މުޅީން ތަފާތެވެ. ވަސް ދަތުރުކޮށް ތަލަމުސް އިން ސީދާ ސިކުނޑީގެ މެދާ ދިމާއަށް ދަތުރުކުރެއެވެ. މިއީ އޮލްފެކްޓަރީ ބަލްބެވެ. އޮލްފެކްޓަރީ ބަލްބް، އެއްވެސް އިތުރު ފަރާތެއްގެ އެހީއަކާ ނުލައި ސީދާ އެމިގްޑެލާ އާއި ހިޕޯކެމްޕަސްއަށް ދަތުރު ކުރެއެވެ. ހަނދާންތަކާއި އިހުސާސްތައް ގުޅިގެން މާދުރަށް ވިޔަސް މީހާގެ ވިސްނުމާއި ފިކުރު އުދުހިގެން ހިނގައިދެއެވެ.\nކޮންމެއަކަސް ސައިންޓިސްޓުން ހޯދައިފައިވާ މިހޯދުންތަކުގައި ތަފާތު ނަންތަކަކާއި އުސޫލުތަކަކާއި ގަވާއިދުތައް އޮތަސް، އަދި މިއިން އެކައްޗެއް ފަހުމު ނުވިޔަސް އެއްކަމެއްގައި ޔަގީންކަން ބޮޑެވެ. ވަހަކީ ހަނދާންތައް އާކޮށްދޭ އެއްޗެއްކަން ކަމެވެ. އުފާވެރިވިޔަސް ހިތާމަވެރި ވިޔަސް، އަދި ބިރުވެރިވިޔަސް، އުނދަގޫވިޔަސް، މިއީ ސަލާމަތް ވެވެން އޮތް ކަމެއް ނޫންކަން ޔަގީނެވެ. ހަމައެހެންމެ މިކަމުގައި އުފާވާ ސަބަބެއްވެސް އެބައޮތެވެ. ބައެެއް ހަނދާންތައް އާކޮށްލުމަށް މިއީ ވަރަށް ހިތްގައިމު އުކުޅެކެވެ. އަޅެ، އަޖުމަބަލައިލަން ނަމަވެސް އެންމެ ބޭނުންވާ، ފޮރުވިފައި އޮތް ޒަމާނުގައި ބޭނުން ކުރި މީރުވަހެއް ބޭނުން ކޮށްލަމާތޯއެވެ.


Fuaaf - 20 | Vaahaka ފުއާފް – 20 – Vaahaka\n3k50\tApril 15, 2021\n" އުހުން. ހުރިހާ ކަމެއްވެސް ރަނގަޅޭ ބައްޕާ. ހިނގާ އެތެރެއަށް. އަޅުގަނޑު އެބަ އަންނަން މިރުސްކޮޅެއް ހުސްނާއްތަ އަތުން ހިފައިގެން... " އަސްރާ އަވަސް ހިނގުމުގައި އެތަނުން ނުކުތެވެ. މޫސަ ބޭރަށް ނިކުންނަން ދަނިކޮށް ލޮލުގައި އަޅައިގަތީ ބަދިގޭގައިވާ ކުޑަދޮރުން ފެނިގެން ދިޔަ ބިރުވެރި ސޫރައަށެވެ. ވަގުތުން މޫސަ އެހުރި ތަނަށް ހޭނެތިގެން ވެއްޓުނެވެ.\nހެނދުނުގެ ވަގުތު ސައިހަދާ ނިންމާލުމަށްފަހު ބޭރު ޖޯލީގައި ފިކުރު ބޮޑުވެފައި އިން އަސްރާ ސިހުނީ ގޭތެރެއިން ހާކިމްބެ ނުކުތުމުންނެވެ.\n" އަސްރާ... ބައްޕަގެ ހާލަތު ކުރިޔަށްވުރެ ގޯސް. ހިޔެއް ނުވޭ ދެން އެއްކޮށް ރަނގަޅުވެދާނެ ހެނެއް. އަދިވެސް އެކަން ހިނގި ގޮތެއް ނޭނގޭތަ؟ " ހާކިމްބެ އޯގާތެރިކަމާއެކު އަހަމުން ދިޔަ ނަމަވެސް އޭނަގެ ނަޒަރު ހުއްޓިފައިވަނީ އަސްރާގެ ވަނާތަކަށެވެ.\n" ހޫމް. އެދުވަހު އަޅުގަނޑުން ގެއިން ބޭރަށް ނުކުތް ވަގުތު ބައްޕަ ހޭނެތިގެން ވެއްޓުނީ...... " އަސްރާ ހުރީ ބައްޕަގެ ހާލަތާމެދު ކަންބޮޑުވެފައި ކަމުން އޭނައަށް ހާކިމްބެގެ އަމަލުތަކަކަށް މާބޮޑު ސަމާލުކަމެއް ނުދެވުނެވެ.\n" ބޭބެ ބަލާނަން ކޮންމެ ރެއަކު އައިސް ބައްޕަ ރަނގަޅުކުރަން ފަންޑިތަ ހެދޭތޯ.. ކަމަނަ ހިތްވަރު އެލުވާނު... " ހާކިމްބެ އަސްރާގެ ހަށިގަނޑުގައި އަތް ޖައްސާލަން އުޅުނު ވަގުތު ހީވީ މީހަކު އޭނަގެ ގަޔަށް ކަރަންޓު ޝޮކެއް ޖެއްސި ހެންނެވެ. ހަށިގަނޑު ތުރުތުރު އަޅާ ހާލު މީހާ އަވަހަށް ގެއިން ނުކުތް އިރު މޫނުމަތިން ފެންނަނީ ބިރުގަނެފައިވާކަމުގެ އަސަރުތަކެވެ.\n" އެވީ ކީއް؟ " އަސްރާ އަމިއްލަ ނަފްސާ ސުވާލުކުރަމުން ގޮސް ބަދިގެއަށް ވަނެވެ.\n" އަސްރާ.. އަހަރެން ބުނަމެއްނު ބޭނުން މީހަކު ބޭނުން ގޮތަަކަށް އަސްރާއާ ދިމާއަށް ބެލިޔަ ނުދޭށޭ! " އަސްރާގެ ކުރިމައްޗަށް ފާޅުވި އަރްޒަންގެ އަޑުގައިވަނީ ހިތްހަމަނުޖެހުމެވެ.\n" ހާކިމްބެ އެހެން ބެލީތަ؟ " އަސްރާއަށް ސިހިފައި ދެލޯ ބޮޑުކޮށްލެވުނެވެ.\n" އަސްރާ ހީކުރީތަ އެކަހަލަ މީހަކު ނުބަލަ ހުންނާނެޔޭ...؟ ކިތަންމެ ފިރިހެނުންނެއް އަސްރާއާ ހެދި މޮޔަވެފަ އެތިބެނީ.. ދެންމެވެސް އަހަރެން އޭނަ ކުރަން އުޅުނު ކަންތައް ނުހުއްޓުވިނަމަ... " އަރްޒަން އޭނަ ބުނަން އުޅުނު ވާހަކަ އެއްކޮށް ނުބުނެ ހިންދާލިއެވެ. އެވާހަކަ އިތުރަށް ކުރިޔަށް ގެންދާކަށް އޭނަ ބޭނުމެއްނުވިއެވެ.\n" ސޮރީ އަރްޒަން.. އައި ވޯޒް ވޮރިޑް އެބައުޑް ޑޭޑް. ސޯ އައި ޑިޑިންޓް ނޯ " އަސްރާ އަވަސް އަވަހަށް އަރްޒަންގެ ކިބައިން މާފަށް އެދުނެވެ. މިވީ ދެއަހަރުތެރޭގައި އަސްރާއަށްވެސް އިނގިރޭސި ބަސް ދަސްވެފައިވެއެވެ.\n" ދެން އަޅާނުލާ... " އަރްޒަން އަސްރާގެ ހަށިގަނޑުގައި ބައްދާލިއެވެ.\n" އަސްލު އިނގޭތަ ހާކިމްބެ އެދައްކަނީ ހުސް ދޮގުވާހަކަތަކެއްކަން؟ " އަރްޒަން އަސްރާގެ ބޮލުގައި ފިރުމަމުން އަސްރާކުރެ އަހާލިއެވެ.\n" ތިބުނީ ބައްޕަގެ ބަލި ވާހަކަތަ؟ " އަސްރާ ހައިރާންވެފައި ސުވާލުކޮއްލިއެވެ.\n" ހޫމް. ބައްޕައަށް ޖެހިފައި އެވަނީ ޖިންނި ބައްޔެއް ނޫން. އެދުވަހު ބައްޕަ ހޭނެތިގެން ވެއްޓުނު ގަޑީގައި ތަނަކު ބޯޖެހުނީމަ ބޮލަށް ގެއްލުންވީ. ހާކިމްބެ ދޮގު ހަދަހަދާފަ މިތަނަށް އެއަންނަނީ އަސްރާއަށް ބަލަން... " އަރްޒަން އޭނައަށް އެނގޭ ހަޤީޤަތް އަސްރާއަށް ބުނެދިނެވެ.\n" ޕިސް... ހާކިމްބެވެސް ހާދަ ގޮތްކުޑައޭ... ހަތަރު އަނބިން ތިބޭ އިރުވެސް.. " އަސްރާ ހާކިމްބެއަށް އެތިވަރު ގޮވައިގަތެވެ.\n" އަހަރެންނަށް އެދުވަހު އަސްރާގެ ބައްޕަ ސަލާމަތްކޮށްދެވުނުނަމަ... އަހަރެން އަސްރާ ފަހަތުން ދާންވެގެން އަސްރާ ބައްޕައަށް ނުބެލުނީ... އަހަރެންނަށް މާފުކުރޭ އަސްރާ.. " އަރްޒަން އަސްރާގެ ކޮނޑުގައި ދެއަތުން ހިފާ އަސްރާގެ މޫނާ އެއްވަރަށް ތިރިވެލަމުން މާފަށް އެދުނެވެ.\n" އިޓްސް އޯކޭ... " އަސްރާ ހިނިތުންވެލިއެވެ.\n" ތެންކިޔު... " އަރްޒަން މަޑުމަޑުން އަސްރާއާ ގާތްވެލުމަށްފަހު އެތުންފަތަށް ބޮސްދިނެވެ.\n" ދެން ދޭ ބައްޕައަަށް ކާންދޭން... " އަރްޒަން އަސްރާ ދުރުކޮއްލަމުން މޭޒުމަތީގައި މޫސަ ސައިބޯ އެއްޗެހި އަޅާފައި ހުރި ތަށި ނެގިއެވެ.\n" އުހުން އަދި އިރުކޮޅަކުން.. " އަސްރާ އަރްޒަންއާ އަނެއްކާވެސް ގާތްވެލިއެވެ.\n" އުހުން.. ދެން މިވަގުތު ދޭ... " އަރްޒަން ގެއްލުމުން އަސްރާއަށް ފުންނޭވައެއް ދޫކޮއްލެވުނެވެ. އަރްޒަން އަބަދު އޭނަގެ ގާތުގައި ހުންނާނެ ނަމަ ކިހާ ރަނގަޅު ހެއްޔެވެ؟\n" އަސްރާ ދަރިފުޅާ... ބައްޕަ އެބަ އޮތޭ ވަރަށް ބޮޑު ވާހަކައެއް ދައްކަންވެފަ... " އަސްރާ ބަދިގެއިން އައިސް ގޭތެރެއަށް ވަތް ވަގުތު ގައިބާރުދެރަވެފައި އެނދުގައި އޮތް މޫސަ ގޮވާލިއެވެ.\n" ލައްބަ ބައްޕާ ބުނުއްވާ... " އަސްރާ ފެނުކެއްކި ދަނޑިއަލުވި ލީ ތަށި ލައިގެން އައިސް މޫސަ ކައިރީގައި ހުރި އަނދަރާ ގޮނޑިއެއްގައި އިށީނެވެ.\n" ދަރިފުޅުވެސް މިހާރު ބޮޑެއްނު. މީހަކާ އިންނަން ހިޔާލެއް ނުކުރަންތަ؟ " މޫސަ ގޮނޑީގައި ހަމަޖެހިލަމުން އަސްރާކުރެ އެހިއެވެ.\n" އުހުން ކުރަން އެބަ. " އަސްރާ އިސްޖަހާލީ އަރްޒަންގެ ވާހަކަ މޫސަ ގާތުގައި ދައްކަން ބޭނުން ނުވާތީއެވެ.\n" ކަމުދާ ކުއްޖަކު ނެތީތަ؟ މިރަށުގައި އެބައުޅޭ ބައިވަރު ރަނގަޅު ކުދިން... " އަސްރާގެ ވާހަކަ ހުރި ގޮތުން މޫސަ އަހާލިއެވެ.\n" އަޅުގަނޑު ބޭނުންވަނީ މިރަށުން ބޭރު ކުއްޖަކާ އިންނަން... " އަސްރާ އަވަހަށް އެކަމަށް ދެކޮޅު ހެދުމުގެ ގޮތުން ވާހަކައެއް ހަދާލިއެވެ. އޭނަ އަރްޒަން ނޫން މީހަކާ އިންނާކަށް ބޭނުމެއް ނޫނެވެ. އެކަމަކު އެކައިވެންޏަކީ ވެދާނެ ކަމެއް ހެއްޔެވެ؟\n" އެހެންތަ؟ ތިޔަވީނުން އެހެންވިއްޔާ.. ބައްޕަ ރައްޓެއްސެއް އުޅޭނެ ކ.ހުރާގައި. އިނގެއެއްނު އެއްކަލަ މުހައްމަދުބޭބެ. ދަރިފުޅު ކުޑައިރުއްސުރެ ދޭތެރެ ދޭތެރެއިން މިރަށަށް އާދެއެއްނު. އެބޭބެގެ ހުންނާނެ އަސްރާއާ އެއްވަރުގެ ފިރިހެންކުއްޖެއް. އޭނައަށް ކިޔާނީ އަޙްސަން. ފަހުން އައި ފަހަރު މުހައްމަދުބެ ބުންޏޭ އަސްރާއާ އަޙްސަންއާ ދެކުދިން އިންދެއްޖެއްޔާ ވަރަށް އުފާވާނޭ... ދެން ފަހަރަކުން ބައްޕައަށާއި ދަރިފުޅަށް ދައްކާލަން އަޙްސަން ގެންނާނަމޭ... އަޙްސަންއަކީ ބޯޓު ދަތުރުކުރާ ކުއްޖެއް. އެހާ ހިތްހެޔޮވެފައި ދީންވެރި. އަނެއްކާ އެހާ މުއްސަނދި. ބައްޕައަށް ޔަޤީން އަޙްސަން ދަރިފުޅު ރަނގަޅު ގޮތުގައި ގެންގުޅޭނެކަން... ދަރިފުޅު މިކަމާ އެއްބަސްދޯ؟ " މޫސަ އުފާވެފައި އޭނަ ބޭނުންވާ ގޮތް ހާމަކުރިއެވެ. އަސްރާ ފުންނޭވާއެއް ދޫކޮއްލަމުން އިސްޖަހާލިއެވެ. އެކަމަށް އޭނަ އާނއެކޭ ބުނާނީ ކިހިނެތް ހެއްޔެވެ؟ ލޯބިނުވާ މީހަކާއެކު އޭނަޔަށް އުޅެވޭނީ ކިހިނެތް ހެއްޔެވެ؟\n" ދަރިފުޅު މިކަމާ އެއްބަހެއް ނޫންތަ؟ " އަސްރާ ވަކި ޖަވާބެއް ނުދީ އިސްޖަހައިގެން އިނުމުން މޫސަ ސުވާލުކުރިއެވެ. ދެންވެސް އަސްރާ އެއްޗެކޭ ނުބުންޏެވެ. އޭނަ އަރްޒަން ނޫން އެހެން މީހަކު ބޭނުމެއް ނޫނެވެ.\n" މީގެ ދެއަހަރު ކުރިން ފެނުނު އެއްޗެއްގެ ސަބަބުން ބައްޕަ މިހާރު މިއޮތީ އަދުތޯ މާދަންތޯވެފަ. ބައްޕަ މިއުޅޭ ހާލުން ހާކިމްބެވެސް ބުނީ ސަލާމަތްވާނެކަމުގެ އުއްމީދެއް ނެތޯ... ބައްޕަ ބޭނުންވަނީ ބައްޕައަށް އިތުބާރުކުރެވޭ މީހެއްގެ އަތުތެރެއަށް ދަރިފުޅު ދޫކޮއްފައި ދާން. " މޫސަ ތުރުތުރު އަޅާ އަތަކުން އަސްރާގެ އަތުގައި ހިފާލިއެވެ. އަސްރާ ފެންކަޅިވެފައިވާ ދެލޮލުން އޭނަގެ ލޯބިވާ ބައްޕައަށް ބަލާލިއެވެ. އެބައްޕަގެ މޫނުމަތިން ފެންނަމުން ދިޔައީ އާދޭހުގެ ކުލަވަރެވެ.\n" ބައްޕަ އެދިލެއްވި ގޮތެއް... " އަސްރާ މަޑުމަޑުން އޭނަގެ ބައްޕައަށް ޖަވާބުދިން އިރު ދެލޮލުން އައި ކަރުނަތައް ހިފަހައްޓައެއް ނުލެވުނެވެ.\n" މާޝާﷲ... ބައްޕަ ވަރަށް އުފާވެއްޖެ. ދެން ނުރޮއެ ދަރިފުޅާ. ކޮންމެ މީހަކުވެސް މަރުވާނެ. ފުރާނައަކީ ﷲގެ ހައްޤެއް... " މޫސަ ހިތުން އަސްރާ ރޮނީ އޭނަ ބަލި ވާހަކަ ބުނުމުންނެވެ. އެހެނަސް އަސްރާ އެރޮނީ ހަމައެކަނި އެވާހަކަ އަޑު އިވިގެންނެއް ނޫނެވެ. އެންމެ ލޯބިވާ މީހަޔާ ދުރަށް ދާން ޖެހޭނެތީއާ ވެސް އެކުގައެވެ.\n" މާދަން މިއީ ރަޖަބުމަހުގެ ދެވަނަ ދުވަސް. މުހައްމަދުބެ މާދަމާ އަންނާނެ..... " މޫސަ ފުންކޮށް ހީލަމުން ސިކުނޑީގައި ހުވަފެންތައް އަވަހަށް ރާވާލިއެވެ.\n" އަޝޫ.. މިތާ ދަންވަރު.؟ ކީއްވެ އަހަރެން އަންނަންދެން މަޑުނުކުރީ؟ " ފުއްޓަރު ފަރާތުގައި އިން އަސްރާގެ ގާތުގައި އަރްޒަން އިށީނެވެ. ދަންވަރުގެ އެވަގުތު ހަމައެކަނި އިވެމުން ދިޔަ އަޑަކީ މަޑުމަޑުން އޮް ކަނޑުން އަންނަމުން ދިޔަ ރާޅުތައް ގޮނޑުދޮށަށް ބީއްސަމުން ދިޔަ އަޑެވެ.\n" ކީއްވެ ތިރޮނީ؟ " ދެފައި ގަޔާ ކައިރިކޮށް ކަކޫ މަތީގައި އަތް ވަށައިގެން ކަކުލުގައި ބޯޖައްސައިގެން އިން އަސްރާ ބޯހިއްލާލުމާއެކު އެރަތްވެފައިވާ ދެލޯ ފެނި އަރްޒަން ހާސްވެފައި ސުވާލުކުރިއެވެ.\n" އަރްޒަން.. ބައްޕަ އަހަރެން މީހަކާ.... ދެވަން އެއުޅެނީ... " އަސްރާ ހިތުގައި ޖެހިފައިވާ ވަރުން ވާހަކަދެއްކުނީވެސް ވަރަށް އަޅަ އަޅައިގެންނެވެ.\n" އަހަރެންނަށް އިނގޭ މިދުވަހެއް އަންނާނެކަން. އެއީކީ މައްސަލައެއްނޫން އަސްރާ... އަސްރާއަށްވެސް އެނގޭނެ އަހަރެމެން މިދެނަސްލުގެ ބައެއްކަން.. އަހަރެމެންނަށް އެކުގައި އަބަދަކު ނޫޅެވޭނެކަން. އެކުގައި އުޅޭކަން އެނގި ކޮންމެވެސް ދުވަހަކުން އަހަރެމެން ދުރުކުރާނެ ބަޔަކުވެސް އަންނާނެކަން. މިއީ އެންމެ ރަނގަޅު ގޮތްކަމަށް ބަލާފަ ބައްޕަ ތިއެދޭ މީހަކާ ކައިވެނިކުރޭ... " އަރްޒަންގެ އަޑުގައިވަނީ ހަމަޖެހުމުގެ އަސަރުތަކެވެ.\n" އަރްޒަންއަށް ހެޔޮ ދޯ އަހަރެން އެހެން މީހެއްގެ ހައްޤަކަށް ވިޔަސް!!؟ އެކަމަކު އަހަރެންމީ އަރްޒަންނަމަކާ ނުބުނާނަން ތިހެނެއް!!! " އަސްރާއަށް އަޑުން އަޑުނަގައި ރޯންފެށުނެވެ.\n" އަސްރާ... އަހަރެން މިބުނީނުން އަހަރެމެން މި ދެނަސްލުގެ ބަޔެކޭ. ދެމިހުން އެކުގައި އުޅެން ހަދައިގެން އަސްރާ ބޭނުމީ އަހަރެން އަބަދުމެ އަބަދަށް އަސްރާއާ ވަކިވާންތަ؟ " އަރްޒަން އަސްރާގެ ކޮނޑުގައި ހިފާ އޭނަޔާ ކުރިމަތި ކުރުވިއެވެ.\n" ދެން ކީއްކުރަންތަ ފުރަތަމަ އަހަރެން ކައިރިއަށް އައީކީވެސް އެކުގައި ނޫޅެވޭނެކަން އެނގޭއިރު!؟ " އަރްޒަންގެ ވާހަކަ ހުރި ގޮތުން އަސްރާގެ ގާތަށް ރުޅި އަންނަން ފެށިއެވެ. އަސްރާއަކީ ދުވަހަކު ވެސް މީގެ ކުރިން ރުޅިއައުމުގެ އަސަރުތައް ފެންނަ ކުއްޖެއް ނޫނެވެ. ހަޔާތުގައި އެންމެ ފުރަތަމަ ފަހަރަށް ކަމުދިޔަ މީހާއާ އަލްވަދާއު ކިޔަން ޖެހޭތީ އޭނައަށް ކޮށްފައިވަނީ ފުންއަސަރެކެވެ. އަސްރާއަށް އަރްޒަންދެކެ ވެވިފައިވަނީ އާދައިގެ ލޯތްބެއް ނޫނެވެ. އޮބްޝެޝަން ލަވް ކިޔާ އެ ކަހަލަ ލޯބިވާ މީހުންނަށް ބައެއް ފަހަރު ސައިކޯ ޕެތްގެ ނަމުން ވެސް ނަން ދެވެއެވެ.\n" އަހަރެންނަށް އަސްރާދެކެ ލޯބިވެވުނީމަ އައީ. އަހަރެންނަށް އަސްރާއާ ނުލާ ނޫޅޭވޭނެތީވެ... އަސްރާ ކައިވެނިކޮށްބަލަ. އަހަރެން ނުބުނަމެއްނު އަސްރާ ކައިވެނިކުރިޔަސް އަހަރެން އަސްރާ ދޫކޮއްލާފައި ދާނަމެކޭ... އައި ވިލް އޯލް ވޭސް ބި ވިތް ޔޫ... " އަރްޒަންގެ އަޑުގައިވަނީ ސާބިތުކަމެވެ.\n" ތިބުނީ ކައިވެނީގެ ބޭރުން ގުޅުމެއް ބާއްވާށޭތަ؟ " އަރްޒަންގެ ޖަވާބުން އަސްރާގެ ދެލޯ އުފަލުން ވިދާލިއެވެ.\nއަރްޒަންއާއެކު ވޭތުވެދިޔަ އަހަރު ތަކުގައި އަސްރާއަށްވެސް ކޮންމެވެސް ވަރަކަށް އިނގިރޭސި ބަސް ދަސްވެފައިވެއެވެ.\n" ހޫމް.. " އަރްޒަން ބޯޖަހާލިއެވެ. އަސްރާ ހީލަމުން އަރްޒަންގެ އަތުތެރެއަށްވަނެވެ. އަރްޒަން ދުރުބަލާލަމުން ނުބައި ގޮތަކަށް ހީލިއެވެ. އެސިކުނޑީގައި ވިސްނަމުން ދިޔައީ ކީކޭ ކަން އަސްރާއަށް އެނގުނުނަމަ އޭނައަށް އެކަމަށް އެއްބަސްވެވުނިސް ހެއްޔެވެ؟\nރަޖަބުމަހުގެ ބާވީސްވަނަ ދުވަހު އަސްރާއާ އަޙްސަންގެ ކައިވެނި ވަރަށް ކުލަގަދަ ގޮތެއްގައި ބޭއްވިގެން ދިޔައީ ރަށުގެ ހުރިހާ އެންމެންނަށް ދަޢުވަތު ދެވިގެންނެވެ. އަޙްސަންގެ މުއްސަނދިކަމާއެކު އެރަށުގައި ފުރަތަމަ ފަހަރަށް ކައިވެނީގެ ހުދުހެދުންލީ އަންހެނަކަށްވީ އަސްރާއެވެ. ބޭރުގެ ކެއުންތަކުން އެހަފްލާ އިތުރަށް މަޝްހޫރުވެގެން ދިޔައެވެ. އެތަކެއް ފިރިހެނުންނެއް އަސްރާ ނުލިބުމުން ހިތާމަކުރަމުން ދިޔައިރު އަންހެނުން ދިޔައީ އެމިހުންނަށް އީދެއް ލިބިގެން އުޅޭ ފަދައިން އަސްރާ އެހެންމީހެއްގެ ހައްޤަކަށްވުމުން ފިރިން ސަލާމަތްވީތީ އުފާކުރަމުންނެވެ.\n" އަސްރާ... " ކައިވެނީގެ ވަލީމާ ނިމި އަޙްސަން އައިސް އެމަރަލްޑްގޭގައި އެރެއަށްޓަކައި ތައްޔާރުކޮއްފައިވާ ކޮޓަރީގެ ދޮރުން އެތެރެއަށް ވަންނަން އުޅުނު އަސްރާގެ ހަށިގަނޑުގައި ބައްދާލިއެވެ. އަސްރާ އެކަމަށް ރުހޭކަމަށް އެކްޓު ދައްކަމުން ލޮލުގެ ކޮޅުން ބަލާލީ އަރްޒަން ފެންނަން ހުރިތޯއެވެ. ދުރުގައިވާ ގަސްތަކުގެ ތެރެއިން ފެހި ދެލޯ ފެނިފައި އަސްރާ ހަމަޖެހުމުގެ ނޭވާއެއްލިއެވެ.\n" ހިނގާ ދޯ އެތެރެއަށް... " އަޙްސަން އަސްރާއާ ދުރަށް ޖެހިލަމުން ހިނގައިގަތީ އެތެރެއަށެވެ. ކުއްލިއަކަށް މީހާގެ ގައިގައި ދަމާބާރު ހުރިހެން އަޙްސަން ގޮސް ޖެހުނީ އެތާ ކައިރީގައި ހުރި ރުކެއްގައެވެ. އަނިޔާއެއްނުވި ނަމަވެސް އޭނަ ވަގުތުން ހޭނެތި ރުކުގައި އެއްސިގެން ދިޔައީ އަރްޒަންގެ އަމުރަށެވެ.\n" އަޙްސަން...؟ " އަސްރާއަށް ހުރީ ވެދިޔަ ކަންތަކުން ހައިރާންވެ ދެލޯ ބޮޑުވެފައެވެ.\n" ހިނގާ އެތެރެއަށް... " އަސްރާގެ ކުރިމައްޗަށް ފާޅުވި އަރްޒަން ލުއި ހީލުމަކާއެކު އަސްރާގެ އަތުގައި ހިފައިގެން އެތެރެއަށްވަދެ ދޮރު ލައްޕާލިއެވެ.\n" ކިހިނެތް އެވީ؟ " އަސްރާ ހާސްވެހުރެ އަރްޒަންކުރެ ކެތްތެރިކަމެއްނެތި އަހާލިއެވެ.\n" އަސްރާ ތިއީ އޭނަގެ އަނބިމީހާ ވިޔަސް އަސްރާ ހައްޤުވީ ފުރަތަމަ މަށަށް. އެހެންވީމައި މަށަށް އަސްރާގެ ތިހަށިގަނޑު ލިބިފައި ނޫނީ އޭނައަކަށް އަސްރާއެއް ނުލިބޭނެ... " އަރްޒަން ވަގުތުން އަސްރާ ގެނެސް އެހަށިގަނޑުގައި އަތްވަށާލިއެވެ.\n" އެކަމަކު އަރްޒަން... " އަސްރާއަށް އެކަމަށް ދެކޮޅު ހެދުނީ އެކަމުގެ ފާފަ އޭނައަށް އެނގޭތީއެވެ. އެފެއަރއެއް ބޭއްވިޔަސް އަރްޒަން އެގޮތަށް ކަންތައް ކޮއްފާނެކަމުގައި އޭނަ އުއްމީދެއް ނުކުރެއެވެ. އެހެނަސް އަރްޒަންގެ އެއަމަލުތަކަށް އަސްރާއަށް މިފަހަރު ވެސް ދެވުނީ އިޖާބައެވެ.\nނޯޓް: އެފެއަރއަކީ އިނދެގެން އުޅޭ ދެމަފިރިންގެ ތެރެއިން ކޮންމެވެސް އެކަކު ކައިވެނީގެ ބޭރުން އެހެން މީހަކާއެކު ގުޅުމެއް ބޭއްވުމެވެ. އެފެއަރއަކީ ހަމައެކަނި ޒިނޭގެ ގުޅުމެއް ނޫނެވެ. ނަމަވެސް އަނގަބަހުން އެފެއަރ ބޭއްވުމާއި ޒިނޭގެ ގުޅުމާއިއެކު އެފެއަރ ބޭއްވުމަކީ ވެސް ހަމަ އެފެއާރއެވެ. އަދި މިއިން ކޮންމެ ވައްތަރެއްގެ އެފެއަރއެއް ވިޔަސް އެފެއަރއަކީ އިސްލާމްދީނުގައި ހަރާމްކަމެއްކަން ހުރިހާ ކިޔުންތެރިންނަށްވެސް ހަނދާންކޮއްދެމެވެ. އަދި މިކަހަލަ ނުބައި ފާހިޝް އަމަލުތަކަށް ނާރައިގަތުމަށް ވެސް ކިޔުންތެރިންނަށް ނަސޭހަތްތެރިވަމެވެ.\nހަމައެއާއެކު ގާރލްފުރނެްޑް ބޯއީފުރެންޑް ގުޅުމަކީ ވެސް އިސްލާމްދީނުގައި ހަރާމްކުރައްވާފައިވާ ކަމެއް ކަމުގައި ހުރިހާ ކިޔުންތެރިންނަށް ވެސް ހަނދުމަކޮށްދެމެވެ.\nކެޓެގަރީ: ފިކްޝަނަލް ވާހަކަ ސިލްސިލާ ވާހަކަ\nStoryyyQuyyyn April 15, 2021\nއޯމައިގޯޑް.... ދެން ވަނީ ކިހިނެތްބާ.. އޭމް ސޯ ކިއުރިއަސް.. ބައިދަވޭ ވާހަކަ ވަރަށް ސަޅި.. ވެއިޓިނގ4ނެކްސްޓް ޕާޓް ކިއުރިއަސްލީ\nއައި April 15, 2021\nއަޅޭ ވަރަށް ރީތި.. ތި ކަހަލަ ދީނީ ނަސޭހަތް ކޮޅެއް ފަހަތުގައި ލިޔެފަ އިނީމަ ވަރަށް ހެޕީ ވެއްޖެ.. އާޝް ތި ކުރާ ހިތްވަރަށް ހަމަ ސާބަސް.. ❤❤\nނަން ނޭނގެ April 16, 2021\nވާހަކަ ރީތި އަނެއް ބަޔަށް އިންތިޒާރު ކުރަން ❤❤\nއާތް މީ April 16, 2021\nއާރްމީ ގާރްލް April 16, 2021


Haruge ah vanee gaanoonaa hilaafah, fiyavalhu alhan edheynan: Iththihaadhu | Mihaaru\nއިދިކޮޅު އިއްތިހާދުން މިރޭ ބޭއްވި ނޫސްވެރިންގެ ބައްދަލުވުން: އެމްޑީޕީ ހަރުގެ އަށް ރޭ ފުލުހުން ވަނީ ގާނޫނާ ހިލާފަށް ކަމަށް އިއްތިހާދުގެ ބޭފުޅުން ވިދާޅުވި.\nހަރުގެ އަށް ވަނީ ގާނޫނާ ހިލާފަށް، ފިޔަވަޅު އަޅަން އެދޭނަން: އިއްތިހާދު\n02 އޯގަސްޓް 2016 - 22:41 27 comments\nއެމްޑީޕީ އޮފީހުގައި ބޭއްވި ޕްރެސް ކޮންފަރެންސެއްގައި އިދިކޮޅު އިއްތިހާދުގެ ހިޔަނި ޖުޑީޝަލް ރިފޯމް މިނިސްޓަރު ހިސާން ހުސެއިން ވިދާޅުވީ ކޯޓު އަމުރަކާ ނުލާ ހަރުގެ އަށް އެސްއޯ ފުލުހުންގެ ގިނަ ބަޔަކު ވަދެގަނެ އެ ތަނުގައި ހުރި ތަކެއްޗަށް ގެއްލުންދީ، މީހުންނަށް އަނިޔާވާ ގޮތަށް އަމަލުކޮށްފައިވާ ކަމަށެވެ. ފުލުހުން ހަރުގެ އަށް ވަދެ އަމަލު ކުރީ ވަރަށް ހުތުރުކޮށް ކަމަށާއި އެކަމާ މެދު ކަންބޮޑުވާ ކަމަށް ވެސް އޭނާ ވިދާޅުވި އެެވެ.\nހިސާން ވިދާޅުވި ގޮތުގައި އެ މައްސަލާގައި އެންއައިސީން ފިޔަވަޅު އަޅަން ޖެހެ އެވެ.\n"ހަރުގެ އަށް ވަތް ވަކިވަކި ފުލުހުން އެކަންޏެއް ނޫން، އެ ތަނަށް ވަދެ ޖަލްސާ ހުއްޓުވަން ޣައިރު ގާނޫނީ އަމުރު ކުރި ފުލުހުންގެ އިސްވެރިންގެ މައްސަލަ ވެސް ހުށަހަޅާނަން،" އޭނާ ވިދާޅުވި އެވެ.\nގާނޫނު އަސާސީ އާއި ފުލުހުންގެ ގާނޫނުގެ ބައެއް މާއްދާތަކާ ހަވާލާދެއްވައި އެމްޑީޕީގެ ސެކްރެޓަރީ ޖެނެރަލް އަނަސް އަބްދުއްސައްތާރު ވިދާޅުވީ ކޯޓު އަމުރަކާ ނުލާ މީހުންގެ ގޯތި ގެދޮރަށް ފުލުހުންނަށް ނުވަދެވޭނެ ކަމަށެވެ. ފުލުހުން ރޭ ހިންގި އަމަލަކީ ޣައިރު ގާނޫނީ އަމުރުތަކަށް ތަބާވެ ހިންގި ގާނޫނާ ހިލާފު އަމަލެއް ކަމަށް ވެސް އޭނާ ވިދާޅުވި އެވެ.\nއަދާލަތު ޕާޓީގެ ނައިބު ރައީސް އަލީ ޒާހިރު ވިދާޅުވީ ފުލުހުން ހަރުގެ އަށް ވަންނަން އުޒުރަކަށް ދެއްކީ ޖަލްސާގެ އަޑުގަދަވުމުން އަޑު މަޑުކުރުމަށް ކަމަށެވެ. އެއީ ތާކުން ތާކު ޖެހޭ ވާހަކައެއް ނޫން ކަމަށާއި ގާނޫނާ ހިލާފުވާން ފުލުހުން ބަހަނާ ނުދެއްކުމަށް އޭނާ އެދިވަޑައިގެންނެވި އެވެ.\nއަލީ ޒާހިރު ވިދާޅުވި ގޮތުގައި ފުލުހުންގެ މައްޗަށް ކުރާ ޣައިރު ގާނޫނީ އަމުރުތަކަށް ތަބާވުމުގެ ގެއްލުން ފަހުން ލިބޭނެ އެވެ. ވަކިވަކި ފުލުުހުން ލައްވާ ގާނޫނާ ހިލާފަށް އަމަލުކުރަނީ ފުލުހުންގެ އިސްވެރިން ނިވަލުގައި ތިބެގެން ކަމަށް ވިދާޅުވި އެވެ.\nއެމްޑީޕީ ހަރުގޭގަގައި ރޭ އިދިކޮޅު އިއްތިހާދުގެ ޖަލްސާއެއް ކުރިއަށް ގެންދަނިކޮށް ފުލުހުން ވަދެ މައިކް ކަނޑާލައި ޖަލްސާ އަށް ހުރަސް އެޅި އެވެ. ފުލުހުން ބުނީ ޖަލްސާ ހުއްޓުވަން ޖެހުނީ އެ ހިސާބުގައި އަޑު ގަދަވެ، އެ ކަމުގެ ޝަކުވާ ލިބެން ފެށުމުން ފުލުހުން އެ ސަރަހައްދަށް ގޮސް، އަޑު މަޑުކުރަން އެންގުމުން އެ ގޮތަށް އަމަލު ނުކުރުމުން ކަމަށެވެ.\nއިތުރު ލިޔުންތައް އެމްޑީޕީ ސިޔާސީ ޕާޓީ ޕޮލިސް މޯލްޑިވްސް ޔުނައިޓެޑް އޮޕޮޒިޝަން


ސީނިއަރ ޕްރޮކިއުމަންޓް އޮފިސަރ، އެމް.އެސް 3\nސީނިއަރ ޕްރޮކިއުމަންޓް އޮފިސަރ\n-/7,035ރ (ހަތްހާސް ތިރީސް ފަސްރުފިޔާ)\n-/2,000ރ (ދެހާސް ރުފިޔާ)\n-/900ރ (ނުވަސަތޭކަ ރުފިޔާ)\nމަރާމާތު ކުރުމުގެ މަސައްކަތް ޤާނޫނާއި ގަވާއިދާއެއްގޮތަށް ހޯދަންޖެހޭ ހުރިހާ ލިޔެކިޔުންތައް ހަމަކޮށް މަސައްކަތްކުރުމުގެ ކުރިން އެއްބަސްވުން ތައްޔާރުކޮށް މަސައްކަތް ކުރުވައި މަސައްކަތް ނިމުމުން ޗެކްކޮށް ކުރާ މަސައްކަތްތައް އެނގޭގޮތަށް އެންޓްރީ ތައްޔާރުކޮށް ބެލެހެއްޓުމުގެ މަސައްކަތްތައް ރާވައި ހިންގުން.\nކެޕިޓަލް ތަކެތި ޤާނޫނާއި ޤަވާއިދާ އެއްގޮތަށް ހޯދައި ޙަވާލުކުރަންޖެހޭ މުއްދަތުގައި ހަވާލުކޮށް ނިންމުމުގެ މަސައްކަތްތައް ރާވައި ހިންގުން.\nއޮފީހަށް ބޭނުންވެގެން ހޯދޭ ޚިދުމަތްތަކާއި ތަކެތި ފޯރުކޮށްދޭ ފަރާތްތަކުގެ ވެންޑަރ ރަޖިސްޓްރީކޮށް ނިންމުމުގެ މަސައްކަތްތައް ރާވައި ހިންގުން.\nއޮފީހުގައިހުރި ހުރިހާ ހަރުމުދާތައް އެނގޭގޮތަށް ގަވާއިދާއެއްގޮތަށް ފޯމެޓުގައިވާ ގޮތަށް ހުރިހާ މަޢުލޫމާތު ހިމަނައި ރަޖިސްޓްރީ އަޕްޑޭޓްކޮށް ތައްޔާރުކުރުމުގެ މަސައްކަތްތައް ރާވައި ހިންގުން.\nއޮފީހުން ނައްތާލަންޖެހޭ އެސެޓުތައް ބަލައި ލިސްޓުނަގައި އެތަކެތި ޗެކްކޮށް ހުއްދަ ހޯދަންޖެހޭ ފަރާތްތަކުން ހުއްދަ ހޯދައި އެތަކެތި ނައްތާލުމުގެ މަސައްކަތް ހިންގާ ބެލެހެއްޓުން.\nބިޑް ކޮމެޓީގެ އިދާރީ އެންމެހައި އިންތިޒާމްތައް ހަމަޖެއްސުމާއި ޔައުމިއްޔާތައް ލިޔެ، ބެލެހެއްޓުމުގެ މަސައްކަތްތައް ރާވައި ހިންގުން.\nސެކްޝަނަށް ލިބޭ ސިޓީއާއި ލިޔެކިޔުންތައް ބަލައިގަނެ ސެކްޝަނުން ފޮނުވަންޖެހޭ ސިޓީއާއި ނޯޓުފަދަތަކެތި ލިޔެ ފޮނުވުމުގެ އެންމެހައި މަސައްކަތްތައް ރާވައި ހިންގުން.\nރާއްޖޭން ބޭރަށާއި އަތޮޅުތެރެއަށް ކުރާ ދަތުރުތަކުގެ އެންމެހައި އިންތިޒާމްތައް ހަމަޖެއްސުމުގެ މަސައްކަތްތައް ރާވައި ހިންގުން.\nޕީއޯ ތައްޔާރުކުރުމާއި ޕީއޯ ޗެކްކޮށް ސެޕް ސިސްޓަމުން ރިލީޒްކުރުން.\nއޮފީހުގެ ޕްރޮކިއުމަންޓް އަދި އިންވެންޓަރީއާ ގުޅުންހުރި މަސައްކަތްތައް އޮޑިޓަރ ޖެނެރަލް ދެއްވާ ލަފަޔާއި އިރުޝާދުގެ ދަށުން، އަދި އެނޫންވެސް ސަރުކާރާއި ދައުލަތުގެ ކަމާބެހޭ މުއައްސަސާތަކުން އަންގާ އެންގުންތަކާ އެއްގޮތަށް ހަމަޖައްސައި ބެލެހެއްޓުން.\nސެކްޝަންގެ އެސްއޯޕީ ތައްޔާރުކުރުމާއި އެސްއޯޕީއާ އެއްގޮތަށް ސެކްޝަންގެ މަސައްކަތްތައް ރާވައި ހިންގުން.\nއެސެޓް ޕޯޓަލް އަދި ބަނޑޭރި ޕޯޓަލް މެދުވެރިކޮށް ފޮނުވާ ރިކުއެސްޓްތައް ޗެކްކޮށް އެޕްރޫވްކުރުން.\n1. އެޑްމިނިސްޓްރޭޝަން / ބިންޒަސް އެޑްމިނިސްޓްރޭޝަން / ބިޒްނަސް މެނޭޖްމަންޓް / މެނޭޖްމަންޓް / ޕަބްލިކް އެޑްމިނިސްޓްރޭޝަން ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް5ނުވަތަ ލެވެލް6ގެ ސަނަދެއް ޙާޞިލްކޮށްފައިވުމާއެކު، އެޑްމިނިސްޓްރޭޝަން / މެނޭޖްމަންޓް ދާއިރާއެއްގައި މަދުވެގެން4އަހަރު ދުވަހުގެ ތަޖުރިބާ ލިބިފައިވުން ނުވަތަ؛\n2. އެޑްމިނިސްޓްރޭޝަން / ބިންޒަސް އެޑްމިނިސްޓްރޭޝަން / ބިޒްނަސް މެނޭޖްމަންޓް / މެނޭޖްމަންޓް / ޕަބްލިކް އެޑްމިނިސްޓްރޭޝަން ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް7ނުވަތަ ލެވެލް 8 ގެ ސަނަދެއް ޙާޞިލްކޮށްފައިވުމާއެކު، އެޑްމިނިސްޓްރޭޝަން / މެނޭޖްމަންޓް ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން ނުވަތަ؛\n3. އެޑްމިނިސްޓްރޭޝަން / ބިންޒަސް އެޑްމިނިސްޓްރޭޝަން / ބިޒްނަސް މެނޭޖްމަންޓް / މެނޭޖްމަންޓް / ޕަބްލިކް އެޑްމިނިސްޓްރޭޝަން ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް9އިން ފެށިގެން މަތީގެ ސަނަދެއް ޙާޞިލްކޮށްފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 14 ސެޕްޓެންބަރު 2021 ވާ އަންގާރަ ދުވަހުގެ 13:30 ގެ ކުރިން، އެޓަރނީ ޖެނެރަލްގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. ވަޒީފާއަށް އެދޭ ފޯމާއި ލިޔެކިޔުންތައް އީމެއިލްކުރައްވާނަމަ، އެއް އީމެއިލްއެއްގައި ހުރިހާ ޑޮކިއުމަންޓްތައް ޕީޑީއެފް ފޯމެޓުގައި އެޓޭޗްކޮށް ފޮނުއްވަންވާނެއެވެ.\nމި މަޤާމަށް މީހަކު ހޮވުމަށް ބޭއްވޭ ޕްރެކްޓިކަލް، ޕްރެޒެންޓޭޝަން އަދި އިންޓަރވިއު އޮންނާނީ 26 ސެޕްޓެންބަރު 2021 އާއި 06 އޮކްޓޫބަރު 2021 އާ ދެމެދު އެޓަރނީ ޖެނެރަލްގެ އޮފީހުގައެވެ. ވުމާއެކު މި ވަޒީފާއަށް ކުރިމަތިލާ ފަރާތްތަކުން މި މުއްދަތުގައި ޕްރެކްޓިކަލް، ޕްރެޒެންޓޭޝަން އަދި އިންޓަރވިއުށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.\n30 މުޙައްރަމް 1443\nޕަބްލިޝްކުރި ތާރީޚު: 08 ސެޕްޓެންބަރު 2021\nސުންގަޑި: 14 ސެޕްޓެންބަރު 2021 13:30


Lanka balikoh Raajje kuriah\nލަންކާ ބަލިކޮށް ރާއްޖެ ކުރިއަށް\nލަންކާ އަތުން ރާއްޖެ މޮޅުވީ 1-0 ގެ ނަތީޖާއަކުން\nރާއްޖެ ވަނީ ހަ ޕޮއިންޓާއެކު ދެވަނައަށް ޖެހިލާފައި\n10 އޮކްޓޯބަރ 2021 | އާދީއްތަ 18:06\nރާއްޖެ އާއި ލަންކާ ބައްދަލުކުރި މެޗުގެ ތެރެއިން\nދެކުނު އޭޝިއާގެ އެންމެ ބޮޑު ފުޓްބޯޅަ މުބާރާތް ކަމަށްވާ "އުރީދޫ ސާފް ޗެމްޕިއަންޝިޕް 2021" ގައި އާދިއްތަ ދުވަހުގެ ހަވީރު ކުޅުނު މެޗުން ސްރީ ލަންކާ ބަލިކޮށް ރާއްޖޭން ފައިނަލުގެ އުއްމީދު ދަމަހައްޓައިފިއެވެ.\nގައުމީ ފުޓްބޯޅަ ދަނޑުގައި ކުޅުނު މި މެޗުން ރާއްޖެ މޮޅުވީ 1-0 ގެ ނަތީޖާއަކުންނެވެ.\nއަދި އޭގެ ފަހުން މެޗުގެ 14 ވަނަ މިނެޓުގައި އޭރިއާ ތެރެއިން އަލީ ފާސިރު (ސެންޓޭ) ފޮނުވާލި ހަމަލާއެއް ވަނީ ހުރަސް ދަނޑިއަށް އަމާޒުވެފައެވެ. މި މެޗުގެ ފުރަތަމަ ހާފުގައި ރާއްޖޭގެ ގޯލްކީޕަރު މުޙައްމަދު ފައިސަލަށް އަނިޔާވުމުން ވަނީ ބަދަލުކޮށްފައެވެ. އޭނާގެ ބަދަލުގައި ކުޅެން އަރާފައިވަނީ މުޙައްމަދު ޝަފީއު (ޗެކް) އެވެ. މިއީ ގައުމީ ޓީމަށް ޗެކް ކުޅެދިން ފުރަތަމަ މެޗެވެ.\nމި މެޗުގެ ފުރަތަމަ ހާފު ރާއްޖޭން ޑޮމިނޭޓުކޮށްގެން ކުޅުނުއިރު، މި ހާފުގެ އިތުރު ވަގުތުގައި ލީޑު ފުޅާކުރަން ސެންޓޭއަށް ވަނީ ހުސް ފުރުސަތެއް ލިބި ބޭކާރުވެފައެވެ. އެގޮތުން އޭރިއާ ތެރެއިން އޭނާ ފޮނުވާލި ހަމަލާ ލަންކާގެ ގޯލްކީޕަރު ސުޖަން ޕެރޭރާ ވަނީ ދިފާއުކޮށްފައެވެ.\nމި މެޗުގެ ދެވަނަ ހާފު ފެށިގެން މިނެޓެއް ނުވަނީސް ރާއްޖޭން ފުލުފުލުގައި ދެ ހަމަލާއެއް ފޮނުވާލިއެވެ. އެގޮތުން ހަމްޒާ މުޙައްމަދު (ހަމްޕު) ފޮނުވާލި ހަމަލާއެއް ގޯލުގެ ދަނޑިއަށް އަމާޒުވިއިރު، އިބްރާހީމް މަހުދީ ހުސެއިން (ފޭދޫ އިއްބެ) ބޮލުން ޖެހި ބޯޅައެއް ގޯލްކީޕަރު ސުޖަން ވަނީ މަތަކޮށްފައެވެ.\nއެކަމަކު އޭގެ ފަހުން ލަންކާއިން ކުޅުން ރަނގަޅުކުރިއިރު، ދެވަނަ ހާފުގައި އެ ޓީމުގެ ޑިލޯން ޑި ސިލްވާއަށް ވަނީ ލަނޑެއް ޖަހަން ރަނގަޅު ފުރުސަތުތަކެއް ލިބި ބޭކާރުވެފައެވެ. އަދި މެޗުގެ 73 ވަނަ މިނެޓުގައި ލަންކާގެ ކަވިންދޫ އިޝާން ރާއްޖޭގެ އޭރިއާ ތެރެއިން ފޮނުވާލި ބޯޅައެއް ގޯލްކީޕަރު ޗެކް ވަނީ ހުއްޓުވާފައެވެ.\nނަމަވެސް އޭގެ ފަހުން ރާއްޖެއަށް ލީޑު ފުޅާކޮށްދޭން މެޗުގެ 87 ވަނަަ މިނެޓުގައި ސެންޓޭ ފޮނުވާލި ހިލޭ ޖެހުމެއް ވަނީ ގޯލުގެ ހުރަސް ދަނޑިއަށް އަމާޒުވެފައެވެ. އަދި އޭގެ ފަހުން ބަދަލު ކުޅުންތެރިއެއްގެ ގޮތުގައި ކުޅެން އެރި ހަސަން ރާއިފު އަޙްމަދު (ހަންނަ) އަށް ހުސް ފުރުސަތެއް ލިބުނު ނަމަވެސް. އޭނާ ފޮނުވާލި ހަމަލާ ދިޔައީ ގޯލާ އަމާޒުނުވެއެވެ.\nމި މޮޅާއެކު ތާވަލުގެ ދެވަނައަށް ރާއްޖެ ޖެހިލިއިރު، ރާއްޖެ ދެވަނައިގައި އޮތީ ކުޅުނު ތިން މެޗުން ލިބުނު ހަ ޕޮއިންޓާއެކުއެވެ. ތާވަލުގެ އެއްވަނައިގައި އޮތް ނޭޕާލަށް ދެ މެޗުން ހަ ޕޮއިންޓް ލިބިފައިވާއިރު، އެ ޓީމަށް ކުރި ލިބެނީ ރާއްޖެއާ ޕޮއިންޓުން އެއްވަރުވެ، ފައިދާ ލަނޑު އެއްވަރުވި ނަމަވެސް، ޖެހި ލަނޑުން ކުރި ލިބޭތީއެވެ. ނޭޕާލުން މިހާތަނަށް ހަތަރު ލަނޑު ޖަހާފައިވާއިރު، ރާއްޖެއަށް އަދި ޖެހުނީ ތިން ލަނޑެވެ. ތިންވަނައިގައި އޮތީ ތިން މެޗުން ހަތަރު ޕޮއިންޓް ހޯދާފައިވާ ބަންގްލަދޭޝްއެވެ. އަދި ހަތަރުވަނައިގައި ދެ މެޗުން ދެ ޕޮއިންޓާއެކު އިންޑިއާ އޮތްއިރު، ފުލުގައި އޮތް ލަންކާއަށް ހަތަރު މެޗުން ލިބިފައިވަނީ އެންމެ ޕޮއިންޓެވެ.


Keumah Fahu Mi5Kanthatha Kurun Ragalheh Noon - Vaguthu\nއަދަދުތައް ދަށަށް، ނަމަވެސް ނުރައްކާ މައްޗަށް! - 14 ގަޑިއިރު ކުރިން\n32 ސިކުންތު ކުރިން ( ޖޫން 7, 2021 )\nފުރިހަމަ ސިއްހަތެއްގައި ހުރުމަކީ ވަރަށް މުހިންމު ކަމެކެވެ. ވަކިން ހާއްސަކޮށް މިފަދަ ބަލިމަޑުކަން އިންތިހާއަށް ގޮސްފައިވާ ދުވަސްވަރެއްގައި ފުރިހަމަ ސިއްހަތެއްގައި ހުރުމަށް ހާއްސަ ސަމާލުކަމެއް ދޭންވާނެއެވެ.\nއެގޮތުން ކެއުމަށްފަހު ކޮށްގެން ނުވާނެ ކަންތައްތަކެއް ހުރެއެވެ. ނަމަވެސް މި ކަންތައްތަކަކީ ގިނަ ބަޔަކަށް ފަރުވާ ކުޑަކޮށްލެވޭ ކަންތައްތަކެވެ.\nކެއުމަށްފަހު ކުރަން ރަނގަޅުނޫން ފަސް ކަމެއް\nހޫނު ސައި ނުވަތަ ކޮފީ ބުއިން\nމިއީ ކައި ނިންމުމަށްފަހު ގިނަ ބަޔަކު ކުރާ ކަމެއް ނަމަވެސް މިއީ ރަނގަޅު ކަމެއް ނޫނެވެ. މިކަމުގެ ސަބަބުން ކާނާއިން ހަށިގަނޑަށް ލިއްބައިދޭ ދަގަނޑުގެ ބައި ހުއްޓުވާލައެވެ. އެހެންކަމުން ހޫނު ސައި ނުވަތަ ކޮފީ ބޯންވާނީ ކެއުމުގެ ގަޑިއެއްހާއިރު ފަހުންނެވެ.\nމޭވާ ކެއުމަކީ ވަރަށް ރަނގަޅު ކަމެކެވެ. ނަމަވެސް ކެއުމަށް ފަހު ވަގުތުން މޭވާގެ ބާވަތްތައް ކެއުމަކީ ރަނގަޅު ކަމެއް ނޫނެވެ. މިކަމުގެ ސަބަބުން ހަޖަމު ކުރުމުގައި މައްސަލަ ޖެހެއެވެ.\nކަސްރަތު ކުރުމަކީ ފުރިހަމަ ސިއްހަތެއްގައި ހުރުމަށް ކުރުން އެންމެ މުހިންމު އެއް ކަންތައް ނަމަވެސް ކައި ނިންމާ ގޮތަށް ކަސްރަތު ކުރުމަކީ އެކަމުން ހަށިގަނޑަށް ގެއްލުންވާ ކަމެކެވެ. ކައި ނިންމާގޮތަށް ކަސްރަތު ކުރާނަމަ ބަނޑަށް އުދަނގޫވުމާއި ޑިޕްރެޝަނަށް މަގުފަހިވެއެވެ.\nކައި ނިންމާ ގޮތަށް ފެންވެރުމުން ހަޖަމު ކުރުން ލަސްކުރެއެވެ. ފެންވެރުމުން ހަޖަމުވުމުގެ ބަދަލުގައި ބަނޑުގެ ވަށައިގެންވާ ގުނަވަންތަކަށް ލޭ ދައުރު ކުރެއެވެ.\nކައި ނިންމާ ގޮތަށް ނިދުމަކީ ހަޖަމުކުރުމުގެ މުޅި ނިޒާމަށް ބަދަލު ގެންނަ ކަމެކެވެ. މޭ އެންދުމާއި ހިތުގެ މައްސަލަތަކާއި ކުރިމަތިލާން ޖެހެއެވެ.\nމިކަންކަމަކީ ކެއުމަށްފަހު ކުރަން ބޭނުންވާ ކަންތައްތައް ނަމަވެސް ކައިގޮތަށް މިކަންތައްތައް ނުކުރާށެވެ. އެންމެ މަދުވެގެން ގަޑިއެއްހާއިރު މަޑުކޮށްލާފައި މިކަންތައްތައް ކުރާށެވެ.


Gaidheenge aailaathakah Minister Imran ge khaasa ilthimaas eh\nގައިދީންގެ އާއިލާތަކަށް މިނިސްޓަރުގެ ހާއްސަ އިލްތިމާސެއް\nމޯލްޑިވްސް ކަރެކްޝަނަލް ސާވިސްގެ އީ-ސާވިސް ޕޯޓަލް "އެޓަމްސް" ލޯންޗް ކުރުމަށް މިއަދު ބޭއްވި ރަސްމިއްޔާތުގެ ތެރެއިން -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nގައިދީން ރިހިބިލިޓޭޓްކޮށް އަނބުރާ މުޖްތަމައުއަށް ނެރުމަށް ކުރާ މަސައްކަތުގައި ގައިދީންގެ އާއިލާތަކުގެ އެހީތެރިކަމާއި ބައިވެރިވުން ވަރަށް ބޮޑު ކަމަށާ އެ އެހީތެރިކަމަށް ހޯމް މިނިސްޓަރު އިމްރާން އަބްދުﷲ އެދިވަޑައިގެންފި އެވެ.\nމިނިސްޓަރު މި ކަމަށް ގޮވާލެއްވީ މޯލްޑިވްސް ކަރެކްޝަނަލް ސާވިސްގެ އީ-ސާވިސް ޕޯޓަލް "އެޓަމްސް" ލޯންޗް ކުރުމަށް މިއަދު ބޭއްވި ރަސްމިއްޔާތުގައި ވާހަކަދައްކަވަމުންނެވެ.\nމިނިސްޓަރު ވިދާޅުވީ ގައިދީން ރިހިބިލިޓޭޓްކޮށް އަނބުރާ މުޖްތަމައުއަށް ނެރުމަށް ހާއްސަ މަސައްކަތްތަކެއް ކުރަމުންދާ ކަމަަށެވެ. އެ މަސައްކަތް ކާމިޔާބުވެ އެކަށީގެންވާ ނަތީޖާއެއް ނެރެވޭނީ އާއިލާތަކުގެ އެއްބާރުލުން ވަރަށް ބޮޑަށް ލިިބިގެން ކަމަށް މިނިސްޓަރު ވިދާޅުވިއެވެ. ގައިދީންނަށް އާއިލާތަކާ ބައްދަލު ކުރެވޭނެ މަގު ފަހިކޮށް ދިނުމަށް އެކި ގޮތްގޮތުން މަސައްކަތް ކުރަމުންދާއިރު އާއިލާ ބައްދަލްވުންތަކާއި އެ ނޫން ބައްދަލްވުންތައްވެސް ފަސޭހައިން ބޭއްވޭނެ އިންތިޒާމް ހަމަޖައްސަމުންދާ ކަމަށް ވިދާޅުވިއެވެ.\nއިމްރާން ވިދާޅުވީ ގައިދީން ރިހިބިލިޓޭޓްކޮށް އަނބުރާ މުޖްތަމައުއަށް ނެރުމަށް ކުރާ މަސައްކަތުގައި ގައިދީންގެ އާއިލާތަކުގެ އެހީތެރި ދިނުމަކީ އެމަނިކުފާނުގެ ވަރަށް ބޮޑު އިލްތިމާސްއެއް ކަމަށެވެ.\n"އަޅުގަނޑުމެން މި ކުރާ މަަސައްކަތުގައި ބައިވެރިވެދެއްވާ އެހީތެރިވެ ދެއްވުމަކީ އަޅުގަނޑު ހުރިހާ ގައިދީންގެ އާއިލާއަށް ކުރާ ވަރަށް ބޮޑު އިލްތިމާސްއެއް. އަދި ހަމަ މި ހިދުމަތް ފެށިގެންދާއިރު، ކުރިންވެސް މި ހިދުމަތް ގާއިމްކުރެވިފައިވަނީ، އަޅުގަނޑު ހިތުން މި ހިދުމަތް އިތުރަށް ފުޅާކުރެވި ކޮންޓިނިއު ކުރެވިގެންދާނެ. އަތޮޅުތެރޭގައި ތިއްބެވި އާއިލާތަކުންވެސް މި ޖެހެނީ މާލެ ނުވަަތަ ޖަލަށް އަންނަން. މިހާރު މި ގާއިމްކުރެވިފައިވާ އުސޫލުގެ ތެރެއިން ކޮންފަރެންސް ކޯލް ކޮށްލައިގެން ބައްދަލް ކުރެވޭނެ އިންތިޒާމް މިވަނީ ހަމަޖެހިފައި،"\nގައިދީންނަށް އާއިލާގެ އެހީތެރިކަން ވަރަށް ބޮޑަށް ބޭނުންވާ ކަމަށާ އަނބުރާ މުޖްތަމައުއަށް އައިސް އާންމު މީހުންނެކޭ އެއްގޮތަށް އުޅުމަށް ހިތްވަރު ދޭން ޖެހޭ ކަމަށެވެ. އަދި އެ ފުރުސަތު އޮތްކަން އަންގައިދޭން ޖެހޭ ކަމަށް ވިދާޅުވިއެވެ. އިމްރާން ވަނީ އެ މަސައްކަތް ކޮށްދެއްވުމަށް އާއިލާތަކުގެ ކިބައިން ތަކުރާރުކޮށް އެދިވަޑައިގެންފައެވެ.\nއެޓަމްސް އީ-ސާވިސް ޕޯޓަލްއަކީ ކަރެކްޝަނަލް ސާވިސްއިން އާންމު ރައްޔިތުންނަށް ދެމުންގެންދާ ހިދުމަތްތައް ފަސޭހަކަމާއެކު ފޯރުކޮށްދިނުމަށް ތައްޔާރު ކޮށްފައިވާ އޮންލައިން ޕޯޓަލްއެކެވެ.\nމި ޕޯޓަލް ފަރުމާކުރެވިފައިވާ ވަނީ ދެ ބަޔަކަށެވެ. އެއީ އާންމުނަށް ހިދުމަތްތަކަށް އެދުމަށް ހުޅުވާލެވިފައިވާ ޕަބްލިކް ޕޯޓަލްއަކާއި އެމްސީއެސްގެ މުވައްޒަފުންގެ ބޭނުންތަކަށް ތައްޔާރުކުރެވިފައިވާ އެޑްމިން ޕޯޓަލްއެކެވެ. ޕަބްލިކް ޕޯޓަލްއިން ހިދުމަތްތަކަށް އެދުމުން އެޑްމިން ޕޯޓަލް މެދުވެރިކޮށް އޮފިސަރުންނާއި މުވައްޒަފުންނަށް ކުރިއަށްވުރެ އަހަށް ރިކުއެސްޓްތައް ޕްރޮސެސްކޮށް ހަމަޖެހިގެން ދާނެއެވެ. މިގޮތުން މި ޕޯޓަލް މެދުވެރިކޮށް ބައްދަލުވުންތަކަށް އެދޭ މީހުންގެ ރިކުއެސްޓްތައް ޗެކް ކުރުމަށްފަހު ޝަރުތު ހަމަވާ މީހުންނަށް އެއް ދުވަސްތެރޭ ބައްދަލުވުމާ ބެހޭ މައުލޫމާތު ލިބިގެންދާނެއެވެ. އަދި ޝަރުތު ހަމަނުވާ މީހުންނަށް ރިކުއެސްޓް ރިޖެކްޓް ކުރުވުނުކަންވެސް އެ މުއްދަތުގައި އަންގާނެއެވެ.\nއެޓަމްސް އީ-ސާވިސް ޕޯޓަލް މެދުވެރިކޮށް އެމްސީއެސްގެ އިސްވެރިންނާއި އެމްސީއެސްގެ ބެލުމުގެ ދަށުގައިވާ ގައިދީންނާއި ބަންދުމީހުންނާ ބައްދަލުކުރުމަށް އޮންލައިންކޮށް އެދެވޭނެއެވެ.


Koimalaa - ކައުންސިލް އިންތިހާބު އަނެއްކާ ވެސް ލަސްވަނީ، ކެނޑިޑޭޓުންނަށް ލިބެނީ މާޔޫސްކަމެއް\nކައުންސިލް އިންތިހާބު އަނެއްކާ ވެސް ލަސްވަނީ، ކެނޑިޑޭޓުންނަށް ލިބެނީ މާޔޫސްކަމެއް\nޓީމް ދި ސްޓަރ\nއިންތިހާބެކޭ ބުނުމުން އެޔަށް ތައްޔާރުވާ އެއްބަޔަކީ އިންތިހާބަށް ކުރިމަތިލާ ފަރާތްތަކެވެ.\nދެން އިންތިހާބަށް ތައްޔާރުވާނެ އެއްބަޔަކީ އިންތިހާބުގައި ވޯޓުދޭން ތިބި އާންމު ރައްޔިތުންނެވެ. މިހާރު އޮތް ކައުންސިލްތަކުގެ ދައުރުހަމަވެގެން ދިޔަސް 1 އަހަރުތެރޭގައި އިންތިހާބު ބާއްވަންޖެހޭނެ ކަމަށް ގާނޫނީ ގޮތުން އިލެކްޝަން ކޮމިޝަނަށް ބާރު ދިނީ ކޮވިޑް19 އާ ގުޅިގެން އިންތިހާބެއް ބޭއްވޭނެ ހާލަތަށް ގައުމު އަންނަންދެން އީސީއަށް ފުރުޝަތު ދިނުމަށެވެ.\nއިލެކްޝަން ކޮމިޝަނުން މިހާރު ބުނާ ގޮތުގައި ކުރިޔަށް އޮތް ޖެނުއަރީމަހުގެ5ވަނަ ދުވަހުގެ ކުރިން އިންތިހާބު ބޭއްވުމަށް ހުއްދަ ލިބިގެން ނޫނީ ދެން އިންތިހާބެއް ނުބޭއްވޭނެއެވެ. އެބުނާ ހުއްދައަކީ ސިއްހީ ކުއްލި ނުރައްކަލުގެ ހާލަތު ނިމުމަކަށް ގެނައުމެވެ.\nމިއަހަރުގެ އެޕްރީލް މަހުގައި ބޭއްވުމަށް ހަމަޖެހިފައި އޮތް ކައުންސިލް އިންތިހާބު ފަސްކުރަން ނިންމީ ކުރިންވެސް ދެންނެވުނު ގޮތަށް ކޮވިޑް19 އާ ގުޅިގެންނެވެ. އެގޮތަށް ނިންމި އިރު މަޖިލީހުންވަނީ ސަންސެޓް ގާނޫނެއް ފާސްކޮށްފައެވެ. އެގާނޫނު ބުނާގޮތުން ގާނޫނަށް އަމަލުކުރާ ތާރީހުން ފެށިގެން 1 އަހަރު ދުވަހުގެ ތެރޭ އިންތިހާބު ބާއްވަންޖެހެއެވެ. އެއްއަހަރުވާނެ ދުވަހަކީ މެއި މަހުގެ9ވަނަ ދުވަހެވެ.\nއަޅުގަނޑުމެންނަށް މިހާރު ފެންނަނީ ކައުންސިލް އިންތިހާބަށް ކުރިމަތިލައިގެން ތިބި ބައެއް ކެނޑިޑޭޓުން ނަންނަގާ މަންޒަރެވެ. ނަން އަނބުރާ ނުނެގި ނަމަވެސް ބައެއް ކެނޑިޑޭޓުންގެ ވާހަކަތަކުން ވަރަށް ބޮޑު ހިތްހަމަ ނުޖެހުމެއް އޮތްކަން އެނގުނެވެ.\nއިންތިހާބަށް ކުރިމަތިލީ ކެނޑިޑޭޓަކު ބުނެފައިވަނީ އިންތިހާބު ލަސްވުމަކީ ވަރަށް ބޮޑު ބޮލުގަ ރިހުމެއް ކަމަށެވެ.\nހިޔާލަށް ވެސް ނާންނާނެ އިންތިހާބު ދިގުދެމިގެން ދިޔުމުން ކުރިމަތިލައިގެން ހުންނަ މީހާ ވެއްޓިގެންދާ ވަޅުގަނޑު. އެނގޭނެ އިންތިހާބަކަށް ކުރިމަތިލުމުން ކަންކަމަށް އެދޭ މީހުންގެ ލިސްޓް ވަރަށް ދިގުވާނެ. ކިހިނެއްތޯ އަބަދު އަނގައިން ހިފަހައްޓާނީ. ކޮށްދޭނެ ކަމެއް ނެތް. އަތުގަ އަބަދަކު އެވަރަށް ލާރިއެއް ނުބެހެއްޓޭނެ\nކައުންސިލް އިންތިހާބާ ގުޅިގެން މިހާރު އިވެނީ އަނެއްކާވެސް ގާނޫނަށް އިސްލާހެއް ގެންނަން ހުށަހަޅާ ވާހަކައެވެ. އަނެއްކާވެސް އިންތިހާބު ލަސްކުރަން ގާނޫނީ ހައްލު އެޔޮށް ހޯދަނީއެވެ. އިންތިހާބު ލަސްވުމާ ގުޅިގެން އަލަށް 18 އަހަރު ފުރުނު ކުދިން އިންތިހާބުގައި ވާދަކުރަން ބޭނުން ވިޔަސް އެފުރުޝަތެއް ވެސް މިހާރު ލިބިދީފައެއްނެތެވެ. ގާނޫނީވަކީލަކު އެމައްސަލަ ކޯޓަށް ހުށަހަޅައިފައި އެބައޮތެވެ. އޭނާ ބުނާ ގޮތުގައި ގާނޫނު އަސާސީން ލިބިދޭ ހައްގެއް ހަނިނުކުރެވޭނެއެވެ.


ލައިބްރަރީ – Mikal News\nފުވައްމުލަކު ސިޓީ ޕަބުލިކު ލައިބްރަރީ އިން “މިހަފުތައި ސުޓޯރީ ޓައިމް” ގެ ނަމުގައި ކުޑަކުދިން ނަށް ހާއްސަ ޕުރޮގުރާމެއް އަންނަ ބުރާސްފަތި ދުވަހު ބާއްވަން ހަމަޖެހިފައިވާކަމަށް ފުވައްމުލަކު ސިޓީ ކައުންސިލުން ހާމަކުރައްވައިފިއެވެ. މިޕުރޮގުރާމަކީ ފުވައްމުލަކުގެ\nފުވައްމުލައް ސިޓީ ދިގުވާނޑު އަވަށުގައި ގާއިމުކުރެވިފައިވާ ފުވައްމުލަކު ޕަބްލިކް ލައިބްރަރީއަށް ފޮތް ހަދިޔާކުރުމަށް ހުޅުވާލައިފިއެވެ. ފުވައްމުލައް ސިޓީ ކައުންސިލުން ނެރުނު އިލާނުގައި ވާގޮތުން ފުވައްމުލަކުގެ ޕަބްލިކް ލައިބްރަރީ މަރާމާތުކޮށް އަލުން ހުޅުވުމަށް އަންނަނީ ތައްޔާރުވަމުންނެވެ. އެ\nފުވައްމުލައް ސިޓީ ޕަބްލިކް ލައިބްރަރީ ހިންގާ އިމާރާތް މަރާމާތު ކުރުމުގެ މަސައްކަތް ނިންމައި އަލުން ހުޅުވަން ތައްޔާރުވަމުން އަންނަކަމަށް ފުވައްމުލައް ސިޓީ ކައުންސިލުން ހާމަކުރައްވައެވެ. މިއީ ކުރީގެ ދިގުވާނޑު ކައުންސިލުން އިމާރާތްކުރި ލައިބްރަރީއެކެވެ. މި


Tourism ge PS suspend koffi\nޝަކުވާތަކާއި ގުޅިގެން ޓޫރިޒަމްގެ ޕީއެސް ސަސްޕެންޑްކޮށްފި\nޓޫރިޒަމް މިނިސްޓްރީގެ ޕާމަނަންޓް ސެކްރެޓަރީ އައިޝަތު ސޫޒަން ހަނީފު އެ މަގާމަށް އައްޔަން ކުރެއްވި ދުވަހު އޭރުގެ ޓޫރިޒަމް މިނިސްޓަރު އަލީ ވަހީދު އަދި ސިވިލްސާވިސް ކޮމިޝަންގެ ކުރީގެ ރައީސް ޑރ. އަލީ ޝަމީމް: ސޫޒަން ވަނީ ސަސްޕެންޑްކޮށްފައި\nޓޫރިޒަމް މިނިސްޓްރީގެ ޕާމަނަންޓް ސެކްރެޓަރީ އައިޝަތު ސޫޒަން ހަނީފު އެ މަގާމުން ސަސްޕެންޑް ކޮށްފި އެވެ.\nއޭނާ ސަސްޕެންޑް ކޮށްފައި ވާކަން ޓޫރިޒަމް މިނިސްޓްރީއާ ސިވިލްސާވިސް ކޮމިޝަން (ސީއެސްސީ) އިން ވަނީ ޔަގީންކޮށްދީފަ އެވެ. ސޫޒަން ސަސްޕެންޑްކޮށްފައި ވަނީ އޭނާއާ ގުޅޭ ގިނަ ޝަކުވާތަކެއް ހިމެނޭ ސިޓީއެއް ސީއެސްސީއަށް ހުށައަޅާފައި ވަނިކޮށެވެ. ޓޫރިޒަމް މިނިސްޓްރީގެ ގިނަ މުވައްޒިފުންތަކެއް ސޮއިކޮށް ހުށައަޅާފައިވާ އެ ސިޓީގައި ސޫޒަންގެ ގާބިލް ކަމާމެދު ސުވާލު އުފައްދާ އޭނާ އެ މަގާމުން ވަކިކޮށް ދިނުމަށް އެދިފައި ވެއެވެ.\nސީއެސްސީން ބުނީ ޓޫރިޒަމްގެ ޕީއެސް މަގާމުން ސަސްޕެންޑްކޮށްފައި ވަނީ މަސް ދުވަހުގެ މުއްދަތަށް މުސާރަ ހިނގާ ގޮތަށް ކަމަށެވެ. އަދި ސޫޒަން އާ ގުޅުންހުރި ދެ ކަމެއް އެ ކޮމިޝަނުން ބަލަމުންދާ ކަމަށެވެ. އެއީ މުވައްޒިފުން ހުށައަޅާފައިވާ ސިޓީއާއި ކޮވިޑް-19 އާއި ގުޅިގެން އެ މިނިސްޓްރީން ކޮށްފައިވާ ހަރަދުތަކުގައި ހަދާފައިވާ ގޯސްތަކާއި ގުޅުންހުރި މައްސަލަތަކެވެ.\nޓޫރިޒަމްގެ މުވައްޒިފުން ސީއެސްސީއަށް ހުށައަޅާފައިވާ ސިޓީގައި މުވައްޒިފުންގެ ހައްގުތަކަށް ސޫޒަން އިހުމާލުވެފައިވާ ކަަމަށާ އަދި މަގާމުގެ މަސްއޫލިއްޔަތު އަދާކުރުމުގައި އޭނާ ފެއިލްވެފައިވާ ކަަަމަށް ބުނެފައިވެއެެ.\nޓޫރިޒަމް މިނިސްޓްރީގެ މެންޑޭޓާ ނުގުޅޭ ބޮޑެތި ހަރަދުތަކެއް އެ މިނިސްޓްރީން ކޮށްފައިވާ ކަމަށް ޓޫރިޒަމް މިނިސްޓްރީގެ ކޮމްޕްލަޔަންސް އޮޑިޓްގައި ބުނެފައި ވާތީ އެކަމާއި ގުޅިގެން އަޅަން ޖެހޭ ފިޔަވަޅުތައް އަޅަން ފަށާފައިވާ ކަމަށް މިނިސްޓަރު ޑރ. އަބްދުﷲ މައުސޫމް ވެސް ވަނީ ވިދާޅުވެފައެވެ.\nކޮވިޑް-19 އާއި ގުޅިގެން ޓޫރިޒަމް މިނިސްޓްރީން ކުރި ހަރަދުގެ ކޮމްޕްލަޔަންސް އޮޑިޓް ރިޕޯޓްގައި ބުނެފައި ވަނީ މިނިސްޓްރީގެ މެންޑޭޓާ ނުގުޅޭ ބޮޑެތި ހަރަދުތަކެއް ކޮށްފައިވާ ކަމަށެވެ. އަދި ޓްރަސްޓް ފަންޑުން ކޮވިޑް-19 އާ ގުޅޭ ކަންކަމަށް ހަަރަދު ކުރަން ބަޖެޓެއް ކަނޑައެޅުމުގެ ކުރިން މުއާމަލާތްތައް ވެސް ހިންގާފައިވާ ކަމަށެވެ.\nއެގޮތުން ވަކިވަކި ކަންކަމަށް ހަރަދު ކުރާނެ ފައިސާ އަދަދު ކޮމެޓީން ފާސް ކޮށްފައި ނުވާ ކަމަށް ބުނެފައި ވެއެވެ. ކޮވިޑްގެ ތެރޭގައި އެ މިނިސްޓްރީން އެކި ކަންކަމަށް 26،212،727 ރުފިޔާ ހަރަދު ކޮށްފައި ވެއެވެ.\nގޯސްތަކުގެ ތެރޭ ރާއްޖޭގެ ބައިނަލްއަގްވާމީ އެއާޕޯޓްތަކުގައި ތާމަލް އިމޭޖިން ކެމެރާ ބެއްޓުމާ ގުޅޭ މަޝްރޫއުގެ ތެރެއިން ހަދާފައިވާ ބޮޑެތި ގޯސްތައް ވަނީ ހިމަނާފަ އެވެ.\nސިވިލްސާވިސް ކޮމިޝަން ޓޫރިޒަމް މިނިސްޓްރީ އޮފް ޓޫރިޒަމް\nތޮއްޑޫ ގެސްޓްހައުސްތަކުގެ ވެރިން ހިމޭން އިހުތިޖާޖެއްގައި\nހުޅުވަނީ ނުވަ ރަށެއްގެ 16 ގެސްޓްހައުސް\nރިސޯޓު މުވައްޒަފުންނަށް ސިއްހަތު ތަމްރީނު ދީފި\nޓޫރިސްޓުންނަށް އިންޝުއަރެންސް ޕެކޭޖު ތަކެއް


746 million rufiyaage dharani eboiy, ekamaku kunfuni stable: MTCC - vNews.mv\n746 މިލިއަން ރުފިޔާގެ ދަރަނި އެބައޮތް، އެކަމަކު ކުންފުނި ސްޓޭބަލް: އެމްޓީސީސީ\nޝުރުފާ މުޙައްމަދު 14 March 2019, 17:40\nއެމްޓީސީސީގެ ދަރަނީގެ ޖުމްލަ ގާތްގަނޑަކަށް 746 މިލިއަން ރުފިޔާއަށް އަރާ ކަމަށް އެ ކުންފުނީގެ ސީއީއޯ ހަސަން ޝާހު ވިދާޅުވެއްޖެއެވެ.\nއެ ކުންފުނިން ބޭއްވި ނޫސްވެރިންގެ ބައްދަލުވުމެއްގައި ވާހަކަފުޅުދައްކަވަމުން ޝާހު ވިދާޅުވީ ކުންފުނީގެ ހިންގުމާއި ހަވާލުވުމަށްފަހު އެ ކުންފުނީގެ މާލީ ހާލަތު ހުރި ގޮތް ވަރަށް ރަނގަޅަށް ބަލާފައިވާކަމަށެވެ. އަދި ކުންފުނީގެ މާލީ ހާލަތު މިވަގުތު ވަނީ އެއް މިންގަނޑެއްގައި ހިފެހެއްޓިފައި ކަމަށް ޝާހު ވިދާޅުވިއެވެ.\nހަސަން ޝާހު ވިދާޅުވީ ވިޔަފާރިއެއް ކުރާ ބައެއް ނަމަ ކޮންމެސް ވަރަކަށް ދަރަނިތަކާއި ލޯނުތައް ހުންނާނެ ކަމަށާއި އެގޮތުން އެމްޓީސީސީގައިވެސް ދަރަނި އެބަހުރި ކަމަށެވެ. ދަރަނީގެ ގޮތުގައި މިވަގުތު ގާތްގަނޑަކަށް 746 މިލިއަން ރުފިޔާ އެބައޮތްކަމަށާ އެމްޓީސީސީ ފަދަ ބޯޑު ކުންފުންޏަކަށް ބަލާފައި އެއީ ބޮޑު އަދަދެއް ކަމަށް ގަބޫލުފުޅު ނުކުރައްވާ ކަމަށްވެސް ވިދާޅުވިއެވެ.\nހަސަން ޝާހު އިތުރަށް ވިދާޅުވީ ކުންފުނީގެ ދަރަނީގެ ގޮތުގައި އެވަރުގެ އަދަދެއް އޮތްނަމަވެސް އެކަމުގެ ސަބަބުން ކުންފުންޏަށް އެއްވެސް ގެއްލުމެއް މިހާތަނަށް ވެފައި ނެތް ކަމަށެވެ. އެހެންނަމަވެސް ދަރަނިތައް އަދާ ނުކުރެވި ގިނަ ދުވަސްތަކެއްވެ އަދި ދަރަނީގެ އަދަދު އިތުރުވަމުންދާނަމަ ކުރިޔަށް އޮތް ތަނުގައި ކުންފުނީގެ ކޭޝް ފްލޯއާއި ޕްރޮޖެކްޓުތަކަށް ބޭނުންވާ ފައިސާ ހޯދުމުގައި ދަތިތަކެއް ދިމާވެ ތާށިވުން އެކަށީގެންވާ ކަމަށެވެ.\nޝާހު ވިދާޅުވީ ދަރަނީގެ ގޮތުގައި ދައްކަން ޖެހޭ ފާއިސާހުރިނަމަވެސް އެމްޓީސީސީން އެފައިސާ ނުދައްކާ ގިނަ ދުވަސްތަކެއް ވަންދެން ބަހައްޓާ ކުންފުންޏަށް ގެއްލުން ލިބޭ ހިސާބަށް ދިޔަ ނުދެއްވާނެކަމަށެވެ. އެހެންކަމުން ކުންފުނިން މިހާރުވެސް ދަނީ އެ ފައިސާ އަނބުރާ ދައްކަމުން ކަމަށާއި ކުރިޔަށް އޮތް 10 އަހަރު ތެރޭގައި ފައިސާ ދައްކާ ހަލާސްކޮށްލެވޭނެ ކަމަށް ގަބޫލުފުޅު ކުރައްވާ ކަމަށެވެ.\nއަދި އެފައިސާ ދެއްކުމަށް ކުންފުނިން އެއްވެސް ފަރާތެއްގެ އެހީއަށް އެދިފައި ނުވާނެ ކަމަށާއި ކުންފުނީގެ ދަރަނި ކުންފުނީގެ ފައިސާއިން ދެއްކޭނެ ކަމަށް ގަބޫލުކުރައްވާ ކަމަށްވެސް ޝާހު ވިދާޅުވިއެވެ.


ގައުމީ ވޮލީ ލީގު: ޕީއާރުސީ ކުޅުނު ފުރަތަމަ މެޗް ކާމިޔާބުކޮށްފި.\nރޭ ޕީއާރުސީ އާއި އެމްއާރުސީ ބައްދަލުކުރި މެޗުގެ ތެރެއިން--- ފޮޓޯ: ސްޓާފް ސާޖަންޓް އަޙްމަދު ނަސީމް\n17 ޖެނުއަރީ 2017\nގައުމީ ވޮލީބޯޅަ ލީގުގެ ދެވަނަ ޑިވިޜަންގައި ޕްރިޒަން ރިކްރިއޭޝަން ކްލަބް ކުޅުނު ފުރަތަމަ މެޗު އެޓީމު ކާމިޔާބު ކޮށްފިއެވެ.\nރޭ ޒުވާނުންގެ މަރުކަޒުގެ އެތެރޭ ކޯޓުގައި ކުޅުނު މި މެޗް ޕްރިޒަން ރިކްރިއޭޝަން ކްލަބް ކާމިޔާބުކޮށްފައިވަނީ މުލަކު ރިކްރިއޭޝަން ކްލަބާއި ވާދަކޮށް ސީދާ3ސެޓުންނެވެ. މިއީ ގައުމީ ލީގެއްގައި ޕްރިޒަން ރިކްރިއޭޝަން ކްލަބް ކުޅުނު ފުރަތަމަ މެޗެވެ.\nމި މެޗްގެ ސެޓްތައް ޕްރިޒަން ރިކްރިއޭޝަން ކްލަބް ކާމިޔާބުކޮށްފައިވަނީ 22-25، 12-25 އަދި 24-26 ންނެވެ.\nމި މެޗްގެ މޮޅު ކުޅުންތެރިޔާއަށް ހޮވިފައިވަނީ ޕްރިޒަން ރިކްރިއޭޝަން ކްލަބްގެ ޖާޒީނަންބަރ 12، އިބްރާހިމް ޝިނާން އެވެ.\nރޭގެ މެޗްގައި ޕްރިޒަން ރިކްރިއޭޝަން ކްލަބްގެ ގިނަ އަދަދެއްގެ ސަޕޯޓަރުން ޓީމަށް ސަޕޯޓް ކުރުމަށްޓަކައި ޒުވާނުންގެ މަރުކަޒަށް ޖަމާވިއެވެ. އަދި ކުރިއަށް އޮތް މެޗްގައި އެއަށްވުރެ ރަނގަޅު ސަޕޯޓެއް ފެނިގެންދާނެކަމަށް ސަޕޯޓަރުންވަނީ ޔަގީންކަން ދީފައެވެ.\nމި ޖެނުއަރީ މަހުގެ 15 ން 21 އަށް ކުރިއަށްގެންދާ ގައުމީ ވޮލީބޯޅަ ލީގުގެ ދެވަނަ ޑިވިޜަންގައި ޕްރިޒަން ރިކްރިއޭޝަން ކްލަބް ކުޅުނު ފުރަތަމަ މެޗް ކާމިޔާބުކޮށްފައިވާއިރު ދެވަނަ މެޗްގައި މާދަމާ ރޭ ނުކުންނާނީ ސްޕޯޓްސް ކްލަބް ސިޓީ އާއި ދެކޮޅަށެވެ.